text:
ብዛዕባ መጽሓፍ ቅዱስ ዚግበር ዝርርብ
መንግስቲ ኣምላኽ መዓስ እያ ኽትገዝእ ጀሚራ፧ (1ይ ክፋል)
ሓደ ናይ የሆዋ ምስክር ምስ ካልእ ሰብ ዚገብሮ ዝርርብ፡ ከምዚ ዚስዕብ ኪመስል ይኽእል እዩ። ካሌብ ዚብሃል ናይ የሆዋ ምስክር ናብ እንዳ ሓደ ዮሃንስ ዚብሃል ሰብኣይ ከም ዝኸደ ጌርና እስከ ንሕሰብ።
ንኣእምሮ ‘ድለያ’
ካሌብ፦ ዮሃንስ፡ ነቲ ብስሩዕ እንገብሮ ናይ መጽሓፍ ቅዱስ ምይይጥ ብሓቂ እፈትዎ እየ። * ኣብ ዝሓለፈ እዋን ኣብ ዝገበርናዮ ምይይጥ፡ ብዛዕባ መንግስቲ ኣምላኽ ሕቶ ኣልዒልካ ኔርካ። ናይ የሆዋ መሰኻኽር፡ መንግስቲ ኣምላኽ ብ1914 ክትገዝእ ከም ዝጀመረት ዚኣምኑሉ ምኽንያት እንታይ ምዃኑ ሓቲትካ ኔርካ።
ዮሃንስ፦ እወ፡ ሓንቲ ኻብ ሕታማትኩም ከንብብ ከለኹ፡ መንግስቲ ኣምላኽ ብ1914 ክትገዝእ ከም ዝጀመረት ዚገልጽ ሓሳባት ረኺበ። ኵሉ እቲ እትኣምኑሉ ትምህርትታት ኣብ መጽሓፍ ቅዱስ ከም እተመስረተ ስለ እትዛረቡ፡ እዚ ናይ ምፍላጥ ሃንቀውታ ኣለዓዒሉለይ እዩ።
ካሌብ፦ ጽቡቕ ኣሎኻ።
ዮሃንስ፦ ኣነ ንመጽሓፍ ቅዱስ ካብ ጫፍ ናብ ጫፍ ኣንቢበዮ እየ። ግናኸ፡ ብዛዕባ ዓመተ 1914 እትረቍሕ ሓንቲ ጥቕሲ እውን ትኹን ክዝክር ኣይክእልን እየ። ስለዚ፡ ኣብ ኢንተርነት ዘሎ መጽሓፍ ቅዱስ ከፊተ፡ “1914” ዚብል ኣናደኹ። ግናኸ፡ ኣብ ሓንቲ ጥቕሲ እውን ትኹን ኣይረኸብኩን።
ካሌብ፦ ዮሃንስ ብኽልተ ነጥብታት ከመስግነካ እደሊ። ቀዳማይ፡ ንመጽሓፍ ቅዱስ ብምሉኡ ምንባብካ ዚነኣድ እዩ። እዚ፡ ቃል ኣምላኽ ከም እትፈቱ ዜርኢ እዩ።
ዮሃንስ፦ እወ፡ ቃል ኣምላኽ እፈቱ እየ። ምስ መጽሓፍ ቅዱስ ዚዳረግ ካልእ መጽሓፍ እኮ የለን።
ካሌብ፦ ሓቅኻ። ካልኣይ፡ ንሕቶታትካ መልሲ ንምርካብ ኣብ መጽሓፍ ቅዱስ ምድላይካ ዚንኣድ እዩ። ከምቲ መጽሓፍ ቅዱስ ዜተባብዓና ኢኻ ጌርካ፣ መጽሓፍ ቅዱስ ንኣእምሮ ‘ኽንደልያ’ የተባብዓና እዩ። * ንስኻ እውን ከምዚ ዓይነት ጻዕሪ ምግባርካ ዜሐጕስ እዩ።
ዮሃንስ፦ አመስግነካ። ክመሃር እደሊ እየ። ተወሳኺ ምርምር ምስ ገበርኩ፡ ኣብዛ እነጽንዓ ዘሎና መጽሓፍ ብዛዕባ 1914 እተወሰነ ሓበሬታ ረኺበ ኣለኹ። ብዛዕባ ሓደ ንጉስ ዝሓለሞ ሕልሚ ተጠቒሱ ርእየ፣ እቲ ሕልሚ ሓንቲ ዓባይ ኦም ከም እተቘርጸትን ጸኒሓ ኸም ዝጠጥዐትን ዚገልጽ እዩ።
ካሌብ፦ ልክዕ ኣለኻ። እዚ ትንቢት እዚ፡ ኣብ ዳንኤል ምዕራፍ 4 ተጠቒሱ ዘሎ ትንቢት እዩ። ብዛዕባ እቲ ነቡካድነጻር ንጉስ ባቢሎን ዝርኣዮ ሕልሚ ድማ እዩ ዚገልጽ።
ዮሃንስ፦ እወ፡ እቲ ሕልሚ ንሱ እዩ። ነቲ ትንቢት ደጋጊመ እየ ኣንቢበዮ። ሓቂ ይሓይሽ፡ ምስ መንግስቲ ኣምላኽ ወይ ምስ ዓመተ 1914 ብኸመይ ከም ዚተሓሕዝ ግና ኣይርድኣንን እዩ።
ካሌብ፦ ነብዪ ዳንኤል እውን እንተ ዀነ፡ ንትርጕም እቲ ብመንፈስ ተመሪሑ ዝመዝገቦ ትንቢት ምሉእ ብምሉእ ኣይተረድኦን ነይሩ።
ዮሃንስ፦ ብሓቂ ኣይተረድኦን ነይሩ፧
ካሌብ፦ እወ። ዳንኤል 12:8፡ “ኣነ ድማ ሰማዕኩ፡ ግናኸ ኣየስተውዐልኩን” ትብል።
ዮሃንስ፦ ዘይተረድኣኒ እምበኣር ኣነ ጥራይ ኣይኰንኩን። በይነይ ዘይምዃነይ ኣሐጒሱኒ።
ካሌብ፦ ዳንኤል ዘይተረድኦ ምኽንያት ከኣ፡ ሰባት ንትርጕም እቲ ኣብ መጽሓፍ ዳንኤል ዘሎ ትንቢታት ምሉእ ብምሉእ ንኼስተውዕልዎ ኢሉ ኣምላኽ ዝመደቦ ግዜ ገና ስለ ዝነበረ እዩ። ኣብዚ ግዜና ግና፡ ነቲ ትንቢታት ምሉእ ብምሉእ ክንርድኦ ንኽእል ኢና።
ዮሃንስ፦ ከመይ ጌርካ ትፈልጥ፧
ካሌብ፦ እዛ ቐጺላ ዘላ ጥቕሲ እንታይ ከም እትብል እሞ ኣስተብህል። ዳንኤል 12:9፡ “ንሱ ኸኣ በለ፡ ዳንኤለየ፡ እዚ ቓላት እዚ ኽሳዕ ዘመን መወዳእታ ሕቡእን ሕቱምን እዩ እሞ፡ ኪድ ደኣ” ትብል። ስለዚ፡ እዚ ትንቢታት እዚ፡ ነዊሕ ግዜ ጸኒሑ፡ ማለት ኣብ “ዘመን መወዳእታ” ጥራይ እዩ ዚበርህ። ኣብ መጽናዕቲ መጽሓፍ ቅዱስና ኣብዚ ቐረባ እዋን ከም እንመያየጠሉ ኸኣ፡ ኣብቲ ዘመን መወዳእታ እቲ ንነብር ከም ዘሎና ዚሕብር ሓያሎ መርትዖታት ኣሎ። *
ዮሃንስ፦ ስለዚ፡ ነቲ ኣብ ዳንኤል ዘሎ ትንቢት ክትገልጸለይዶ ትኽእል፧
ካሌብ፦ ሕራይ ክገልጸልካ ኽፍትን እየ።
ሕልሚ ነቡካድነጻር
ካሌብ፦ መጀመርታ ንጉስ ነቡካድነጻር ኣብ ሕልሙ እንታይ ከም ዝረኣየ ኣሕጺረ ኽገልጸልካ። ድሕሪኡ፡ ብዛዕባ ትርጕሙ ኽንመያየጥ ኢና።
ዮሃንስ፦ ጽቡቕ።
ካሌብ፦ ነቡካድነጻር ኣብ ሕልሙ ኽሳዕ ሰማይ እትበጽሕ ዓባይ ኦም እዩ ርእዩ። ቀጺሉ፡ ሓደ መልኣኽ እታ ኦም ንኽትቍረጽ ኪእዝዝ ከሎ ሰምዐ። ይኹን እምበር፡ ኣምላኽ፡ ጕንዲ ሱር እታ ኦም ኣብ ምድሪ ኺሕደግ ኣዚዙ ነበረ። ድሕሪ “ሸውዓተ ግዝያት” ከኣ እታ ኦም እንደገና ኽትትጥጥዕ ኣድልይዋ እዩ። * እዚ ትንቢት እዚ፡ መጀመርታ ኣብ ንጉስ ነቡካድነጻር ተፈጺሙ እዩ። ነቡካድነጻር ልክዕ ከምታ ኽሳዕ ሰማይ ዝበጽሐት ኦም፡ ምርኡይ ንጉስ እኳ እንተ ነበረ፡ ን“ሸውዓተ ግዝያት” ዚኣክል ተቘሪጹ ነይሩ እዩ። እንታይ ከም እተፈጸመ ትዝክሮዶ፧
ዮሃንስ፦ ኣይዝክሮን እየ።
ካሌብ፦ ጸገም የለን። መጽሓፍ ቅዱስ፡ ነቡካድነጻር “ንሸውዓተ ግዝያት” ወይ ንሸውዓተ ዓመት ኣእምሮኡ ስሒቱ ነይሩ እዩ። ኣብቲ ግዜ እቲ፡ ንጉስ ኰይኑ ኺገዝእ ኣይከኣለን። ኣብ መወዳእታ እተን ሸውዓተ ግዝያት ግና፡ ነቡካድነጻር ናብ ኣእምሮኡ ተመሊሱ፡ እንደገና ኺገዝእ ጀመረ። *
ዮሃንስ፦ እሺ፡ ክሳዕ ሕጂ ዝበልካዮ ተረዲኡኒ ኣሎ። ግናኸ እዚ ምስ መንግስቲ ኣምላኽ ኰነ ምስ 1914 እንታይ ርክብ ኣለዎ፧
ካሌብ፦ ብሓጺሩ፡ እዚ ትንቢት እዚ ኽልተ ፍጻመ እዩ ዘለዎ። እቲ ቐዳማይ ፍጻመ ግዝኣት ንጉስ ነቡካድነጻር ንግዜኡ ምስ ተቛረጸ እዩ ዚፍጸም። እቲ ኻልኣይ ፍጻመ ድማ ግዝኣት ኣምላኽ ንግዜኡ ምስ ተቛረጸ እዩ ዚፍጸም። ስለዚ፡ እዚ ኻልኣይ ፍጻመ እዩ ምስ መንግስቲ ኣምላኽ ዚተሓሓዝ።
ዮሃንስ፦ እቲ ትንቢት ምስ መንግስቲ ኣምላኽ ብዚተሓሓዝ ካልኣይ ፍጻመ ኸም ዘለዎ ብኸመይ ትፈልጥ፧
ካሌብ፦ ቅድም ቀዳድም፡ ኣብቲ ትንቢት እቲ ሓበሬታ ንረክብ ኢና። ብመሰረት ዳንኤል 4:17 እቲ ትንቢት እተዋህበሉ ምኽንያት፡ “እቶም ህያዋንሲ፡ እቲ ልዑል ኣብ መንግስቲ ሰብ ከም ዚመልኽ፡ ንዝደለዮ ኸኣ ከም ዚህቦ . . . ምእንቲ ኺፈልጡ” እዩ። ነቲ “መንግስቲ ሰብ” ዚብል ቃላት ኣቕሊብካሉዶ ኣሎኻ፧
ዮሃንስ፦ እወ፡ “እቲ ልዑል ኣብ መንግስቲ ሰብ ከም ዚመልኽ” እዩ ዚብል።
ካሌብ፦ ልክዕ ኣሎኻ። “እቲ ልዑል” መን እዩ ምበልካ፧
ዮሃንስ፦ ብዛዕባ ኣምላኽ ዚገልጽ ዘሎ ይመስለኒ።
ካሌብ፦ ትኽክል። ስለዚ፡ እዛ ጥቕሲ እዚኣ ንባዕላ፡ እቲ ትንቢት ብዛዕባ ነቡካድነጻር ጥራይ ይዛረብ ከም ዘየሎ እያ እትሕብር። ብዛዕባ “መንግስቲ ሰብ” ማለት፡ ብዛዕባ እቲ ኣምላኽ ኣብ ልዕሊ ሰብ ዘለዎ ምልኪ ወይ ግዝኣት እውን ትገልጽ እያ። ነቲ ትንቢት ብሓፈሻ ምስ እንርእዮ ድማ ነዚ ዝያዳ የነጽረልና እዩ።
ዮሃንስ፦ እንታይ ማለትካ ኢኻ፧
ፍረ ነገር መጽሓፍ ዳንኤል
ካሌብ፦ እታ ኽፍሊ መጽሓፍ ቅዱስ ዝዀነት መጽሓፍ ዳንኤል ነዚ ፍረ ነገር እዚ ደጋጊማ እያ እተጕልሖ። ኣብዛ መጽሓፍ እዚኣ፡ በቲ ወዲ ኣምላኽ ዝዀነ የሱስ ክርስቶስ እትመሓደር መንግስቲ ኣምላኽ ከም እትምስረት ብተደጋጋሚ ተሓቢሩ ኣሎ። ንኣብነት፡ ንድሕሪት እተወሰነ ምዕራፋት እሞ ንገንጽል። ንዳንኤል 2:44 ኸተንብባዶ፧
ዮሃንስ፦ ሕራይ። ከምዚ ትብል፦ “ብዘመን እዞም ነገስታት እዚኣቶም ኣምላኽ ሰማይ ንዘለኣለም ከቶ ዘይትጠፍእን፡ ግዝኣታ ኸኣ ንኻልእ ህዝቢ ዘይውሀብን መንግስቲ ኼተንስእ እዩ። ንዅለን እዘን መንግስትታት እዚኣተን ክትጭፍልቐንን ከተጥፍኤንን እያ፡ ንሳ ግና ንዘለኣለም ክትቀውም እያ።”
ካሌብ፦ አመስግነካ። እዛ ጥቕሲ እዚኣ፡ ብዛዕባ መንግስቲ ኣምላኽ እትዛረብ ዘላዶ ኣይመስለካን፧
ዮሃንስ፦ እንድዒ።
ካሌብ፦ እታ ጥቕሲ፡ ብዛዕባ እታ መንግስቲ፡ “ንዘለኣለም ክትቀውም እያ” ኸም እትብል ኣስተብህል። ብዛዕባ መንግስቲ ኣምላኽ ከምኡ ኺብሃል ይከኣል እዩ፣ ብዛዕባ መንግስቲ ሰብ ግና ከምኡ ኽንብል ንኽእል ዲና፧
ዮሃንስ፦ ኣይመስለንን።
ካሌብ፦ ንመንግስቲ ኣምላኽ ዜመልክት፡ ኣብ መጽሓፍ ዳንኤል ዚርከብ ካልእ ትንቢት ድማ ንርአ። እዚ ትንቢት እዚ ኣብ ዳንኤል 7:13, 14 ይርከብ። እቲ ትንቢት ብዛዕባ ዚመጽእ ገዛኢ ኸምዚ ይብል፦ “ኵሎም ህዝብታትን ኣህዛብን ቋንቋታትን ኬገልግልዎስ፡ ግዝኣትን ክብርን መንግስትን ንዕኡ ተዋህቦ። ግዝኣቱ ዘይሓልፍ ዘለኣለማዊ ግዝኣት እዩ፣ መንግስቱ እውን ከቶ ኣይክትጠፍእን እያ።” ኣብዚ ትንቢት እዚ፡ ምስቲ እንዘራረበሉ ዘሎና ኣርእስቲ ዚተሓሓዝ ነጥቢ ኣሎዶ፧
ዮሃንስ፦ ብዛዕባ መንግስቲ ተጠቒሱ ኣሎ።
ካሌብ፦ ልክዕ። ብዛዕባ ተራ መንግስቲ እውን ኣይኰነን። እታ መንግስቲ ኣብ ልዕሊ “ህዝብታትን ኣህዛብን ቋንቋታትን” ስልጣን ከም ዘለዋ ተጠቒሱ ምህላዉ ኣስተብህል። ብኻልእ ኣዘራርባ እታ መንግስቲ ዓለምለኻዊ ግዝኣት እዩ ዘለዋ።
ዮሃንስ፦ ከምኡ ገይረ ኣይተረዳእክዎን ነይረ። ግናኸ ጽቡቕ ኣሎኻ። ከምኡ እዩ ዚብል ዘሎ።
ካሌብ፦ እታ ጥቕሲ ኣስዒባ እንታይ ከም እትብል እውን ኣስተብህል፦ “ግዝኣቱ ዘይሓልፍ ዘለኣለማዊ ግዝኣት እዩ፣ መንግስቱ እውን ከቶ ኣይክትጠፍእን እያ።” እዚ ትንቢት እዚ ምስቲ ኣብ ዳንኤል 2:44 ዘንበብናዮ ትንቢት ዚመሳሰል ኰይኑዶ ኣይስምዓካን፧
ዮሃንስ፦ እወ፡ ይመሳሰል እዩ።
ካሌብ፦ ነቲ ኽሳዕ ሕጂ እተመያየጥናሉ እሞ ኣሕጽር ኣቢልና ንድገሞ። እቲ ኣብ ዳንኤል ምዕራፍ 4 ተጠቒሱ ዘሎ ትንቢት እተዋህበሉ ምኽንያት፡ ሰባት “እቲ ልዑል ኣብ መንግስቲ ሰብ ከም ዚመልኽ” ምእንቲ ኺፈልጡ እዩ። እዘን ቃላት እዚአን፡ እቲ ትንቢት ንነቡካድነጻር ዚምልከት ጥራይ ዘይኰነስ፡ ካልእ ዝዓበየ ፍጻመ እውን ከም ዘለዎ ይሕብራ እየን። ብዘይካዚ፡ ብወዲ ኣምላኽ እትመሓደር መንግስቲ ኸም እተመስረተት፡ ኣብ መጽሓፍ ዳንኤል ብተደጋጋሚ እዩ ተሓቢሩ ዘሎ። በዚ መሰረት እዚ እምበኣር፡ እቲ ኣብ ዳንኤል ምዕራፍ 4 ዚርከብ ትንቢት ምስ መንግስቲ ኣምላኽ እተተሓሓዘ እዩ እንተ በልናስ ርትዓዊዶ ኣይመስለካን፧
ዮሃንስ፦ ርትዓዊ ይመስል። ምስ 1914 ዚተሓሓዘሉ ምኽንያት ግና ሕጂ እውን ኣይተረድኣንን።
‘ሾብዓተ ግዝያት ይሕለፎ’
ካሌብ፦ ሕጂ ኸኣ ናብ ንጉስ ነቡካድነጻር ንመለስ። ኣብቲ ትንቢት ተገሊጻ ዘላ ኦም ንነቡካድነጻር ከም እተመልክት ኣይትረስዕ። እታ ኦም ምስ ተቘርጸት፡ ንሸውዓተ ግዝያት ተሓዲጋ ነይራ እያ። በዚ መሰረት እዚ፡ ነቡካድነጻር ንእተወሰነ ግዜ ኣእምሮኡ ኣብ ዝሰሓተሉ እዋን ግዝኣቱ ኣቋሪጹ ነይሩ እዩ። ነቡካድነጻር ናብ ቀልቡ ምስ ተመልሰን እንደገና ኺግዛእ ምስ ጀመረን ከኣ እተን ሸውዓተ ግዝያት ተዛዘማ። ኣብ ካልኣይ ፍጻመ እቲ ትንቢት፡ መንግስቲ ኣምላኽ ንእተወሰነ ግዜ ግዝኣታ ኣቋሪጻ ነይራ እያ፣ እዚ ግና ኣምላኽ ጕድለት ስለ ዝነበሮ ኣይኰነን።
ዮሃንስ፦ እንታይ ማለትካ ኢኻ፧
ካሌብ፦ ኣብ ግዜ መጽሓፍ ቅዱስ፡ እቶም ኣብ የሩሳሌም ዚገዝኡ ዝነበሩ ነገስታት እስራኤል፡ ኣብ “ዝፋን እግዚኣብሄር” ከም እተቐመጡ ይዝረበሎም ነበረ። * ንኣምላኽ ወኪሎም ንህዝቡ የመሓድሩ ነበሩ። ስለዚ፡ ግዝኣት እቶም ነገስታት፡ ንግዝኣት ኣምላኽ ዜመልክት እዩ ነይሩ። ይኹን እምበር፡ መብዛሕትኦም እቶም ነገስታት ንኣምላኽ ኣይተኣዘዝዎን፡ መብዛሕትኦም ተገዛእቶም ከኣ ኣሰሮም ሰዓቡ። ብዘይምእዛዞም ምኽንያት ከኣ ኣምላኽ ንእስራኤላውያን ብ607 ቅ.ክ. ብባቢሎናውያን ከም ዚሰዓሩ ገበረ። በዚ መገዲ እዚ ግዝኣት ኣምላኽ ንግዜኡ ተቛረጸ። ክሳዕ ኣብዚ ተረዲኡካዶ፧
ዮሃንስ፦ እወ። ተረዲኡኒ ኣሎ።
ካሌብ፦ ስለዚ፡ 607 ቅ.ክ. መጀመርታ እተን ሸውዓተ ግዜያት፡ ወይ ከኣ ነቲ ግዝኣት ኣምላኽ እተቋረጸሉ እዋን የመልክት። ኣብ መወዳእታ እተን ሸውዓተ ግዝያት፡ ኣምላኽ ንዕኡ ዚውክል ሓድሽ ገዛኢ ኣብ ሰማይ፡ ኣብ ዝፋን የደይብ። እቲ ኣብ ዳንኤል ዘንበብናዮ ኻልእ ትንቢታት ዚፍጸም ከኣ ሽዑ እዩ። ስለዚ፡ እቲ ዚለዓል ኣገዳሲ ሕቶ፡ ‘እተን ሸውዓተ ግዝያት መዓስ እየን ተወዲአን’ ዚብል እዩ። ነዛ ሕቶ እዚኣ ኽንምልሳ እንተ ኽኢልና፡ መንግስቲ ኣምላኽ መዓስ ክትገዝእ ከም ዝጀመረት ክንፈልጥ ኢና።
ዮሃንስ፦ ተረዲኡኒ። እስከ ኽፍትን፣ እተን ሸውዓተ ግዝያት ብ1914 ድየን ተወዲአን፧
ካሌብ፦ ልክዕ! መልሱ ረኺብካዮ ኢኻ።
ዮሃንስ፦ ግናኸ፡ ከመይ ጌርና ንፈልጥ፧
ካሌብ፦ የሱስ ኣብ እዋን ምድራዊ ኣገልግሎቱ፡ እተን ሸውዓተ ግዝያት ኣብቲ ግዜ እቲ ገና ኸም ዘይተወድኣ ሓቢሩ ነይሩ እዩ። * ስለዚ፡ እተን ሸውዓተ ግዜያት ንኣዝዩ ብዙሕ ዓመታት ዜመልክታ ኪዀና ኣለወን። እተን ግዝያት የሱስ ናብ ምድሪ ቕድሚ ምምጻኡ እየን ጀሚረን፡ ናብ ሰማይ ምስ ተመልሰ እውን ንእተወሰነ ግዜ ቐጺለን እየን። ትርጕም እቲ ኣብ ዳንኤል እተመዝገበ ትንቢታት “ክሳዕ ዘመን መወዳእታ” ኸም ዘይንጽር እውን ኣይትረስዕ። * እቲ ዜገርም ከኣ፡ መወዳእታ 1800ታት፡ ቅኑዓት ተመሃሮ መጽሓፍ ቅዱስ ነዝን ንኻልእ ትንቢታትን ብጥንቃቐ ኺምርምርዎ ጀመሩ። ንሳቶም እተን ሸውዓተ ግዝያት ብ1914 ከም ዚውድኣ ኼስተውዕሉ ጀመሩ። ካብ ሽዑ ኣትሒዙ ኣብ ዓለም እተራእየ ዓበይቲ ፍጻመታት ከኣ መንግስቲ ኣምላኽ ኣብ ሰማይ ብ1914 ክትገዝእ ከም ዝጀመረት ዜረጋግጽ እዩ ነይሩ። ዘመን መወዳእታ ዝጀመረ ኣብታ ዓመት እቲኣ እዩ። እዚ ዅሉ ንዓኻ ሓድሽ ኪዀነካ ኸም ዚኽእል ይርድኣኒ እዩ . . .
ዮሃንስ፦ እወ። እዚ ነገር እዚ ብንጹር ምእንቲ ኺርድኣኒ እንደገና ኸንብቦ ኣሎኒ።
ካሌብ፦ ኣይትጨነቕ። ኣነ እውን ነዚ ምሉእ ብምሉእ ንኽርድኦ ግዜ ወሲዱለይ እዩ። ኰይኑ ግና በዚ ኽሳዕ ሕጂ ዝገበርናዮ ምይይጥ፡ ናይ የሆዋ መሰኻኽር እቲ ብዛዕባ መንግስቲ ኣምላኽ ዚኣምንዎ ነገራት ኣብ መጽሓፍ ቅዱስ እተመስረተ ምዃኑ ተረዲኡካ ኪኸውን ተስፋ እገብር።
ዮሃንስ፦ እወ ብርግጽ። ነቲ እትኣምኑሉ ነገራት ኣብ መጽሓፍ ቅዱስ ተመርኲስኩም እተብርህዎ ምዃንኩም፡ ኵሉ ሳዕ እዩ ዚገርመኒ።
ካሌብ፦ ንስኻ እውን እዚ ድሌት እዚ ኸም ዘሎካ ኸስተብህለልካ ኽኢለ እየ። ከምቲ ኣቐዲመ ዝበልኩኻ፡ ነዚ ዅሉ ሓበሬታ ብሓንሳእ ክትርድኦ ኣይትኽእልን ኢኻ። ሕጂ እውን እንተ ዀነ ሕቶታት ኪህልወካ ይኽእል እዩ። ንኣብነት፡ እተን ሸውዓተ ግዝያት ምስ መንግስቲ ኣምላኽ እተተሓሓዛ ምዃነንን ብ607 ቅ.ክ. ከም ዝጀመራን ክንርኢ ጸኒሕና ኢና። ግናኸ፡ እዘን ሸውዓተ ግዝያት እዚአን ብ1914 ከም እተወድኣ ኸመይ ጌርና ንፈልጥ፧ *
ዮሃንስ፦ ንዓይ እውን ከተሓሳስበኒ እዩ ጸኒሑ።
ካሌብ፦ መጽሓፍ ቅዱስ ንውሓት እተን ሸውዓተ ግዝያት ከመይ ጌርና ኸም እንፈልጥ ይሕግዘና እዩ። ኣብ ዚመጽእ እዋን ነዚ ኣርእስቲ እዚ ኽንመያየጠሉ ትደሊዶ፧
ዮሃንስ፦ እወ እደሊ እየ።
ክትዘራረበሉ እትደሊ መጽሓፍ ቅዱሳዊ ርእሰ ነገር ኣሎካዶ፧ ብዛዕባ እምነትን ሃይማኖታዊ ልምድታትን ናይ የሆዋ መሰኻኽር ብዝያዳ ኽትፈልጥ ትደሊዶ፧ ትደሊ እንተ ዄንካ፡ ከይተሰከፍካ ንሓደ ናይ የሆዋ ምስክር ሕተቶ። ንሱ እውን ተሓጒሱ ኺምልሰልካ እዩ።
^ ሕ.ጽ. 5 ናይ የሆዋ መሰኻኽር በቲ ብናጻ ዚገብርዎ መደብ መጽናዕቲ መጽሓፍ ቅዱስ፡ መብዛሕትኡ ግዜ ምስ ሰባት ብዛዕባ መጽሓፍ ቅዱስ ብስሩዕ መገዲ ይመያየጡ እዮም።
^ ሕ.ጽ. 21 ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 9 ርአ። ኣብ www.jw.org/ti እውን ትርከብ እያ።
^ ሕ.ጽ. 63 የሱስ ብዛዕባ ዳሕሮት መዓልትታት ኣብ ዝሃቦ ትንቢት፡ “ምዱብ እዋናት ኣህዛብ ክሳዕ ዚፍጸም፡ የሩሳሌም [ንግዝኣት ኣምላኽ እትውክል] ብኣህዛብ ክትርገጽ እያ” በለ። (ሉቃስ 21:24) ስለዚ፡ ግዝኣት ኣምላኽ ኣብ ግዜ የሱስ እውን ኣቋሪጹ ነይሩ እዩ፡ ክሳዕ እተን ዳሕሮት መዓልትታት እውን ተቛሪጹ ጸኒሑ እዩ።
^ ሕ.ጽ. 67 ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ገጽ 215-218 ርአ። ኣብ www.jw.org/ti እውን ትርከብ እያ።


c: text/html

text:
ኤርትራዊት ጓልኣንስተይቲ። ብልጽግቲ ኤርትራ ንምርግጋጽ ከም ወትሩ
ድልውቲ ከምዘላ። ሃማደኤ ኣብ ዘውጸኦ መግለጺ ኣረጋጊጹ፣
ኤርትራዊት ጓልኣንስተይቲ። ጕዕዞ ምርግጋጽ ብልጽግቲን ማሕበራዊ ፍትሒ ዝሰፈናን ኤርትራ ኣብ ምዕራፉ ንምብጻሕ። ብዝለዓለ ደረጃ እጃማ ንምብርካት ድልውቲ ከምዘላ። ሃገራዊ ማሕበር ደቂኣንስትዮ ኤርትራ ብምኽንያት 8 መጋቢት ኣህጉራዊ መዓልቲ ደቂኣንስትዮ ኣብ ዘውጸኦ መግለጺ ኣነጺሩ፣
እቲ ማሕበር ኣብ መግለጺኡ። ህዝቢ ኤርትራ ናጽነት ኣብ ምምጻእን ልኡላውነት ኣብ ምርግጋጽን ረዚን ዋጋ ከምዝኸፈለ፤ ኣብ’ዚ ታሪኻዊ ቃልሲን መኸተን’ዚ ድማ ኤርትራዊት ጓልኣንስተይቲ ወሳኒ ተራ ከምእተጻወተት ብምንጻር። ኣብ ልዕሊ ኤርትራ ተበዪኑ ዘሎ ዘይፍትሓዊ እገዳ ንምምካት ድልውነቱ ኣረጋጊጹ፣
ኣብ መወዳእታ ሃማደኤ። ደቂኣንስትዮ ዓለምና ብሓፈሻ ደቂኣንስትዮ ኤርትራ ድማ ብፍላይ። ድኽነት ካብ ሱሩ ንኽምሖ ውዳብኤን ኣሐዪለን ንመቚሕ ሰብ ፍሉይ ረብሓ ክነቕሓሉን ንምምካቱ ክዓጥቃን። ከምኡ’ውን ፍትሒን ማዕርነትን ናይ ምርግጋጽ ቃልሲ ኣብ ሸቶኡ ንምብጻሕ ቃለን ከሐድሳ ኣዘኻኺሩ፣
ናይ ሎሚ ዓመት 8 መጋቢት ኣህጉራዊ መዓልቲ ደቂኣንስትዮ። “ሓድነትናን ጽንዓትናን ባብ ርህው መጻኢና የርሑ” ኣብ ትሕቲ ዝብል ቴማ ተዘኪሩ ክውዕል’ዩ፣
***** ኣ.ዜ.ኤ *****

robotstxt: allowed

filter: keep


text:
Translations and welcome packs
Tigringa
ኣገልግሎታት ምኽሪ
ብዛዕባ ስፍሕ ዝበለ ኣገልግሎታት ምኽሪ ሓገዝ፡ ደገፍ፡ ምኽርን ሓበሬታን ንህብ። ካብ ምኽራዊ ቀረጽን ረብሓ ኣባይቲን ክሳብ ማሕበራዊ ክንክን፡ ምዕሸጊ መካይንን ኣገልግሎታት ጓሓፍን ዳግመ ምስረሓን ዝዝርጋሕ ኣገልግሎት ምኽሪ ንህብ። ከምኡ’ዉን ብዛዕባ ኣገልግሎታት መዝገብ (ልደት፡ ሞት፡ መርዓ) ን፣ ብኸመይ ኣብ እዋን ምርጫ ድምጺ ንምሃብ ምምዝጋብ ከም ዝከኣል ክትረኽቡ ትኽእሉ።
ናብ እንርከበሉ ማእከል ሊቨርፑል ዳይረክት (Liverpool Direct) ፣ 233 3000 ክትድውሉልና ትኽእሉ። እዚ ማእከል’ዚ፣ ምሉእ ዓመት ን 24 ሰዓታት ክፉት እዩ። ቋንቋ እንግሊዝ ቀዳማይ ቋንቋኹም እንተዘይኮይኑ፣ መስመር ኣገልግሎት ትርጉም ቋንቋ ክነቕርብ ንኽእል ኢና። ጽሙማን ወይ ናይ ምስማዕ ጸገም ዘለኩም ዓማዊልና፣ ናብ ናይ ጽሑፍ ስልኪ 225 3275 ክትድውሉ ትኽእሉ።
ከምኡ’ዉን ናይ ብርጣንያ ቋንቋ ምልክት ደረጃ 2 (British Sign Language Level 2) ስልጠና ዝወሰዱ ኣማኸርቲ ዝርከብዎ ብደውኩም አገልግሎት ክትረኽብሉ ኣብ እትክእሉ ሓደ ካብ መደበራትና ክትበጸሑ ትኽእሉ። ናይ ምስማዕ ጸገም ንዘለኩም፣ ተወሰኽቲ መሳለጥያታት፣ ከም ሓገዝ መስምዒ (induction loops) ዝኣመሰሉ፣ ኣብቶም ብደውኩም ኣገልግሎት ክትረኽብሎም እትኽእሉ መደበራትና (One Stop Shops ) ተዳልዮሙልኩም ኣለዉ። ኣብ ብደውኩም ኣገልግሎት ክትረኽብሎም እትኽእሉ መደበራት ብጽሑና።
እዞም ብደውኩም ሓገዝ ክትረኽብሎም እትኽእሉ መደበራት ክፉታት ኣብ ዝኾኑሉ እዋን ክትበጽሑና ትኽእሉ’ዃ እንተኾንኩም፣ ናይ ምክራዊ ቀረጽ ወይ ረብሓ ኣባይቲ ኣመልኪቶም ክህልዉኹም ንዝኽእሉ ሕቶታት፣ 233 3016 ብምድዋል ኣቀዲምኩም ቆጸራ ክትሕዙ ትኽእሉ ኢኹም።


text:
ኣብ ዝተፈላለየ ኩርንዓት ዓለም እትርከቡ፡ ብዙሓት ውሉደ ክህነት፡ መማህራንን ተመሃሮን ቤት ትምህርቲ ሰንበትን፡ ንትምህርቲ ስነ መለኮት ኮለጅ ተዋሕዶ ዘርኣኹምዎ ግብረ መልሲ ካብ ትጽቢትና ወጻእን ብዙሕ ዘተባብዕን እዩ። ብፍላይ ንኹሉ ዓይነት ጸገማት ተጻዊርኩም፡ ካብ ዓድና፡ ካብተን ንኣሽቱ ከተማታት ሃገርና ከይተረፈ፡ ትምህርትኹም ትከታተሉ ምህላውኩም ኣዝዩ ዘሐጉስ እዩ። እቲ ትምህርቲ ደረጃኡ ክሕሉ ስለዝግባእ ግን ተመሃሮ ክስዕብዎ ዝግባእ ሓበሬታ ንህብ።
1. ተመዝጊብኩም ከተብቕዑ ብዝተፈላለየ ምኽንያታት ክሳብ ሕጂ ኣብቲ ተዳልዩ ዘሎ መርበብ ሓበሬታ ኣቲኹም፡ ኣብ እዋኑ ዕዮ ገዛን ፈተናን ምስ ዘይትወስዱ ናይዚ ሰመስተር ትምህርቲ ከም ብኩራት ተወሲዱ ኣብ ዝቕጽል ሰመስተር ግን ትምህርትኹም ኪትቕጽሉ ከም እትኽእሉ ንሕብር።
2. እቲ ኣብ ሓደ ሰመስተር ዝኽፈል ገንዘብ ኣብ እዋኑ ኪትከፍሉ ደጊምና ንሕብር። ብዘይ ብቑዕ ምኽንያት ክፍሊቱ ዘየማልአ ተመሃራይ ናይ መዛዘሚ ፈተና ኪወስድ ከምዘይፍቀዶ ንሕብር።
3. ብተወሳኺ ናይ 2017 ሰመስተር ዝውሃብ ክፍለ ትምህርትታት ኣብ ምጽፋፍ ከም እንርከብን፡ ኣብ ዝቐልጠፈ እዋን ተወሳኺ ሓበሬታ ከምዝውሃብን ነዘኻኽር።
4. ናይ 2016 ሰመስተር ምስ ተጀመረ ቅሩብ ዶንጉይኹም ክትምዝገቡ ሓቲትኩም፡ ግዜ ምዝገባ ስለዝተዓጽወ፡ ዘይተቐበልናኩም ተመሃሮ ኣብ 2017 ክንቅበለኩም ምዃንና ነረጋግጸልኩም።
እቲ ሕዝብና ዘሕልፎ ዘሎ ዘይንቡርን ጽንኩርን ኩነታት ብደንቢ ስለንርድኦ፡ ነዚ ኣብ ላዕሊ ዝተጠቕሰ ከተማልኡ ዘይትኽእሉ ተመሃሮ ኣብ ዝቐልጠፈ ኩነታትኩም ዝገልጽ መልእኽቲ ብዝርዝር ኪትልእኩ ንሓትት።
ካብ ጉዳያት ተመሃሮ፡ ስነ መለኮት ኮለጅ ተዋሕዶ
ኦርቶዶክሳዊት ቤተክርስቲያን ተዋሕዶ ኤርትራ ፥ ሃገረ ስብከት ሰሜን ኣሜርካ
Email: This email address is being protected from spambots. You need JavaScript enabled to view it.
ሕዳር 04, 2016 (ጥቅምቲ 25, 2009 ግእዝ)


text:
በስመ ኣብ ወወልደ ወመንፈስ ቅዱስ ኣሐዱ ኣምላክ!
ብቅዱስ ሲኖዶስ ኤርትራ ዝተላእኩ ኣባል ቅዱስ ሲኖዶስ ዝኾኑ ብጹዕ ኣቡነ ሉቃስ ምስ ዲያቆን ግርማይ ነቲ ኣብ ሃገረ ስብከት ኣመሪካን ካናዳን ዝነበሮም ዑደት ብሰላም ዛዚሞም፣ዕለት ፳፰ ኅዳር ፳፻፱ ዓ.ም፡ ከባቢ ሰዓት ትሸዓተ ድሕሪ ቀትሪ ኣብ ማዕርፎ ነፈርቲ ለንደን (London He athrow) ብሰላም ኣትዮም።
እታ ንብዙሕ ግዜ ብብዙሕ መገዲ ክትእቶ ዝተፈተነት ግን ድማ ብዝተፋላለዩ ምኽንያታት በረኸት ቅዱስ ሲኖዶስ ንኽትሳተፍ ዕድል ሲኢና ዝነበረት፡ ግን ከኣ ብተስፋ ሓደ መዓልቲ ክኸውን ምዃኑ ኣሚና እትጽበዮ ዝነበረት፣ ናይ በረኸት ኣፍ ደገ ብምርካብ ምስጋናኣ ዓዚዙ ኣምሲዩ። ብተወሳኺ ድማ ነዚ ሠናይ ኣጋጣሚ`ዚ ዝምነዩ ኣብ መላእ ዓለም ዘለዉ ውሉደ ቤተ ክርስቲያን እንቋዕ ሓጎሰኩም ብምባል ሓጎሳ ኣብ ምግላጽ ትርከብ ኣላ።
ኣብቲ ነቶም ናይ ቅዱስ ሲኖዶስ ልእኻን ንምቅባል ዝተገብረ ሥነ ስርዓት ድማ ካብ ኣብ ብዙኃት ከተማታት ዓዲ እንግሊዝ ዝርከባ ኣብ ዓዲ እንግሊዝ እትርከብ ናይ ኤርትራ ኦርቶዶክስ ተዋሕዶ ኣብያተ ክርስቲያንን ማኅበራትን ዝመጹ ውሉደ ክህነት፣ መዘምራን ትምህርቲ ሰንበትን ምእመናንን ዝርከብዎም ብመዝሙርን ዕልልታን እናዓጀቡ ተቐቢሎሞም። ብቅዱስ ኣልባሳት ብቀዋሚ መስቀልን ተዓጂቡ፡ ብግሩም ዝማሬን ዕልልታን ተሰንዩ ብደስ ዘብል ኣቀባብላ እና ተገብረሎም ናብታ ተዳልያትሎም ዝነበረት መጓዓዝያ ድሕሪ ምብጻሕ ብሰላም ናብቲ ዝተዳለወሎም መዕረፊ በጺሖም።
ሉኡካን ቅዱስ ሲኖዶስ ኣብዚ ሓዋርያዊ ዑደቶም ነተን ብዝተፈላለየ ምኽንያት ኣብ መንጎአን ምፍልላይ ዝጸንሐ ኣብያተ ክርስቲያን ሓደ ንምግባርን ቤተ ክርስቲያን ኤርትራ ከም ካልኦት ሃገራት ኣብ ዓባይ ብርጣንያውን ሰፊሕ ኾነ ዝርጋሐ ከም ዝህልዋ ንምግባር ዝዓለመ እዩ። ዓባይ ብርጣንያ ብናይ ኤርትራ ኦርቶዶክስ ተዋሕዶ ቤተ ክርስቲያን ሕጊን ሥርዓትን ተቐይደን ዝኸዳ ክሳዕ 25 ዝኾና ዓበይትን ንኣሽቱን ኣብያተ ክርስቲያንን ማኅበራትን ዝርከብኣ ሃገር እያ።
ንልኡካን ቅዱስ ሲኖዶስ ናይ ዓወት ዑደት እናተመነና ንነፍሲ ወከፍ ምዕባለታትን ዕዮ ልኡካን ቅዱስ ሲኖዶስ ኣብ ቀጻሊ ክንሕብረኩም ኢና።


text:
ሰበስልጣን ብሪጣኒያ ሓደ ናይ ኣቪየሽን ጉጅለ ናብ መዕረፎ ነፈርቲ ግብጺ ሻርም ኤል-ሸይኽ ልኢኾም ኣለው።
‘ምርመራ ይቕጽል'ዩ ዘሎ ክሳብ ሕጂ ግን እታ ነፋሪት ንምንታይ ተሓምሺሻ ንዝብል ሕቶ መልሲ አይተረኽበሉን’’ኢሉ ካብ ቤት ጽሕፈት ቀዳማይ ሚንስትር ብሪጣኒያ ዴቪድ ካሜሮን ዝወጸ መግለጺ ‘ይኹን ደአእምበር ተወሳኺ ሓበሬታ ብዝረኸብና ቁጽሪ እታ ነፋሪት ኣብ ውሽጣ ብዝተቐብረ ቦምብ ተሓምሺሻ ክትኽእውን ትኽእል እያ ዝብል ስኽፍታና ይውስኽ እዩ ዘሎ’ ይብል እቲ መግለጺ።
እዚ ከምዚ ኢሉ እናሃለወ ዳዕሽ ነታ ነፋሪት ወቒዐ ዘውድቕኩዋ ኣነ እየ ክብል ሓላፍነቱ ኣሐዲሱ’ሎ።
ዳዕሽ ሎሚመዓልቲ ኣብ መርበብ ሓበሬታት ኣብ ዝዘርግሖ ናይ ድምጺ መልእኽቲ ነቲ መጥቓዕቲ ንምውሳድ መዓስ ከምዝወሰነ ዝገልጽ ዝርዝር ሓበሬታ ከውጽእ እየ'ውን ኢሉ’ሎ።
ሰበስልጣን ግን ዝሓለፈ ቀዳም 224 ሰባት ሒዛ ዝተሓምሸሸት ነፋሪት ብሚሳይል ዝተወቕዐት ንምዃና መርትዖ ኣይረኸብናን ይብሉ።እታ ነፋሪት ኣብ ሰማይ ከላ ዝተበታተነትሉ ምኽንያት ቦምብ ወይ ሜናኒካዊ ጸገም እዩ ዝብል ግን ግምት ይጎልህ እዩ ዘሎ።
ናይ ግብጺ ፕሬዝዳንት ዓብድል ፋታሕ ኣል-ሲሲ ናዕበኛታት ዳዕሽ ነታ ነፋሪት ዝሓምሸሽናያ ንሕና ኢና ምባሎም ፕሮፓጋንዳ እዩ ክብሉ ነጺጎምዎ ኣለው።


text:
ትካቦ ንምርካብ ክንብል ርእስና ኣይነድንንን እግዚኣብሔር ኣምላክ ኣብ ልዕሊ ኣዳም ዘሕለፎ ፍርዲ ከምዚ ይብል፦ *ካብኣ ኢኻ ተፈጢርካ እሞ ናብታ ዝተፈጠርካላ ምድሪ ክሳዕ እትምለስ እንጌራኻ ብረሃጽካ ብላዕ።* ኦሪት ዘፍጥረት ምዕራፍ 3. 19 ትእዛዝ ፈጣሪ እዚ ካብ ኮነ፡ ህዝብን መንግስትን ኤርትራ ድማ ብረሃጽናን ብጽፍርናን ጽዒርና ክንነብር ኢና እንተበለ፡ ትእዛዝ ኣክበረ እምበር ኣየፍረሰን። ስለዚ ሰሪሕካ ምንባር ህዝብካን ሃገርካን ምምሕያሽ ጽድቂ ደኣምበር ኣበሳ የብሉን። እዚ ካብ ኮነ እቲ ሓቂ ንምንታይ ዕላማዩ ተጻባእትናን ገለ ውሑዳት ዕሱባትን ተመጽዊትናን ተንበርኪክናን ክንነብር ዝብህጉ ዘለዉ?።
ንምንታይከ ክንድዚ ተጻብኦ? እንታ`ዩከ እቲ ኣበሳ ህዝብን መንግስትን ኤርትራ ዝብልዎ። እስከ ንተዓዘብ፦ 1፡ ኤርትራ ብመትከል ርእሰ ሙርከሳ ሃገራዊ ህንጸት ከተሰላስል ዘንቀደት ሃገር ብሙኳና፡ ንካልኦት ሃገራት ናይ ጽቡቅ ሕማቅ ኣብነት ከይትከውን 2፡ ኤርትራ እቲ ኣብ ግዜ ጥንቲ ብመልክዕ ባርነት ካብ ኣፍሪቃ ናብ ኤውሮጳን ኣመሪካን ንምውሳድ ዝግበር ዝነበረ ንግዲ ደቂ ሰባት፡ ኣብዚ እዋን`ዚ መልክዑ ብምቅያር፡ ብስም ለገስትን ወሃብቲ ረድኤትን ካልእ ቅጽላት ኣስማት ብምጉልባብ ኣብ መሸጣ ቆልዑ ኣፍሪቃ ተዋፊረን ናይ ዘለዋ እኩያት ትካላት፡ መንግስቲ ኤርትራ ነዚ ብኣጋ ነቂሑ ባይታን ዕድልን ብዘይምፍጣሩ። 3፡ መንግስቲ ኤርትራ ኩልና ከምእንፈልጦ ኣብ ኣፈታትሓ ግርጭታት ዘለዎ መርገጺ ንጹርን ዘየሻሙን`ዩ።
ፈታሕቲ ሽግር ሰብ ጉዳይ ባዕላቶም ምኳኖም`ዩ ዝኣምን፡ ካብዚ ንጹር መትከል`ዚ ብምብጋስ ድማ፡ ንምትእትታው ግዳማውያን ሓይልታት ኣብ ጉዳይ ዝኮነት ትኩን ሃገር ኣጽኒዑ ስለ ዝቃወም ። 4፡ ክንዲ ቶካብን ተቀባልን ኣብ ሽርክነት ዝተመርኮሰ ምድግጋፍ ክህሉ ኣብ ዝብል መትከል ብምእማኑ።
ካብዚ ብምብጋስ እምበኣር`ዩ ምስሊ ኤርትራ ሃገርና ንምድዋን ዘይዲሞክራስያዊት፤ተሓሳሚት ረድኤት፤ ኣፍሪቃዊት ሰሜን ኮርያ፤ ገሃሲት መሰል ሃይማኖት ወዘተ ዝብሉ ዝተፈላለየ ቅጽል ስም ክወሃባ ዝጀመረ፡ በቶም ከማና ብጹእ የለን በሃልቲ፡ ኣብ ዝሓለፈ ዓመታት ናይ ጸረ ድክነት ስትራተጂ ሃንደስቲ ኢና ዝብሉ፡ ልኡኳት መንግስታት፤ ኣህጉራውያን ውዱባት፤ ፈተውትናን ሓለይትናን መሲሎም ከማክሩና እንከለዉ መሳርሒ ማእቶት ካብ ምግዛእ፡ መሸላን ፊኖን ምግዛእ ይሕሸኩም ኣይተበሃልና ዲና? መልሲ መንግስቲ ኤርትራ እዚ ምኽሪ ካብ ድክነት ንምንጋፍ ዘይኮነስ፡ ኣብ ባሕሪ ድኽነትን ምጽወታን ንመዋእል ሰጢምና ክንነብር ዝተኣልመ ሰራም ውዲት`ዩ፡ ምባሉከ ኣበዩ እቲ ነውሪ? ። ምቁር መርዚ ንኽንጭልጥ ጸቅጢ ክገብሩ ኣይፈተኑን ድዮም?። እዚ ኣበሃህላ ብዛዕባ ንዓመታ ካብ ምሕሳብ ብዛዕባ ሎሚ ጥራይ ምሕሳብ ይሕሸኩም ማለት ምኳኑከ ንመን ይጠፍኦ። ናብ ድሕረት ዝጎትት መንገዲ፡ ምርጫና ኣይኮነን ምባልና በቶም ዓመጽትን ዓብለልትን ሃገራት ከም ገበን`ዩ ተራእዩ።
እተጽግበና ቅጫ ኣብ መቅሎኣ እንከላ ምፍላጥና ገበንዩ ክብሉና ኣይሓነኩን፡ ወዮ ንዓና ዝሕሸና ነገር ካባና ንላዕሊ ክፈልጦ ዝኽእልን ዝግብኦን ሰብ ዘየሎ ክነሱ፡ ጸላእትና ነዚ ንምባል ኣይሓነኩን። ናይ ሎሚ እንቃቅሖ ንዓመታ ደርሆ ኣኺላስ ድሕሪ ንዓመታ ብዙሓት ደርሁ ኮይና ማእለያ ዘብሉ እንቋቅሖን ስጋን ክትህበና ከም ትክእል ምሕሳብና ከም ዕሽነት ተቆጺሩ። ንሳቶም እቶም መከርቲ ክፋእ በዚ መሪሕ ሓሳብ`ዚ ንዘበናት ተጓዒዞም ካብ ድክነት ተናጊፎም ከብቅዑ፡ ሎሚ ንዓና በቲ ቅኑዕ መንገዲ ኣይትሕሰቡ ምባሎም፡ ኣሳሰይቲ ድሕረትን ድንቁርናን፡ መሓዙት ጥሜትን ሕማምን ኴንና ንክንነብር ምውሳን ካብ ሙካን ሓሊፉ፡ ካልእ ትርጉም ክወሃቦ ዝክእል ኣይኮነን እንተበልናከ ኣበዩ እቲ ጌጋ። ናይተን ድሕረትን ድንቁርናን ዝመለለይኤን መብዛሕትኤን ሃገራት ኣፍሪቃ ኣብ እንዳማተን ማእገር ተወጢሐን ፖሊሲታተን ከተግብራ ናይ ዝብህጋ ዘለዋ ህያው ኣብነት`ዩ ንዓና እንተበልናከ ነውሪ ድዩ። ሎሚ ኩለን ነዚ ድሑር ኣማህሚኑ ዝቀትል መስመር ምጽወታ ዝኣመና ሃገራት፡ ኣብ ኣፍደገ ናይተን ለገስቲ ሃገራትን ኣህጉራውያን ውዱባትን ዝበሃላ፡ ምጽወታ ንምርካብ ዝጽበያ እልቢ የብለንን። ካብ ዘለውኦ ሕማም ተጸባይነት ተገላጊለን ኣብ ሓራ መስመር ክሳብ ዘይኣመና ድማ መንገዲ ዓወት ከቋሙታ ምሕሳብ የዋህነት`ዩ። ምክንያቱ ኣብ ክንዲ ንቅድሚት ዝስጉማ ንድሕሪት ዝመልስ ናይ ድሕረትን ድንቁርናን መስመር ስለዝረዓማ።
ህዝብን መንግስትን ኤርትራ ድማ ነዚ ከም ሽንቲ ገመል ንድሕሪት ዝጎትት ኣማህሚኑ ዝቀትል መርዛም ፖሊሲታት መወልቲ ሃገራት ምዕራብ፡ ብኣጋ ፈሊጡን ተገንዚቡን ባህግን ትምኒትን ህዝብን መንግስትን ኤርትራ ዓጸፋ ብምስራሕ ናብተን ዝማዕበላን ዝሰልጠናን ሃገራት ዓለም በጺሐንኦ ዘለዋ ደረጃ ምዕባለ ንምጽንባር ሙኳኑ ብዓውታ ንማሕበረ ሰብ ዓለም እንተገለጸ ኣበ`ዩ እቲ ኣበሳ?።
ትካቦ ንምርካብ ክንብል ሕቆና ኣይንሰብርን፡ መንገዲ ድክነትን ድንቁርናን ወጊድ ብምባል፡ ናብተን ዝሰልጠናን ዝማዕበላን ሃገራት ዓለም በጺሐንኦ ዘለዋ ደረጃ ምዕባለ ንምጽንባር ርእስና ከይነቅንዕከ መን ይክልክለና? በቲ ንነፍስናን ሃገርናን ንምሉእ ዕግበትናን ዝመረጽናዮ መንገዲ ርእስና ኣቅኒዕና መዝሙር ርእሰ ሙርከሳ እንተድመጽና ግቡእናን መሰልናን`ዩ። ስለዚ ምዕራባውያን ዝፈርሕዎን ዝሽቁረርሉን ዘለዉ ዛዕባ እዚ ኣብ ላዕሊ ዝተገልጸ ነጥብታት ካብ ኮነ ፦ ህዝብን መንግስትን ኤርትራ መታን ናይ ጽቡቅ ሕማቅ ኣብነት ከይኮኑ እናተባህለ ብዘይ ኣበስናዮ ምስልና ንምድዋን ጸለሎ እናቀብኡ ኣብ ልዕሌና ብከደምቶምን ዑሱባቶምን ወግሓ ጸብሓ ዝተኣልመን ዝእለም ሽርሕን ወራራትን ብሓያል መከተ ህዝብን መንግስትን ኤርትራ ከከም ኣመጻጽኣኡ ፈሺሉን በርዒኑን`ዩ።
ኣብዚ እዋን ህዝብን መንግስትን ኤርትራ ካብ ግዜ ሰውራ ጀሚሩ ርእስካ ምክኣል ኣብ ትሕቲ ዝብል ዘይቅየር መትከል ኣሚኑ ዝተመርሓሉ ንጹር ራኢ ከይገደፈ ናብ ግዝያዊ ረብሓ ከየቋመተ ነባሪ ፍታሕ ኣብ ምምጻእ ሰፋሕቲ መደባት ልምዓት ኣብ ምትግባር ይርከብ፡ ኣብዚ ዝሓለፈ ናይ 23ዓመታት ናጽነት ንኩሉ ተጻብኦታት እናገጠመ ንምዕባለን ልምዓትን ዝደፍእ ትሕተ ቅርጺ ኣብ ምውዳድ፤ ውሕስነት መግቢ ኣብ ምርግጋጽ፤ ማዕድናውን ኢንዱስትርያውን ንጥፈታት ኣብ ምብርባር፤ ኣዝዩ ቡዙሕ ፕሮጀክትታት ልምዓት ከተግብር ጽኒሑን ኣሎን። ንዝጨበጥናዮም ዓወታት ንምምዕባልን ምዕቃብን ብቁዕ ዝተማህረ ዜጋ ኣብ ምፍጣር ብዘይ ምቁራጽ ብኣዝዩ ሓያል ናህሪ ኣብ ከቢድ ስራሕ ተጸሚዱ`ሎ።
ክንዲ ዝኮነ ክዋደድ ዝጸንሐ ትሕተ ቅርጺ ፈጢርዎ ብዘሎ ሰፊሕ ዕድላት ወፍርን ልምዓታዊ ግስጋስን፡ ንህዝቢ ኤርትራ ፍረ ጻምኡ ናብ ዝርእየሉ መድረክ ኣብ ዘሰጋግር ትስፉው እዋን ኣብጽሕዎ ይርከብ። ኣብ መወዳእታ ዝኮነ ሰብ ኣብ ክንዳና ኮይኑ ብምስዕሳዕ ከዕግበና ከምዘይክእል ንሕና ኤርትራውያን ብመሪሕነት ህዝባዊ ግንባር ካብ እግሪ ተክልና ዝተመሃርናዮ ጉዳይ እዩ ።
ኣብ ክንዳና ኮይኑ ብምድራፍ`ውን ንስምዒትና ክውክል ዝክእል ማንም ሓይሊ ይኩን ወገን ከምዘየለ`ውን ኣጸቢቅና ንፈልጥ ኢና ። ስለዚ ድማ`ዩ ህዝብን መንግስትን ኤርትራ ብፍረ ጻዕሩ ሃገር ንምህናጽ ኣብ ከቢድ ስራሕ ተጸሚዱ ኣብ ዘለወሉ እዋን እቶም ካብ መስመርና ከስሕቱ ብለይትን ብቀትርን ቃና ተንኮል ዝጓዝሙ፡ ምስቶም ሕብሪ ግመን ትክን ክሓዋውሱ እንቅዓ ዝርህጹ፡ ምስቶም ብድሎን ብቃጻን ከውድቁና ዝምህለሉ እናገጠምናን እናመከትናን ራኢ ምዕባለና ከነዐውት ብሓያል ጻዕርናን ውዳቤናን ኩሉ ኣንጻርና ዝተኣልመ ፍሕሶታት ክፋእ በቲክናን በዲህናን ኣብ መስመር ዓወት ረጊጽና ኣለና`ሞ ሕጂ`ውን ከም ቀደምና ብጽንዓት ንመርሽ። ህዝባዊ ግንባር ንደሞክራስን ፍትሕን ዋሕስ ህላዌና እዩ!
ሰማእታትና ዘንተዕለት ይዘከሩ!
ዓወት ንሓፋሽ!!!
ተኪኤ ክብሮም ስዊዘርላንድ 28/01/2015


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
ሰሙነ ሕማማት (ረቡዕ)
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
ሰሙነ ሕማማት
ረቡዕ
ኣብ ሰሙነ ሕማማት ዘላ ረቡዕ ሰለስተ ነገራት ዝተፈጸሙላ መዓልቲ እያ።
1, ኣይሁዳውያን ንጎይታ ክቐትሉ ተማኺሮም ዝተሰማምዕሉ መዓልቲ እዩ።
ጎይታናን መድሓኒናን ኢየሱስ ክርስቶስ ኣብዚ ዓለም ብሓጺር ቁመት ብጸቢብ ደረት ብዙሕ ትእምርትን ተኣምራትን ይገብር ስለዝነበረ ኣይሁዳውያን ብዙሕ እዋን ክሕዝዎን ክቐትልዎን ይሓስቡን ይደልዩን እኳ እንተነበሩ ክኾነሎም ግን ኣይከኣለን ምኽንያቱ ድማ ጐይታ ተሰቒሉ ንዓለም ዘድሕነላ መዓልትን ሰዓትን ስለ ዘይ ኣኸለ እዩ። ጎይታ “ጊዜይ ገና ኣይበጽሐን” “ጊዚኡ ስለ ዘይኣኸለ” እናበለ ብዙሕ እዋን ተዛሪቡ እዩ።
እዛ ዕለት እዚኣ ኣይሁድን ሊቃነ ካህናትን ጸሓፍትን ንጐይታ ከመይ ገይሮም ከም ዝሕዝዎ ምኽሮም ዝፈጸሙላ ዕለት ስለ ዝኾነት ዕለተ ምኽረ ኣይሁድ (መዓልቲ ምኽሪ) ተባሂላ ትጽዋዕ። እቶም ሊቀነ ካህናትን ፈሪሳውያንን ከኣ ብሊቀ ካህናት ቀያፋ ተመሪሖም ጉባኤ ኣኪቦም “ኩሉ ሰብ ካብ ዝጠፍእ ሓደ ሰብኣይ እንተሞተ ይሓይሽ” ኢሎም ወሰኑ (ማቴ 26፡1-5, ማር14፡1-2, ሉቃ 22፡1-2, ዮሓ11፡45-53)።
2, ጎይታናን መድሓኒናን ኢየሱስ ክርስቶስ ኣብ ቤት ስምኦን ብሓንቲ ሓጥእ ሰበይቲ ብቅዱይ ሽቱ ዝተቐብኣሉ መዓልቲ እዩ።
እዛ መዓልቲ እዚኣ ጎይታናን መድሓኒናን ኢየሱስ ክርስቶስ ኣብ ቢታንያ ኣብ እንዳ ስምኦን ዝተባህለ ሰብኣይ ምስ ኣተወ ብሓንቲ ማርያም ዝተባህለት ሓጥእ ሰበይቲ ሓደ ፍርቂ ኣበስንቲ ዝኸውን ቕዱይ ሽቱ ወሲዳ ዝቐብአትሉ፡ ብንብዓት ኣእጋር ጎይታ ሓጺባ፡ብጸጉሪ ርእሳ ገይራ ዝደረዘትሉ መዓልቲ እዩ። እታ ሓጥእ ሰበይቲ ንጎይታ በቲ ክቡር ሽቶ ገይራ ክትቀብኦ እንከላ እቲ ዘትሕዞ ይሁዳ ተሓዚ ማሕፉዳ ስለዝነበረ ካብኡ’ውን የልዕል ስለዝነበረ “እዚ ክቡር ሽቱ እዚሲ ተሸይጡ ንድኻታት ዘይውሃብ” ኢሉ ብተንኮል ዝተዛረበሉ ዕለት’ውን እዩ። ጎይታናን መድሓኒናን ኢየሱስ ክርስቶስ ድማ ንተንኮሉ ፈሊጡ “ንመዓልቲ ቀብረይ ዘዳለወቶ እዩ’ሞ ሕደጋ ድኻታትሲ ኩሉ ግዜ ምሳኹም ኣለዉ ንኣይ ግና ኩሉ ሳዕ ኣይትረኽቡንን ኢኹም” ኢሉ ብምግሳጽ፡ ነቲ ንሳዝገበረቶሰናይተግባር ብምንኣድ “እዚወንጌልእዚኣብእተሰብኮዘበለኣብኩላዓለምእዚንሳዝገበረቶንመዘከሪኣከምዝንገር፡ብሓቂእብለኩምኣሎኹ” በሎም(ማቴ26፡6-13, ማር 14፡3-9, ዮሓ12፡1-8)። እዚ ዘረድኣና እቲ ሰናይ ዝገብር ኩሉ ግዜ እናተዘከረ ከም ዝነብር፡ ኣብ ቅድሚ እግዚኣብሔር’ውን ሞጎስ ከም ዝረክብ፡ ዓስቡ’ውን ከም ዝቕበል እዩ እሞ፡ ቅዱስ እግዚኣብሔር ኣብታ ትመጽእ መንግስቱ ክዝክረና ሰናይ ነገር ክንገብር ይግብኣና።
3,ይሁዳ ንጎይታናን መድሓኒናን ኢየሱስ ክርስቶስ ብሰላሳ ዲናር ክሸጦ፡ ዝተዋዓዓለሉ መዓልቲ እዩ።
ይሁዳ፡ እታ ሓጥእ ማርያም እናበኸየት ክቡር ጨና ኣብ ርእሲ ጐይታ ከተፍስስ ከላ “እዚ ኽንድዚ ዚኣክል ጥፍኣትከ ንምንታይ እዩ፧ ተሸይጡስ፡ንድኻታት ግዳ ምተዋህበ ነይሩ” ኢሉ ደንጋጺ ድኻ መሲሉ ብምቕራብ ኣብ ውሽጡ ንዝነበረ ፍቅረ ንዋይ ኣግሂዱ ዝተዛረበ እዩ። እቲ ዘቕረቦ ሓሳብ ቅቡል ኮይኑ ስለ ዘይተረኽበን፡ነቲ ብምሻጥ ጨና ክረኽቦ ዝኽእል እሞ ዝሰኣኖ ገንዘብ ክከሓስ ኣብ ልቡ ዝሓደረ ፍቅረ ንዋይ ኣገዲድዎ ናብቶም ጸላእቲ ጐይታ ከደ። ይሁዳን ጸሓፍቲ ፈሪሳውያን ኣብ ልዕሊ ጐይታ ክቱር ጽልኢ ከም ዘለዎምን፡ ክሕዝዎ’ውን ይደልዩ ከም ዝነበሩ ኣጸቢቑ ይፈልጥ ስለ ዝነበረ ናብ ኣቶም ከይዱ “ኣነ ንኣኻትኩም ኣሕሊፈ ክህቦስ እንታይ ትህቡኒ”በሎም። ንሳቶም ከኣ ሰላሳ ቕርሺ ብሩር ሃብዎ(ማቴ 26፡14-16, ማር14፡10-11, ሉቃ22፡3-6)። በዚ ዘይጠቅም ገንዘብ ድማ ነቲ ናይ ነገስታት ንጉስ፡ ናይ ጎይታት ጎይታ ዝኾነ ምድሃኔ ኣለም ክርስቶስ ናብቶም ጨካናት ኣይሁድ ኣሕሊፉ ሃቦ። ሎሚ’ውን ከም ይሁዳ ንቤተክርስቲያንን ኣገልገልታን ንኽፉእ ኣሕሊፎም ዝህቡ ኣይተሳእኑን መወዳእትኦም ግና ጥፍኣት እዩ። ስለዚ ኩላትና ካብ ክፍኣተ ግብሪ ርሒቕና ንቤተክርስትያንን ንኣገልገልታን ከነኽብር ይግብኣና።
እዛ መዓልቲ እዚኣ እምበኣር ኣይሁዳውያን፡ ንጎይታናን መድሓኒናን ኢየሱስ ክርስቶስ ክቐትልዎ ተሰማሚዖም ዝወሰኑላ መዓልቲ ስለዝኾነት፡ቅድስት ቤተክርስቲያን ምስ ዓርቢ ሓዊሳ “ጾመ ድሕነት” ኢላ ብምስማይ፡ መዓልቲ ሮቡዕ ጾም ክትከውን ብምእዋጅ ምስተን ሸውዓት ናይ ቤተክርስትያን፡ ናይ ኣዋጅ ኣጽዋማት ሰሪዓታ ትርከብ።
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!
Share this:
TwitterFacebook17
Related
ሰሙነሕማማት
In “ስብከት”
ሰሙነሕማማት ( ሰሉስ)
In “ስብከት”
ሰሙነ ሕማማት (ሓሙስ)
In “ስብከት”
April 16, 2014Leave a reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
APRIL 2014
M T W T F S S
« Mar May »
1 2 3 4 5 6
7 8 9 10 11 12 13
14 15 16 17 18 19 20
21 22 23 24 25 26 27
28 29 30
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
ኣብ ኢትዮጵያ ዘመናዊ ሕርሻ ዝሰርሑ ባዓል ሃፍቲ
ኣይተ ኪሮስ ዳኘው ኣብ ኢትዮጵያ ክልል ኣምሓራ ወረዳ ቆቦ ኣብ 400 ሄክታር ስፍሓት መሬት በናናን ማንጎን ብዘመናዊ መይላ ኣብ ምፍራይ ይርከቡ፡፡
ኣይተ ኪሮስ ዘካይድዎ ዘለዉ ልምዓት መስኖ ብላዕለዎት እስራኤላውያን ክኢላታት ሕርሻ እዩ ዝምራሕ ዘሎ፡፡
“ሓደ ሰብ ምሁር ክባሃል ዲግሪ ዝሓዘ ወይ ድማ ፕሮፌሰር ስለዝተብሃለ ተይኮነስ ምስ ተኽልን ሕርሻን ፍቕሪ ዘለዎን ገባራይ ዝፈቱን ክኸውን ኣለዎ፤ንገባራይ ዘይንዕቕ ክኸውን ኣለዎ፡፡” ይብሉ ኣይተ ኪሮስ ዳኘው፡፡
ምሁር ናብ ሕርሻን ቴክኖሎጅን ተዘይኣትዩ ብዘልማድ ሓሪስና ዓዲ ክንልውጥ ኣይንኽእልን እውን ኢሎም፡፡
ኣይተ ኪሮስ ዳኘው ኣብ ከተማ መቐለ ኣብ ዝርከብ ገፊሕ ገደና ገዛኦም ኣራንሺ፣ኣቦካዶ፣ሮማን፣ፋሽን ፍሩት፣ ዝተዳቐለ ኣፕልን (ሚለ) ማንጎን፣ ፓፓዮ፣ቡን፣ኣውሊዕ ከምኡ’ውን ዝተፈላለዩ ዓይነታት ተኽልን ዕንበባታትን ኣፍርዮም ይጥቀሙ ኣለዉ፡፡
ኣይተ ኪሮስ ማይ ክረምቲ ኣዋህሊሎም ንረብሓ ዘውዕሉ ህርኩት ወላዲ እዮም፡፡ቅድሚ 14 ዓመት “ተፈጥሮ ንሓሉ ብህይወት ክንህሉ” ዝብል ጭርሖ ኣምሪሖም ማይ ክውህለል ዘኽእል ምትሕብባር ንኽካየድ ንህዝቢ ብዝተፈላለዩ መይላታት ምብርባር ኣካይዶም ምንባሮም ይዝከር፡፡


text:
ምሁር ኣካል ከድሕንን ከልምዕን ኪኢላዊ ዓቅሚ ከምዘለዎ ህዝብና «በቲ ዘይተማህረ ኣየድሕን ዘይተወቅረ ኣየጥሕን» ዝብል ምስላ ገይሩ ገሊጽዎ ጸኒሑ። ብዝዓበየ ሚዛን እውን ግብራውነት ዘሰነዮ ዘይከሓድ ሓቂ እዩ። ህዝብና ኩሉ ዝተማህረ ለባም እዩ፣ ቅንዕና ዝመሰረቱ ዓቅምን ብቅዓትን ኣለዎ፣ ዝብል እምነት ኣለዎ ማለት ግን ኣየሰምዕን። በንጻሩ ኣብ መንጎ ብዙሓት ምሁራት’ውን ገለ ዓቅምን ብቅዓትን ዝጎደሎም፣ ገለን ድማ ልቦናን ቅንዕናን ዝጎደሎም ኣካላት ክህልዎ ከምዝኽእሉ ዝሰሓተ ህዝቢ ኣይኮነን። ከምኡ እንተዘይከውን ነይሩ፣ እታ «ካብ ምህሮውን ኣእምሮ እትብል»፣ ካብ ምሁርውን ለባም ይሓይሽ እተስምዕ ምስላ ኣይምሃለወትን ነይራ። ምስዚ ብምትሕሓዝ ምሁርን ለባምን ቅንዕና ምስ ዝጎድሎ እሞ ንዕንወት ምስ ዝዕጠቅ በሰላ ክገድፍ ከምዝኽእል ንምእማትውን «ንለባም ዝተኸሎ መን እሞ ክነቅሎ» እትብል ምስላ ኣበው እውን ኣላ።
ህዝብና ብፍላይ ኣብዚ ኣብ ኣፍደገ ፍጹም ዕንወትን ምብትታን ኣብዝርከበሉ ህሞት፣ እሞ ግደን ኣበርክቶን ሙሁራትና ንድሕነት ህዝቦምን ሃገሮምን፣ ንምውህሃድን ምጥርናፍን ሓርነታዊ ቃልሲ፣ ንተጣባቅነትን ተሓላቅነትን ኣብ ዝተፈላለየ ናይ ስደት ጉዕዞን ሃገራትን ግዳይ ኢሰብኣዊ ተግባራት ኮይኖም ዘለዉ መንእሰያት ደቆምን ኣሕዋቶምን ከምቲ ዝድለ ኣይኮነን፣ ተባሂሉ ይዝረብ ኣሎ። እዚ ጥራይ ዘይኮነስ ከምቲ «ድሕሪ ሞት ጥዕና ቅበጽ» ዝበሃል፣ ህዝብና ሎሚ ኣብ ግዜ ፍጹም ዕንወት ሃገር ዘስቀጠ ምሁርሲ፣ ንመንን መዓስን ደኣ እዩ ክኸውን ብምባል፣ ካብ ምሁር ኣካል ተስፋ ናይ ምቁራጽ ብዘስምዕ ቃና፣ ድሕነትናስ ኣብ ትሕቲ ልዑል ፈጣሪና ተረኽበ ተሳእነ ካብዞም መንእሰያት ደቅናን ካብዞም ገዳይም ተጋደልትናን ክብል እውን ይስማዕ ኣሎ።
ኤርትራዊ ምሁር ንድሕነት ሃገሩን ህዝቡን ኣብ ዝምልከት ካብኡ ትጽቢት ዝተገብረሉ ኣበርክቶ ኣይገበረን፣ ኣብ ውልቀ ረብሓኡን መኽሰቡን ጥራይ ኣተኲሩ፣ ንጉዳይ ህዝብን ሃገሩን ግን ከም ጉዳይ እንዳማቱ ገይሩ ወሲዱዎ ዝብል ምግለጺ ኣብ ዝወሃበሉ ዘሎ እዋን፣ እቲ ዝያዳ ዘሕዝንን ዝገደደን፣ ሕጅውን ናይ ምፍንጫልን ነጋሪት ብምሁራት ኣካላት ክድሰቅ ከሎ እዩ። ፓልቶካዊ መደረታትን፣ ገለ ቃለ መሕተትን ናይ ዶር ገብረ ገብረማርያም ብቢእዋኑ ኣብ ዝከታተለሉ ዝነበርኩ እዋናት፣ እምበርዶ ዶር ገብረ ናይ ብሓቂ ኣባል ሰልፊ ደሞክራሲ ህዝቢ ኤርትራዩ፣ እምበርዶኸ ከም ኣባል ሰልፊ ደምክራሲ ህዝቢ ኮይኑ ንኽቅጽል መደብ ኣለዎዩ፣ ዝብል ሓሳባትን ካልእ ሕቶታትን ብዘይ መደብ እንዳ ተቀላቀሉ ከሸግሩኒ ጸኒሑም። ኣብዚ ቀረባ እዋን ቅድሚ 2ተ መዓልታት ኣብቲሕቲ ልቦና ዝሕርሙን ውዕል ሓድነት ዝጠለመን መሪሕነት ሰደህኤ ዝብል ኣርእስቲ ብዶር ገብረ ገብረማሪያም ተደሪሱ ኣብ meskerem.net ተሰቂሉ ንዘሎ ጽሑፍን ትሕዝቶኡን ምስ ኣንበብኩ ግን ለካስ! ክብል ተገዲደ።
ክብሩ ዶር ገብረ፣
ሓደ ክፋል ብመሰረት ኣገላልጻኽእ ትሕዝቶ ጽሑፍካ ብጽሙቅ መንገዲ፣ እዚ ውጺእት 2ይ ጉባኤ ዝኾነ መሪሕነት ሰልፊ ልቦና ዝተሓረሞ፣ ውዕል ሓድነት ዝጠለመን ዘፍረሰን ኮይኑ፣ እዚ መሪሕነትዚ ኣብዚ እዋንዚ ገለ ውሑዳት ኣባላት ሰልፊ ህዝቢ ኤርትራ «ሰህኤ EPP» ዝነበሩ ሒዙ ናይ ምፍንጫል ኣዋጅ ኣዊጁ ከምዘሎ እዩ።
ካልኣይ ሸነኽ ትሕዝቶ ጽሕፍካ ድማ፣ ንስኻ ዝለኻዮ ጉጀለ ኩሎም ኣባላት ሰልፊ ደሞክራሲ «ሰደህ EDP» ዝነበሩን ብዙሓት ኣባላት ሰልፊ ህዝቢ ኤርትራ ነበሩ ሕዝሓቆፈ፣ ዝዓበየ ክፍላል ኮይኑ ጋና ከም ሰልፊ ደሞራሲ ዝህዝቢ ኤርትራ ኮይኑ ይቅጽል ከም ዘሎ፣ እዚ ጥራሕ ዘይኮነስ፣ ነነውሕ ግዜ ነዚ ብሕጽረት ልቦናን፣ ብጥሕሰትን ጥልመትን ሕድነታዊ ስምምዕን፣ ጸረሓድነት ዝኾነ ኣመራርሓኡን ከትገልጹ ዝፈተንካ መሪሕነት፣ ክትዕርዮ ብዝከኣለካ ክትጽዕር ከምዝጸናሕካ፣ ሕጂ ግን እቲ መሪሕነት ባዕሉ ምፍንጫል ስለዝኣወጀ፣ ከምቲ ኣደ ሓጺር ንውሒ ውላዳ፣ ድሕሪ ጭሕሚ እትቀብጽ፣ ንስኻውን ከምዝቀበጽካ ዝሕብር እዩ።
ዓበይትን ለባማትን ዘይስሙዕ ምስ ዝሰምዑ እሞ እቲ ዝሰምዕዎ ነገር መሰረት ዘይብሉን፣ ኣንፈቱ ግናይ ምስዝኸውንን፣ ነዚ ካብ ምስማዕሲ ብኻ በዂርና ዝመልእኽቱ፣ «እዝንስ ካብ ዘላቶውን ዝያዳ እንተ ትሓጽር» ኢሎም ይምስሉ። ነዚታት ካብ ነንብብሲ ምዕባለ ተክነሎጅን እንተርነትን ብኻ ተሪፉና ከይንብል፣ ንሱ ዝህበና ረብሓታትውን ቀሊል ኣይኮነን፣ ሓንትስ ነዝታት ከምዜናን ኣገዳሲ ሓበረታን ገረን ንህዝቢ ዝቅርባ ወብሳይዳትን መርበብ ሓበረታትን ምስ ዕላመአንን ስራሐንን ዝሳነ ስነ ምግባር ethicks እንተዝኽተላ፣ ንዓተን ክንደይ ሚዛንን ክብረትን፣ ንህዝቢ ድማ ክንደይ ረብሓ ነይሩ ኢለ ክሓልፎ እመርጽ።
ሓቅነት ኣልቦነት ናይ ዶር ገብረ ጽሑፍ ካብታ ናይ «ምፍንጫል ኣዋጅ ኣዊጆም»ኣትብል ሓረግ ይብገስ። ኩሉ ግዜ ኣብ ናይ ክርክር ጉዳይ/ኩነታት/ ኣቲኻ ነቲ ከም ሳልሳይ ኣካል ኮይኑ ዝሰምዓካ እሞ ኣብ መወዳእታ ብዝበልካዮ ከኣምን እትጽበየ ኣካል፣ ናይቲ ኣገዳሲ ኣከራኻሪ ጉዳያት እትብሎ ጭቡጥ መርትዖ ክተቅርበሉ ኣሎካ። ካብ ትርጉምን ዝውቱር ኣጠቃቅማን ናይቲ ኣዋጅ ዝብል ቃል ክብገስ፣ ኣዋጅ ክበሃል ከሎ ሓደ ዕላዊ ትካል (institute) መንግስቲ፣ሰልፊ፣ ውድብ፣ ዓዲ፣ ብሔር፣ ወዘተ ብዕላዊ ዝኾነ ኣገባብን ልሳንን ንውሳኔኡ ንህዝቢ ከመሓላልፍ ወይ ከፍልጥ ከሎ እዩ። ኣብ ርሑ ከይከድና ሰደህኤ ንምስረታኡ ንህዝቢ ኤርትራን ህዝቢ ዓለምን ብኣዋጅ ኣፍሊጡ፣ ድሕሩውን ምእዋጅን ምግላጽን ዝድልዮም ተረኽቦታት ከጋጥሙ ከለዎ፣ ሰደህኤ ንመርገጺኡን ውሳኔታቱን ብዕልን ብዕላዊ መስኖታትን ገይሩ ንህዝቢ ክሕብርን ከፍልጥን ጸኒሑ። ንብድሕሪ ሕጅውን ነዚ መስሪሕዚ እዩ ክኽተል። ስለዚ ዶር ገብረ እንተደኣ ከምቲ ዝበልካዮ መሪሕነት ሰልፊ ደሞክራሲ ህዝቢ ኤርትራ መስ ገለ ውሑዳት ኣባላት ሰልፊ ህዝቢ ነበር ናይ ምፍንጫል ኣዋጅ ኣዊጁ ኣንተሃልዩ፣ ሃየ ብመሰረት ናይቲ ትሕዝቶን ትርጉምን ኣዋጅ ምእዋጅ ዝብል ሓረግ፣ ንህቢ ኤርትራ እቲ ዝተኣወጀ ኣዋጅ ኣበይ ኣሎ፣ በይናይ ኣገባብ ተኣዊጁ ከምዘሎ ብጭብጥን መርትዖን ኣረድኣዮ። እንተዘይኮይኑ ስልትኻ ስልቲ ኣህባይ ኮይኑ ከይቃላዕ እሞ እቲ ህዝቢ ጽባሕ ከይኸሰካ። ኣብ ስልቲ ኣህባይ፣ ኣህባይሲ ይበሃል ሰባት ናብኦም ገጾም ክመጹ ምስ ረኣዩስ፣ ጎናያት ከይብሉና ንሕና ቀዲምና ጎናያት ኢልና ንወጭጮም፣ ተበሃሂሎም ተማኺሮምስ እቶም ሰባት ናብኣቶም እንዳቀረቡ ምስ መጹ እቶም ኣህባይ ነቶም ሰባት ጎናያት፣ ጎናያት፣ ጎናያት፣ ብምባል ኣፎም ኣትሒዞሞም ይበሃል። ስለዚ እቲ እትኽተሎ ዘሎኻ ብልሒ ተፈንጪሉ ካብዝበሃልሲ ኣቀዲመ ምፍንጫል ኣዊጆም ኢለ ከደናግር ከይከውን። ከምቲ ዝበልካዮ ግን ንኹሉ ንጽባሕ ንግደፎ።
ቃልሳዊ ለበዋይ ግን መን ተፈንጪሉ መንከ ንምፍንጭእል ሰበብ ኮይኑ ብዘየገድስ፣ ህዝቢ ኤርትራ ኮነ ተፈናጨልቲ ወገናት ዝኸስብዎ ክንዲ ፍረ ኣድርውን ትኹን መኽሰብ የብሉን። በንጻሩ እኳ ደኣ ውጺኢቱ ካብ ተቃለስቲ ንመላኺ ስርዓት ዝያዳ ሓይሊ ይድርዕኖ፣ ንተቃለስቲ ወገናት የዳኽም፣ ንህቢ ኣብ ተስፋ ቁርጸት የምርሕ። ክቡር ዶር ገብረ ነዚ ኩሉ ትስሕቶ ኣይብልን፣ ስለዚ ከምቲ ኣብ ዓውደ ትምህሪቲ ዕዉት ኰንካ ዝተረኸብካ፣ ኣብ ዓውደ ሓርነታዊ ቃልስውን ንድሕነት ህዝብን ሃገርን ቀዳምነት ዝሃበን፣ ብምእዙዝነት ሕጊ ዝለለን ቃልሲ ብምክያድ ዕዉት ኰንካ ንኽትርከብ እንዳተመነኹ፣ ካብ ስምዕታዊ ኣካይዳኻን፣ ዘለፋን፣ ጸርፍን፣ ምንእኣስን ዘለዎ ቃላትካን እንተትቁጠብ ዝያዳ ኩሉ ንዓኻ ክብረት እዩ ክብለካ ኣፈቱ።
ክሳብ ብካልኣይ ክፋል ትንተና ሕቅነት መጎተ ዶር ገብረ ዝመጽእ ደሓን ቀንዩ ኣንበብቲ፣


text:
ማሕበራት ስደተኛታት
ኣብ ስዊዘርላንድ ብኣማኢት ዚቝጸራ ናይ ስደተኛታት ማሕበራት ኣለዋ። እዘን ናይ ደቂ ወጻኢ ማሕበራት ናይ ብልዕን መስተን ቦታታት ጥራይ ኣይኮናን። እዘን ማሕበራት፡ ኣብ ሕቶ ስደተኛታት ዝምልከት ብደረጃ ከባቢ፡ ዞባን ሃገራውን ጉዳያት መርገጺ ሒዘን ይቃለሳ ከምኡ ኸኣ ኣባላተን ምስ ሕብረተሰብ ስዊዘርላንድ ንኺወሃሃድ ተሳትፎ ይገብራ። ብዙሓት ካብዘን ማሕበራት፡ ደቂ ስደተኛታት ባህልን ቋንቋን መበቆል ዓዶም ንኺመሃሩ ይሕግዛ።
ኣብዚ ዓምዲ:
Related links:
- ፎርም ስዊዝ ንምውህሃድ ስደተኛታት
- Secondas plus Zurigo
- ኣብ ካንቶናት ባዝል ከተማን ባዝል ካምፓኝን ናይ ዝነጥፋ ኣድራሻታት ማሕበር ስደተኛታት
- ኣብ ካንቶን በርን ናይ ዝነጥፋ ውድባት ስደተኛታት ኣድራሻታት
- ኣብ ከተማ ሎዛን ዝነጥፋ ውድባት ስደተኛታት
- ኣብ ጀነቫ ዝነጥፋ ማሕበራት ስደተኛታት
- ኣብ ካንቶን ሻፍሃውሰን ዝርከባ ናይ ወጻኢ ውድባት
- ኣብ ካንቶን ሳንጋለን ዝርከባ ናይ ወጻኢ ማሕበራት
- ኣብ ካንቶን ቮ ዝርከባ ናይ ወጻኢ ማሕበራት
- ኣብ ከተማ ዙሪክ ዝርከባ ውድባት ስደተኛታት
- ኣብ ማእከላይ ስዊዘርላንድ ዝርከባ ውድባት ስደተኛታት
- ኣብ ካንቶን ዙግ ዝርከባ ናይ ወጻእተኛታት ማሕበራት
- Secondas plus Luzern
- Secondas plus Bern


text:
Published: 24 September 2009
“ወወሃብኮሙ ትእምርተ ለእለ ይፈርኁከ ከመ ያምሥጡ እምገጸ ቅስት ወይድኃኑ ፍቁራኒከ” መዝ. ፶፱ ፬። “ስለ ሓቂ ምእንቲ ኪለዓል ነቶም ዝፈርሁኻ ሰንደቕ ዓላማ ሃብካዮም” መዝ. 60፡4።
መስቀል ብርሃን ለኩሉ ዓለም ዓምዳ ወድዳ ለቤተ ክርስቲያን። መስቀል ንኹሉ ዓለም ዘብርህ መሠረትን ዓምድን (እምነትን) ቤተ ክርስቲያን እዩ። (ድጉዓ ዘቅድስት) ንሱ ነቶም ክልተስ ሓደ ዚገበረ ነቲ ኣብ መንጎ ዝነበረ ከልካሊ ቀጽሪውን ዘፍረሰ ሰላምና እዩ። …. ብመስቀሉ ነቲ ጽልኢ ቀቲሉ፡ ንክልቲኦም ብሓደ ሥጋ ምስ ኣምላኽ ኣተዓረቖም።” ኤፌ. 2፡14-17። ኣዳምን ሄዋንን ትእዛዝ ፈጣሪኦም ጥሒሶም ፈጣሪኦም ኣሕዚኖም ሕይወቶም ምስ ጎድኡ፡ ንመጀመርታ ኣብ ብሉይ ኪዳን ዝተዋህበ ተስፋ “ዘርኢ እታ ሰበይቲ ርእሲ ተመን ኪጭፍልቕ፡ እዩ።” ዚብል ኣምላኻዊ ቃል እዩ ነይሩ። ዘፍ.3፡15 እዚ ከልካሊ (ቀጽሪ) ኣዳምን ሄዋንን ምስ ፈጣሪኦም ንኸይራኸቡ፡ ዓቢይ ከልካሊ ኮይንዎም ነበረ።
እነሆ ኢድ እግዚኣብሔር ንምድኃን ሓጻር ኣይኮነትን ከይሰምእ ከኣ እዝኑ ኣይጻንዖን እዩ። ኢሳይያስ 59: 1።
ግናኸ ኣእዳውኩም ብደም ኣጻብእኩም ብበደል ረኺሰን ከናፍርኩም ሓሶት ይዛረብ ኣሎ። እሞ ንኣኹምን ንኣምላኽኩምን ኣብ መንጎኹም ኮይኑ ዝፈላልየኩምሲ ኃጢኣትኩም እዩ; ኢሳ. 59፡1-4 እቲ ንወዲ ሰብ ካብ ፈጣሪኡ ክፈልዮ ዝኽእል እምበኣር ኃጢኣት ጥራይ እዩ። “ገጽካ ከዊልካልና ብሰሪ ኣበሳና ኸኣ ደርቢኻና ኢኻ እሞ፡ ስምካ ዝጽውእን፡ ንኣኻ ክሕዝ ኢሉ ዝትንስእን ሓደ እኳ ኣይነበረን” (ኢሳ. 64፡ 7 ኢያ. 7፡ 11 ሆሴ.5፡5-8)።
እግዚኣብሔር ነቲ ኣብ መስቀልን ብመስቀል ኪፍጸም ዘለዎ እርቀ ሰላም ንነቢያቱ ብብዙሕ መንገዲ ይገልጸሎም ነበረ። እብ. 1፡1-2 ወኣስተሓለፈ እዴሁ ላእለ ኤፍሬም ወምናሴ “ኢዱ ኣብ ልእሊ ኤፍሬምን ምናሴን ኣመሓላለፈ።” ዘፍ. 48፡ 14-20።
እስራኤል ኢዱ ኣመሳቒሉ ብትእምርተ መስቀል ዝባረኸሉ ምኽንያት፡ እቲ ብዘርእኻ ኩሎም ኣሕዛብ ኪባረኹ እዮም ዚብል ተስፋ ብኢየሱስ ክርስቶስ ኣብ መስቀል ከም ዚፍጸም ብትንቢት ስለ ዝተገልጸሉ እዩ። በዚ ምኽንያት ድማ ዮሴፍ ነቲ ምሥጢር ምምስቓል ኣእዳው ኪቕይሮ እንተደለየ፡ ያእቆብ ግና ፈሊጠ ኣሎኹ ወደየ ብምባል ትንቢት እምበር ጌጋ ከም ዘይኮነ ነገሮ ዘፍ. 48፡ 19
ሙሴ እቲ ዓቢይ ናይ ኣምላኽ ሰብውን ነቲ ብመስቀል ኪፍጸም ዘለዎ ድኅነት ቅድሚ ብዙኅ ዘመናት ነቶም ዝመርሖም ዝነበረ ሕዝቢ፡ ከምዚ ኣረድኦም፡ … ኣነ ጽባሕ በትሪ ኣምላኽ ኣብ ኢደይ ሒዘ ኣብ ርእሲ እቲ ኩርባ፡ ደው ክብል እየ።” ዘፀ. 17፡9 እዚ ብኢድ ሙሴን ኣሮንን ዝተፈላለየ ተኣምራት ዝገብር በትሪ ኣምላኽ እቲ ኣብ ቀራንዮ ብልሒ ሞት ዘጥፍእ መስቀል እዩ እቲ ኣብ መወዳእታ ዝሰዓር ጸላኢ ከኣ ሞት እዩ።” 1ቈሮ. 15፡26 እቲ በትሪ ኣምላኽ እዚ ትእምርቲ መስቀል ምንባሩ ከኣ መጽሓፍ ቅዱስ ብከምዚ ይገልጾ። “ኮነ ከኣ ሙሴ ኢዱ ምስ ዘልእል እስራኤል ይስእር፡ ኢዱ ምስ ዘውርድ ድማ ኣማሌቅ ይስዕር ነበረ።” ዘፀ. 17፡11 እቲ ንሙሴ ኣብ ርእሲ ኩርባ፡ ንኢያሱ ድማ ኣብ ዓውደ ኲናት ሓደ ዝገብሮም ዝነበረ እቲ ብትእምርተ መስቀል (ብምልዓል ኣእዳው) ዚዓዪ ዝነበረ ረድኤት እግዚኣብሔር እዩ። ብእኡ ብደም መስቀሉ ጌይሩ ሰላም ምስ ገበረ፡ ከኣ ነቲ ኣብ ምድሪ ዘሎን ኣብ ሰማያት ዘሎን ዘበለ ኩሉ ንርእሱ ተዓሪቕዎ እዩ። ቈላ.1፡20
እቲ ኣብ ማእከል ምድሪ ኣብ ቀራንዮ ኪፍጸም ዘለዎ፡ ተስፋ ንደቂ እስራኤል ንምርድኡ ይኸብዶም ስለ ዝነበረ፡ እግዚኣብሔር ብበበይኑ ምሳሌታት ይገልጸሎም ነበረ። “እግዚኣብሔር ከኣ ንሙሴ ዚነድድ ተመን ንኣኻ ግበር፡ ኣብ ባላ ድማ ስቐሎ። ክኸውን ድማ እዩ እቲ እተነኽሰ ዘበለ ናብኡ እንተ ጠመተ ኪሓዊ እዩ። ሙሴ ከኣ ካብ ኣስራዚ ተመን ገበረ። ኣብ ባላውን ሰቐሎ። ኮነ ከኣ ገለ ተመን ንሰብ እንተ ነኸሰ፡ ናብቲ ተመን ኣስራዚ ምስ ዚጥምት፡ ይሓዊ ነበረ። ዘኁል.21፡8-9
እቲ ኣብ ልዕሊ ባላ እተሰቕለ ኣስራዚ ናይ ኢየሱስ ክርስቶስ ምሳሌ ምዃኑ “ንእኡ ዚኣምን ኩሉ ናይ ዘለዓለም ሕይወት ኪረክብ እምበር ከይጠፍእሲ፡ ከምቲ ሙሴ ኣብ በረኻ ተመን ዝሰቐለ፡ ከምኡ ድማ ወዲ ሰብ ኪስቀል ይግብኦ እዩ።” ዮሓ. 3፡14-15
ዝነዱ ኣትማን እቶም ተናኸስቲ። ከምቲ እቶም ኣትማን ብሕንዞም ነቲ ሕዝቢ ዝጎድእዎ፡ ዲያብሎስ ከኣ ብክፉእ ምኽሩ ንኣዳምን ንዘርኡን ዝቐትሎም ናይ ዲያብሎስ ምሳሌ እዩ ተመን ኣስራዚ። ተመን ኣስራዚ ሕንዚ የብሉን። ጐይታናን መድኃኒናን ኢየሱስ ክርስቶስውን ኣበሳ ዘይብሉ ንጹሕ እዩ እሞ፡ ናይ ክርስቶስ ምሳሌ እዩ። ኢሳ. 53፡9 ማቴ.27፡24
ከምቲ ናብ ተመን ኣስራዚ ዝጥምት ዝሓዊ ዝነበረ፡ ናብ ክርስቶስ ብእምነት ዝጥምት ከኣ ካብ ኃጢኣቱ ይነጽህ። “ናብቲ ሕፍረት ንኢቑ፡ ስለቲ ኣብ ቅድሚኡ ዘሎ ሓጎስ ኢሉ መስቀል እተዓገሰን ኣብ የማን ኣምላኽ እተቐመጠን ጀማር እምነትናን ደምዳሚኣን ኢየሱስ ንጠምት።” እብ.12፡2 ፊል.3፡20
ነዚ ኩሉ ኣብ ላዕሊ ዝረኣናዮ ትንቢት ንምፍጻም፡ ጐይታናን መድኃኒናን ኢየሱስ ክርስቶስ ኣብ ማእከል ምድሪ ኣብ ቀራንዮ ተሰቕለ። መዝ. 74፡ 12-13
ቅድስት ቤተ ክርስቲያን ነዚ ኣብ መስቀል ዝተገብረላ ክብሪ ኣምላኽ ንምዝካርን ንምኽባርን፡ ዓመት ዓመት ከተብዕሎ ትነብር። እዚ እተገብረሉ ምኽንያት፡ ከኣ ከምቲ ሓዋርያ ጳውሎስ ዝገለጾ፡ “ በቲ መስቀል ጐይታና ኢየሱስ ክርስቶስ ዓለም ብእኡ ነዓይ እተሰቕለት፡ ኣነውን ንዓለም እተሰቐልኩ፡ እንተ ዘይኮይኑስ ትምክሕቲ ዘበለ ካባይ ይርሓቕ” (ገላ. 6፡14)። ቤተ ክርስቲያንውን ኣሰር ሓዋርያ ጳውሎስ ብምኽታል፡ “መስቀል ኃይልነ፡ መስቀል ጽንእነ፡ መስቀል ቤዛነ መስቀል መድኃኒተ ነፍስነ፡” ብምባል ነቲ ንኣኣ ንምቕዳስን ንምድኃንን ክብል ኣብ መስቀል እተፈጸመ ሕማማተ መስቀል ክትዝክር ትነብር ኣላ።
ምጽዋር ቅዱስ መስቀል
ዝኾነ ክርስቲያን መስቀል ምጽዋር ከም ዝግብኦ ክፈልጥ ኣለዎ። “መስቀል ኣልዒሉ ደድሕረይ ዘይስዕብ ነዓይ ኣይበቅእን እዩ። ማቴ. 10፡38 እዚ ከኣ ኩሉ ኣማኒ ብቕዓት እምነቱ በቲ ዝጾሮ መስቀል ይምዘን ማለት እዩ። መስቀል ምጽዋር ማለት ነቲ ንሕና እንነብሮ ሕይወትን እንሰርሖ ስራሕን፡ ምስቲ ንሕና እንሕዞ መስቀል ብግብሪ ዝሳነ ክኸውን ኣለዎ። “ንኹሎም ከኣ ደድሕረይ ኪስዕብ ዝደሊ ነፍሱ ይቕበጽ፡ መስቀሉ ኣብ ጸጽባሕ የልዕል እሞ፡ ይስዓበኒ በሎም።” ሉቃ.9፡23 መስቀል ምጽዋር ማለት፡ እምበኣር ንዓለምን ፍትወቱን ንዒቕካ ደድሕሪ ጽድቅን እምነትን ፍቕርን ሰላምን ምስዓብ ማለት እዩ።
እቶም ንእግዚኣብሔር ዘሥመርዎ ቅዱሳን ኣቦታት ከኣ፡ በዚ መንገዲ እዚ እዮም ኣብ ቅድሚ ፈጣሪኦም ሞገስ ዝረኸቡ። “እቶም ናይ ክርስቶስ ዘበሉ ከኣ ነቲ ሥጋኦም ምስናይ ፍትወቱን ትምኒቱን ሰቒለምዎ እዮም። ገላ. 5፡24 ስለዚ መስቀል ማለት ክርስቶስ ዝተሰቕለሉ፡ ትእምርተ ምድኃን ማለት እዩ። ንሕናውን መዓልቲ መዓልቲ እግዚኣብሔር ዘይከብረሉ ሓሳባትን ግብርታትን ኣልጊስና፡ ተኻፈልቲ መስቀሉ ክንከውን ይግብኣና።
“እቲ ዝሞተ ካብ ኃጢኣት ሓራ ወጺኡ እዩ እሞ፡ እዚ ደጊም ንኃጢኣት ከይግዛእ፡ እቲ ናይ ኃጢኣት ሥጋ ምእንቲ ክጠፍእ፡ እቲ ኣረጊት ሰብና ምስኡ ከም እተሰቕለ ፈሊጥና፡ ኣሎና።” ሮሜ 6፡6 “ኣነስ ንኣምላኽ ብሕይወት ምእንቲ ክነብር፡ ካብ ሕግስ ብሕጊ ሞትኩ፡ ምስ ክርስቶስ ተሰቐልኩ፡ ገላ. 2፡ 19 ስለዚ ነቲ ኣብ ምድሪ ዘሎ ኣካላትኩም ቅተሉ፡ ምንዝር ርኽሰት፡ ፍትወት ሥጋ፡ ክፉእ ትምኒት ስስዓ፡ እዚ ድማ ኣምልኾ ጣኦት እዩ።” ቈላ. 3፡5። ገለ ካብቲ ክንገብሮ ዝግብኣና፡ እዚ ዚስእብ እዩ። “እምበኣርከስ ከም ሕሩያት ኣምላኽን ቅዱሳንን ፍቑራትን ኮንኩም፡ ምሕረት ልቢ፡ ለውሃት፡ ዓቕሊ፡ ትእግስቲ ልበሱ። ከምቲ ክርስቶስ ይቕረ ዝበለልኩም ንስኻትኩምውን ከምኡ ይቕረ በሉ። ኣብ ልዕሊ እዚ ኩሉውን ፍቕሪ ማእሰር ፍጻሜ እያ እሞ ልበስዋ ቈላ. 3፡12-15 1ቈሮ.13-4-8።
እዚ ንምፍጻም እግዚኣብሔር ብጸጋኡ ይደግፈና።
ናይ ኤርትራ ኦርቶዶክስ ተዋህዶ ቤተ ክርስቲያን
መንበረ ፓትርያርክ ክፍሊ መንፈሳዊ ትምህርቲ።


text:
ኣብ ኢትዮጵያ ዝተርኣየ ባርኖስ ኣሜሪካ ንምክልካል ሓረስቶት ዘካይድዎ ዘለው ባህላዊ ሜላ መካላኸሊ ኣጠናኺሮም ክቅፅሉ ፕሬዝዳንት ዶክተር ሙላቱ ተሾመ ፀዊዖም፡፡
- Last Updated on 05 July 2017
- Hits: 163
ኣብ ክልል ኦሮሚያ ዞባ ኢሊ ባቡር እቲ ባርኖስ ዝካየድ ዘሎ ዝርከብ ፃዕሪ ዝተዓዘቡ ፕሬዝዳንት ዶክተር ሙላቱ ኣብ ስራሕቲ ምክልካል እቲ ሓደጋ ኩሉ ክረባረብ ይግባእ ኢሎም፡፡ ፕሬዝዳንት ዶክተር ሙላቱ ተሾመ እቲ ባርኖስ ካብ መንጎ ዝተርኣሎም ወረዳታት ኣብ ወረዳ ኢሎ ምስ ዝርከቡ ክኢላት ሕርሻን ሓረስቶት እቲ ከባብን ዘትዮም፡፡ እቲ ባርኖስ ኣብ ምህርቲ ዘስዕቦ ጉድኣት ንምክልካል ዝስርሑ ስራሕቲ ንሓደ ኣካል ዝግደፍ ኣይኮነን ዝበሉ ፕሬዝዳንት ዶክተር ሙላቱ ኩሉ ምርብራቡ ኣጠናኺሩ ክቕፅል ኣተሓሳሲቦም፡፡ መረዳእታ ሚኒስተር ሕርሻን ሃፍቲ ተፈጥሮን ከምዘመላክቶ ካብቲ ስሩዕ ባርኖስ ዝተፈለየን ዝተፈላለያን ቅድሚ ሕዚ ኣብ ኣፍሪካ ተራእዩ ዘይፈልጥ ካብ ኣሜሪካ ዝመፀ ፋልዋርም ዝተበሃለ ባርኖስ ኣብ ሽድሽተ ክልላት ሃገርና ተራእዩ እዩ፡፡ ሓደጋ ባርኖስ ንምክልካል ሓደ ሚኢቲ ሊትሮ ፀረ ባልዕ ኬሚካል ንክልላት ዘከፋፈለ ሚኒስተር ሕርሻን ሃፍቲ ተፈጥሮን ሓረስቶት ዝተፈላለዩ ሜላታት ክጥቀሙ ይግበር ምህላው ገሊፁ ይብል ፀብፃብ ኤቢሲ፡፡


text:
ምዕራፍ 14
ኣብ ኵሉ ሓቀኛ ኹን
“ብዅሉ ደግነት [“ሓቀኛነት:” NW] ክንነብር እናደሌና።”—እብራውያን 13:18
1, 2. የሆዋ: ሓቀኛታት ክንከውን ክንጽዕር ከለና ዚሕጐስ ስለምንታይ እዩ፧ ብምሳሌ ኣረድእ።
ሓንቲ ኣደን ንእሽቶ ወዳን ካብ ድኳን ወጹ። ብሃንደበት እቲ ቘልዓ ደው በለ: ኣብ ገጹ ድማ ስንባድ ይንበብ ነበረ። ኣብ ኢዱ ኻብቲ ድኳን እተማልኣ ንእሽቶ መጻወቲ ሒዙ ነበረ። ናብ ቦታኣ ምምላስ ወይ ንኣዲኡ ኽትዕድገሉ ምሕታት ረሲዑ እዩ ተማሊእዋ ወጺኡ። በቲ ዘጋጠሞ ተረቢሹ ንኣዲኡ ኽትሕግዞ ሓተታ። ንሳ ድማ ኣጆኻ ኢላ ድሕሪ ምትብባዕ: ናብቲ ድኳን ሒዛቶ ተመልሰት: ይቕረታ ሓቲቱ ድማ ነታ መጻወቲ መለሳ። ከምኡ ኺገብር ከሎ: ልቢ እታ ኣደ ብሓጐስን ብሓበንን መልአ። ስለምንታይ፧
2 ወለዲ: ደቆም ኣገዳስነት ሓቀኛነት ኪመሃሩ ኻብ ምርኣይ ዚዓቢ ሓጐስ የብሎምን። እቲ “ኣምላኽ ሓቂ” ዝዀነ ሰማያዊ ኣቦና እውን ከምኡ እዩ ዚስምዖ። (መዝሙር 31:5) ናብ መንፈሳዊ ብስለት ኣብ እንገብሮ ዕቤት: ሓቀኛታት ክንከውን ክንጽዕር ከለና የሐጕሶ እዩ። ከነሐጕሶን ኣብ ፍቕሩ ኽንጸንዕን ስለ እንደሊ: ነቲ ሃዋርያ ጳውሎስ: “ብዅሉ ደግነት [“ሓቀኛነት:” NW] ክንነብር እናደሌና” ብምባል ዝገለጾ ስምዒት ንሰማምዓሉ ኢና። (እብራውያን 13:18) እምበኣር ነቲ ሓድሓደ ግዜ ሓቀኛታት ንምዃን ብዝያዳ ዚብድሃና ኣርባዕተ ቐንዲ መዳያት ህይወት እስከ ነተኵረሉ። ድሕሪኡ ሓቀኛታት ብምዃንና ዚርከብ ገለ በረኸት ክንርኢ ኢና።
ንርእስና ሓቀኛታት ምዃን
3-5. (ሀ) ንርእስና ምጥባር ብዛዕባ ዘለዎ ሓደጋታት: ቃል ኣምላኽ ብኸመይ እዩ ዜጠንቅቐና፧ (ለ) ንርእስና ሓቀኛታት ንኽንከውን ዚሕግዘና እንታይ እዩ፧
3 ቀዳማይ ብድሆ ንርእስና ሓቀኛታት ምዃን እዩ። ዘይፍጹማት ስለ ዝዀንና: ብቐሊሉ ንርእስና ንጥብር ኢና። ንኣብነት: የሱስ ነቶም ኣብ ሎዲቅያ ዝነበሩ ክርስትያናት ሃብታማት ከም ዝዀኑ ይመስሎም እኳ እንተ ነበረ: ከም ሓቂ ግን ብመንፈሳዊ መዳይ “ነዳይን ዕዉርን ዕሩቕን” ከም ዝነበሩ ነገሮም። (ራእይ 3:17) ንርእሶም ምጥባሮም: ንዅነታቶም ዝያዳ ሓደገኛ ጥራይ እዩ ገይርዎ።
4 ያእቆብ እቲ ወደ መዝሙር: “ሓደ እኳ: ንልቡ ደኣ ዜስሕቶ እምበር: ልሳኑ ዘይለጕም እንተሎ: ንኣምላኽ ዜምልኽ ከም ዘሎ እንተ መሰሎ: ኣምልኾኡ ኸንቱ እዩ” ኢሉ ኸም ዘጠንቀቐ እውን ትዝክሮ ትኸውን። (ያእቆብ 1:26) ንልሳንና ብግጉይ መገዲ እናተጠቐምና ንየሆዋ ብቕቡል መገዲ ነምልኾ ኢልና እንተ ሓሲብና: ንልብና ጥራይ ኢና እነታልሎ። ንየሆዋ እነቕርቦ ኣምልኾ ኸንቱ ወይ ብላሽ እዩ ዚኸውን። ካብ ከምዚ ዝኣመሰለ ዜሕዝን መገዲ ኼድሕነና ዚኽእል እንታይ እዩ፧
5 ያእቆብ ኣቐድም ኣቢሉ: ነቲ ኣብ ቃል ኣምላኽ ዚርከብ ሓቂ ምስ መስትያት ኣመሳሲልዎ ኣሎ። ነቲ ፍጹም ሕጊ ኣምላኽ ኣጸቢቕና ኽንጥምቶን ዜድሊ ምትዕርራያት ክንገብርን ምዒዱና ኣሎ። (ያእቆብ 1:23-25) ንርእስና ሓቀኛታት ክንከውንን ምእንቲ ኽንመሓየሽ እንታይ ክንገብር ከም ዜድሊ ኸነስተውዕልን: መጽሓፍ ቅዱስ ኪሕግዘና ይኽእል እዩ። (ድጕዓ ኤርምያስ 3:40፣ ሃጌ 1:5) ናብ የሆዋ ኽንጽልን ንሱ ንኺምርምረና ኽንሓቶን ንኽእል ኢና: እዚ ድማ ዝዀነ ይኹን ከቢድ ጕድለትና ንኸነስተውዕልን ንኽንፈትሖን ይሕግዘና። (መዝሙር 139:23, 24) ሓቀኛ ዘይምዃን ኣቕሊልካ ዚርአ ድኽመት ኣይኰነን: ከምቲ ሰማያዊ ኣቦና ዚርእዮ ጌርና ኸኣ ክንርእዮ ይግባእ። ምሳሌ 3:32 “እግዚኣብሄር ነቲ ቔናን ይፍንፍኖ: ምስጢሩ ግና ምስቶም ቅኑዓት እዩ” ትብል። የሆዋ ኸምቲ ናቱ ዓይነት ስምዒት ንኺህልወናን ብዛዕባ ርእስና ኸም ናቱ ዓይነት ኣረኣእያ ንኸነጥርን ኪሕግዘና ይኽእል እዩ። ጳውሎስ: “ብዅሉ ደግነት [“ሓቀኛነት:” NW] ክንነብር እናደሌና” ኸም ዝበለ ዘክር። ሕጂ ፍጹማት ክንከውን ዘይንኽእል እኳ እንተ ዀንና: ሓቀኛታት ክንከውን ግን ካብ ልብና ንብህግን ንደልን ኢና።
ሓቀኛነት ኣብ ስድራ ቤት
6. ሰብ ሓዳር ንሓድሕዶም ሓቀኛታት ኪዀኑ ዜድልዮም ስለምንታይ እዩ፧ በዚ ኸምዚኸ ኻብ ምንታይ ሓደጋ እዮም ዜምልጡ፧
6 ሓቀኛነት መለለዪት ክርስትያናዊት ስድራ ቤት ክትከውን ይግባእ። ሰብኣይን ሰበይትን ንሓድሕዶም ግልጽን ሓቀኛታትን ኪዀኑ ኣለዎም። ካብ መርዓ ወጻኢ ምኵሻም: ብኢንተርነት ምስጢራዊ ርክባት ምግባር: ብዝዀነ ይኹን መልክዕ ስእለ-ጽዩፍ ምጥቃም: ወይ ካልእ ከምኡ ዝኣመሰለ ጐዳእን ርኹስን ተግባራት ምግባር: ኣብ ክርስትያናዊ መውስቦ ቦታ ኺህልዎ ኣይግባእን። ገሊኦም ምርዑዋት ክርስትያናት ካብ ንጹህ መጻምድቶም ተሓቢኦም ከምዚ ዝኣመሰለ ግጉይ ተግባራት ገይሮም እዮም። ከምኡ ምግባር ቅጥፈት እዩ። እቲ እሙን ዝነበረ ንጉስ ዳዊት: “ምስ ሓሰውቲ ሰባት ኣይተቐመጥኩን: ምስ ኣምሰሉታትውን ኣይከድኩን” በለ። (መዝሙር 26:4) ምርዑው እንተ ዄንካ: ንመጻምድትኻ እንታይነትካ ኽትሓብእ ዚፍትነካ ነገር ከቶ ኣይትግበር!
7, 8. ውሉዳት ንሓቀኛነት ኣኽቢሮም ንኺርእዩ ኺሕግዞም ዚኽእል እንታይ ኣብ መጽሓፍ ቅዱስ ዚርከብ ኣብነታት እዩ፧
7 ወለዲ ንደቆም ኣገዳስነት ሓቀኛነት ኪምህርዎም ከለዉ: ኣብ መጽሓፍ ቅዱስ ዚርከቡ ኣብነታት ምስ ዚጥቀሙ ጥበባዊ እዩ። ብኣሉታዊ ሸነኽ: እቲ ሰሪቑ ንዝሰረቖ ኺሓብእ ዝፈተነ ኣካን: እቲ ገንዘባዊ ረብሓ ኺረክብ ኢሉ ዝሓሰወ ገሓዚ፣ ከምኡውን እቲ ዝሰረቐን ንየሱስ ኪጐድኦ ኢሉ ዝሓሰወን ይሁዳ ኺጥቀሱ ይከኣሉ።—እያሱ 6:17-19፣ 7:11-25፣ 2 ነገስት 5:14-16, 20-27፣ ማቴዎስ 26:14, 15፣ ዮሃንስ 12:6
8 ብኣወንታዊ ሸነኽ ከኣ: እቲ ንደቁ ኣብ ኣፍ ዓያብቶም ዝረኸብዎ ገንዘብ ብጌጋ ኣብኡ ኣትዩ ኪኸውን ከም ዚኽእል ስለ ዝሓሰበ ኺመልስዎ ዝነገሮም ያእቆብ: ይፍታሕን እታ ነቲ ኣቦኣ ዝኣተዎ መብጽዓ ዓብዪ ብሕታዊ መስዋእቲ ኸፊላ ዝሓለወት ጓሉን: እቲ ትንቢት ንኺፍጸምን ንኣዕሩኹ ንኺከላኸለሎምን ኢሉ ኣብ ቅድሚ ሕሱማት ጭፍራ መንነቱ ብትብዓት ዝገለጸ የሱስ ኪጥቀሱ ይከኣሉ። (ዘፍጥረት 43:12፣ መሳፍንቲ 11:30-40፣ ዮሃንስ 18:3-11) ወለዲ ንደቆም ሓቀኛነት ኪፈትዉን ኣኽቢሮም ኪርእዩን ንምምሃር ካብ ቃል ኣምላኽ ብዙሕ ጠቓሚ ሓበሬታ ኺረኽቡ ኸም ዚኽእሉ: ካብዚ ኣብ ላዕሊ እተዘርዘረ ሒደት ኣብነታት ኪርእዩ ይኽእሉ እዮም።
9. ወለዲ ንደቆም ኣብነት ሓቀኛነት ኪዀኑ እንተ ደልዮም: ካብ ምንታይ ኪርሕቑ ኣለዎም፧ ከምዚ ዝኣመሰለ ኣብነት ኣገዳሲ ዝዀነኸ ስለምንታይ እዩ፧
9 ከምዚ ዝኣመሰለ ትምህርቲ: ንወለዲ ኣገዳሲ ሓላፍነት የሰክሞም። ሃዋርያ ጳውሎስ: “ኣታ ንኻልእ እትምህር: ንርእስኻስ ኣይትምህራን ዲኻ፧ ኣታ: ኣይትስረቑ: ኢልካ እትሰብኽ: ባዕልኻዶ ትሰርቕ፧” ኢሉ ሓተተ። (ሮሜ 2:21) ገሊኦም ወለዲ ንደቆም ብዛዕባ ሓቀኛ ምዃን እናመሃርዎም ክነሶም: ንሳቶም ንባዕሎም ግን ብቕጥፈት ስለ ዚመላለሱ: ከም ዚደናገሩ ይገብርዎም እዮም። ንኣሽቱ ነገራት ኪሰርቁ ኸለዉ: “ነዚ ነገራት እዚ ማንም እዩ ዚወስዶ” ብምባል የመሳምሱ: ዜታልል ቃላት ኪዛረቡ ኸለዉ ኸኣ: “ብዙሕ ዘይጐድእ ሓሶት እዩ” ብምባል የመኻንዩ ይዀኑ። ከም ሓቂ ግን: ዋጋ እቲ እተሰርቀ ኣቕሓ ብዘየገድስ ስርቂ: ስርቂ እዩ፣ እቲ ዝሓሰኻሉ ጕዳይ ወይ ደረጃ እቲ ሓሶት ብዘየገድስ እውን ሓሶት: ሓሶት እዩ። * (ሉቃስ 16:10) ቈልዑ ቐልጢፎም ግብዝና የለልዩ እዮም: በዚ ድማ ብዙሕ ኪጕድኡ ይኽእሉ እዮም። (ኤፌሶን 6:4) ይኹን እምበር: በቲ ወለዶም ዜርእይዎም ኣብነት ሓቀኛ ምዃን ኪመሃሩ ኸለዉ: ኣብዛ ቕጥፈት ዝመልኣ ዓለም ንየሆዋ ኽብሪ ዚህቡ ዀይኖም ኪዓብዩ ይኽእሉ እዮም።—ምሳሌ 22:6
ሓቀኛነት ኣብ ጉባኤ
10. ኣብ መንጎ ኣመንቲ ዝዀኑ ብጾት ሓቂ ብዛዕባ ምዝርራብ: እንታይ ጥንቃቐ ኢና ኽንርስዕ ዘይብልና፧
10 ምስ ክርስትያን ብጾትና ዘሎና ሕብረት: ሓቀኛነት ንኸነማዕብል ብዙሕ ኣጋጣሚ ይኸፍተልና እዩ። ኣብ ምዕራፍ 12 ከም እተመሃርናዮ: ክንዛረብ ከለና: ብፍላይ ምስ መንፈሳውያን ኣሕዋትናን ኣሓትናን ክንዘራረብ ከለና ኽንጥንቀቕ ኣሎና። ዕላል ብቐሊሉ ናብ ጐዳኢ ሕሜት: ሕሉፍ ሓሊፉ እውን ናብ ምክፋእ ኪቕየር ይኽእል እዩ። ምንጩ ዘይተረጋገጸ ዛንታ ነዘንቱ እንተ ኣሊና: ሓሶት ንኺዝርጋሕ ንሕግዝ ንህሉ ንኸውን: ስለዚ ኸናፍርና እንተ ገታእና ይሓይሽ። (ምሳሌ 10:19) በቲ ኻልእ ሸነኽ: ሓደ ነገር ሓቂ ኸም ዝዀነ ዋላ እኳ እንተ ፈለጥና: ክንዛረቦ ኣሎና ማለት ግን ኣይኰነን። ንኣብነት: እቲ ጕዳይ ዘይምልከተና ወይ ብዛዕባኡ ምዝራብ ንኻልኦት ዚሃሲ ኪኸውን ይኽእል እዩ። (1 ተሰሎንቄ 4:11, 12) ገሊኦም ሰባት ዘይእሩም ዘረባ ተዛሪቦም ኬብቅዑ ‘ሓቂ እየ ተዛሪበ’ ኢሎም የመኻንዩ፣ ኰይኑ ግን ዘረባና ዅሉ ሳዕ ብጸጋን ብሕያውነትን ኪኸውን ይግባእ።—ቈሎሴ 4:6
11, 12. (ሀ) ገሊኦም ከቢድ ኣበሳ ዝፈጸሙ ሰባት ነቲ ጸገሞም ዚሓላልኽዎ ብኸመይ እዮም፧ (ለ) ሰይጣን ብዛዕባ ኸቢድ ሓጢኣት ዚነዝሖ ገሊኡ ሓሶት እንታይ እዩ፧ ብኸመይከ ኢና ነዚ ኽንቃለሶ እንክእል፧ (ሐ) ንውድብ የሆዋ ሓቀኛታት ምዃንና ብኸመይ ከነርኢ ንኽእል፧
11 ብፍላይ ምስቶም ኣብ ጉባኤ መሪሕ ግደ ዘለዎም ኣብ ዘሎና ርክብ ሓቀኛታት ክንከውን ይግባእ። ገሊኦም ከቢድ ኣበሳ ዝፈጸሙ ሰባት: ሽማግለታት ጉባኤ ብዛዕባኡ ኺሓትዎም ከለዉ: ሓጢኣቶም ኪሓብኡን ኪሕስዉን ብምፍታን ንጸገሞም ይሓላልኽዎ። ከምዚኣቶም ዝኣመሰሉ ሰባት ንየሆዋ ኸም ዜገልግሉ እናመሰሉ ኸቢድ ሓጢኣት እናፈጸሙ ስለ ዚመላለሱ: ክልተ ዓይነት ህይወት ይመርሑ። ከም ሳዕቤኑ ድማ ምሉእ ህይወቶም ሓሶት ይኸውን። (መዝሙር 12:2) ገሊኦም ከኣ ንሽማግለታት እተወሰነ ሓቂ ይነግሩ: ኣገዳሲ ሓቅታት ግን ይሓብኡ። (ግብሪ ሃዋርያት 5:1-11) ከምዚ ዝኣመሰለ ጕድለት ሓቀኛነት: ኣብቲ ሰይጣን ዚነዝሖ ሓሶት ካብ ምእማን እዩ ዚለዓል።—ኣብ ገጽ 164-5 እትርከብ “ ሰይጣን ብዛዕባ ኸቢድ ሓጢኣት ዚነዝሖ ሓሶት” ዘርእስታ ሳጹን ርአ።
12 ውድብ የሆዋ ንዜቕርበልና ሕቶታት ብጽሑፍ መልሲ ኽንህብ ከለና እውን ሓቀኛታት ክንከውን ኣሎና። ንኣብነት: ነቲ ኣብ ኣገልግሎት እንገብሮ ንጥፈታት ጸብጻብ ክንህብ ከለና: ናይ ሓሶት ጸብጻብ ከይንህብ ክንጥንቀቕ ኣሎና። ብተመሳሳሊ: ገሊኡ ፍሉይ መሰላት ኣገልግሎት ንምርካብ ከነመልክት ከለና: ኵነታት ጥዕናና ወይ ካልእ ዝዀነ ይኹን ጸብጻብ ክንጠዊ የብልናን።—ምሳሌ 6:16-19
13. ምስ ኣማኒ ዝዀነ ብጻይና ብስራሕ እንራኸብ እንተ ዄንና: ብኸመይ ኢና ሓቀኛታት ክንከውን እንኽእል፧
13 ምስ ኣመንቲ ዝዀኑ ብጾትና ሓቀኛታት ክንከውን ኣሎና ኺበሃል ከሎ: ንስራሕ ኣብ ዚምልከት ጕዳይ እውን ዜጠቓልል እዩ። ሓድሓደ ግዜ: ክርስትያን ኣሕዋትን ኣሓትን ብናይ ስራሕ ጕዳይ ይራኸቡ እዮም። ከምዚ ዝኣመሰለ ጕዳይ ካብቲ ኣብ ኣዳራሽ መንግስቲ ኣምላኽ ወይ ኣብ ኣገልግሎት ዚፍጽምዎ ኣምልኾ ምእንቲ ኺፈልይዎ ጥንቃቐ ኺገብሩ ይግባእ። ንኣብነት: ኣስራሕን ሰራሕተኛን ብምዃን ኣብ ስራሕ ይራኸቡ ይዀኑ። ንኣሕዋት ወይ ንኣሓት ነስርሕ እንተ ኣሊና: ደሞዞም ብእዋኑን ከምቲ ስምምዕናን ሕጊ ዚጠልቦ ጥቕምታት ወሲኽናን ብምኽፋል: ኣብቲ ርክብና ሓቀኛታት ንኽንከውን ክንጥንቀቕ ኣሎና። (1 ጢሞቴዎስ 5:18፣ ያእቆብ 5:1-4) በቲ ኻልእ ሸነኽ ከኣ: ኣስራሒና ሓው ወይ ሓብቲ እንተ ዀይኑ: ማዕረ እቲ ዚኽፈለና ኽንሰርሕ ይግባእ። (2 ተሰሎንቄ 3:10) መንፈሳዊ ዝምድና ስለ ዘሎና: ዕረፍቲ ኺወሃበና: ገለ ጥቕምታት ክንረክብ: ወይ ንኻልኦት ሰራሕተኛታት ዘይወሃቦም ካልእ ሓለፋታት ኪግበረልና ኽንጽበ የብልናን።—ኤፌሶን 6:5-8
14. ክርስትያናት ብሓባር ኣብ ንግዳዊ ጕዳይ ኪዓዩ ኸለዉ: እንታይ ጥንቃቐታት እንተ ገበሩ እዩ ጥበባዊ ዚኸውን፧ ስለምንታይከ፧
14 እቲ ዜራኽበና ስራሕ ምናልባት ምስ ወፍሪ ወይ ልቓሕ ዚተሓሓዝ ንግዳዊ ስራሓት እንተ ዀይኑኸ፧ መጽሓፍ ቅዱስ ሓደ ኣገዳስን ጠቓምን መሰረታዊ ስርዓት ይህበና እዩ። ኵሉ ውዕልና ብጽሑፍ ኪሰፍር ኣለዎ! ንኣብነት: ኤርምያስ ግራት ኪዕድግ ከሎ: ቅዳሕ ዘለዎ ሰነድ ኣዳለወ: መሰኻኽር ገበረ: ንመጻኢ እንተ ኣድልዩ ምእንቲ ኺውከስዎ ድማ ኣብ ውሑስ ቦታ ኣቐመጦ። (ኤርምያስ 32:9-12፣ ዘፍጥረት 23:16-20 እውን ርአ።) ምስ ኣመንቲ ዝዀኑ ብጾትና ብንግዳዊ ጕዳያት ክንራኸብ ከለና: ንዅሉ ዝርዝር ነገራት ብግቡእ ኣዳሊና መሰኻኽር ኣብ እተረኽብዎ ኣብቲ ሰነድ ምፍራምና: ከም ዘይንተኣማመን ዜርኢ ኣይኰነን። ኣብ ክንዳኡስ: ዘይምርድዳኣትን ጓህን ዚኸፋፍል ዘይምስምማዓትን ንኸይፍጠር ይሕግዝ። ብሓባር ኰይኖም ኣብ ንግዳዊ ጕዳይ ዚዓዩ ክርስትያናት: ዚሰርሕዎ ዝዀነ ይኹን ስራሕ ንሓድነትን ሰላምን እታ ጉባኤ ኣብ ሓደጋ ኼእቱ ኸም ዘይግባእ ኪርስዑ የብሎምን። *—1 ቈረንቶስ 6:1-8
ሓቀኛነት ኣብ ዓለም
15. የሆዋ ብዛዕባ ቕጥፈት ዝመልኦ ንግዳዊ ንጥፈታት ከመይ ይስምዖ፧ ክርስትያናት ንኸምዚ ዝኣመሰለ ልሙድ ተግባራት ብኸመይ ይርእይዎ፧
15 ሓደ ክርስትያን ኣብ ጉባኤኡ ጥራይ ኣይኰነን ሓቀኛ ኪኸውን ዚግባእ። ጳውሎስ: “ብዅሉ ደግነት [“ሓቀኛነት:” NW] ክንነብር እናደሌና” እዩ ኢሉ። (እብራውያን 13:18) ፈጣሪና ንዓለማዊ ስራሕ ኣብ ዚምልከት ጕዳይ እውን ሓቀኛታት ክንከውን እዩ ዚደልየና። ኣብ መጽሓፍ ምሳሌ ጥራይ: ብዛዕባ ሓሳዊ ሚዛን ኣርባዕተ ሳዕ ሓሳባት ተዋሂቡ ኣሎ። (ምሳሌ 11:1፣ 16:11፣ 20:10, 23) ብግዜ ጥንቲ: ኣብ ንግዳዊ ምልውዋጥ ነቲ እትዕድጎ ኣቕሑን ንዕኡ ንምዕዳግ እትጥቀመሉ ገንዘብን ንምምዛን ሚዛንን መምዘንን ምጥቃም ልሙድ እዩ ነይሩ። መታለልቲ ሸቃጦ ንዓማዊሎም ንኼታልሉን ንኼጠፋፍኡን ኢሎም ክልተ ዓይነት ንመምዘኒ ዚጥቀሙሉ ጕጅለ ኣእማንን ልክዕ ዘይኰነ ሚዛንን ይጥቀሙ ነበሩ። * የሆዋ ኸምዚ ዝኣመሰለ ተግባራት ይጸልእ እዩ። ኣብ ፍቕሩ ኽንጸንዕ እንተ ዄንና: ካብቲ ኣብ ንግዳዊ ንጥፈታት ዚግበር ዝዀነ ይኹን ቅጥፈት ንርሕቕ ኢና።
16, 17. ሎሚ ኣብ ዓለም እንታይ ዓይነት ቅጥፈት እዩ ልሙድ ኰይኑ ዘሎ፧ ናይ ሓቂ ክርስትያናትከ እንታይ ኪገብሩ እዮም ቈራጽነት ዝገበሩ፧
16 ሰይጣን ገዛኢ እዛ ዓለም እዚኣ ስለ ዝዀነ: ቅጥፈት ኣብ ዝኸድናዮ ዅሉ እንተ ረኸብና ኣየገርመናን እዩ። መዓልታዊ ኽንቀጥፍ ፈተናታት የጋጥመና እዩ። ሰባት ስራሕ ንኺኣትዉ ኼመልክቱ ኸለዉ: ኣብቲ መመልከቲኦም ብዛዕባ ብቕዓቶምን ተመክሮኦምን ምህዝ ኣቢሎም ብምቕራብ ሓሶትን ምግናንን ምጥቃም ልሙድ ኰይኑ ኣሎ። ናብ ወጻኢ ሃገር ንምኻድ: ንቐረጽ: ንመድሕን: ከምኡውን ንኻልእ ከምኡ ዝኣመሰለ ነገራት ፎርም ኪመልኡ ኸለዉ: ነቲ ዝደለይዎ ምእንቲ ኺረኽቡ ኢሎም ናይ ሓሶት መልሲ ምሃብ ልሙድ ኰይኑ ኣሎ። ብዙሓት ተመሃሮ ኣብ ፈተና ይቐድሑ: ወይ ጽሑፍን ጸብጻብን ኬዳልዉ ኸለዉ: ኣብ ኢንተርነት ከፊቶም ኣብኡ ዝጸንሖም ይቐድሑ እሞ ሓስዮም ከም ናቶም ገይሮም የቕርብዎ። ሰባት ኣብ ቅድሚ ብልሹዋት ሰበ-ስልጣን ኪቐርቡ ኸለዉ እውን: ዝደለይዎ ምእንቲ ኺፍጸመሎም ብዙሕ ግዜ ጉቦ ይህቡ። ኣብዛ መብዛሕትኦም ሰባት “ፈተውቲ ርእሶም . . . ፈተውቲ ገንዘብ: . . . ሰናይ ዘይፈትዉ” ዝዀኑላ ዓለም ነዚ ንጽበዮ ኢና።—2 ጢሞቴዎስ 3:1-5
17 ናይ ሓቂ ክርስትያናት ንዝዀነ ይኹን ካብዚ ተግባራት እዚ ኸይገብሩ ቘሪጾም እዮም። ሓቀኛ ምዃን በዳሂ ኻብ ዚገብሮ ነገራት ሓደ: እቶም ብቕጥፈት ዚመላለሱ ዚሰልጦምን ኣብዛ ዓለም እዚኣ ዝያዳ ዚጥቀሙን ስለ ዚመስሉ እዩ። (መዝሙር 73:1-8) ክርስትያናት ግን “ብዅሉ” ሓቀኛታት ኪዀኑ ስለ ዚደልዩ: ገንዘባዊ ወጽዓ የጋጥሞም ይኸውን። እሞኸ ሓቀኛ ምዃን ክሳዕ ክንድዚ መስዋእቲ ኪኽፈለሉ ዚግብኦ ድዩ፧ ብርግጽ ይግብኦ እዩ! ስለምንታይ ግን እዩ ዚግብኦ፧ ሓቀኛ ብምዃንከ እንታይ በረኸት ይርከብ፧
ሓቀኛነት ዜምጽኦ በረኸት
18. ሓቀኛ ኸም ዝዀንካ ስም ምጥራይ ዓብዪ ዋጋ ዘለዎ ስለምንታይ እዩ፧
18 ብሓቀኛነትካን ብተኣማንነትካን ስም እንተ ኣጥሪኻ: ኣብ ህይወት ብዙሕ ዘይርከብ ኣዝዩ ኽቡር ነገር ኢኻ ኣጥሪኻ። (ኣብ ገጽ 167 እትርከብ “ ክሳዕ ክንደይ እየ ሓቀኛ፧” ዘርእስታ ሳጹን ርአ።) ሕስብ እሞ ኣብሎ። ዝዀነ ይኹን ሰብ ከምዚ ዓይነት ስም ኬጥሪ ይኽእል እዩ። ኣብ ክእለት: ሃብቲ: መልክዕ: ማሕበራዊ ድሕረ-ባይታ: ወይ ዝዀነ ይኹን ክትቈጻጸሮ ዘይትኽእል ረቛሒታት ዚምርኰስ ኣይኰነን። ኰይኑ ግን: ብዙሓት ሰባት ጽቡቕ ስም ኬጥርዩ ኣይከኣሉን። ጽቡቕ ስም ዘለዎም ሰባት: ሳሕቲ እዮም ዚርከቡ። (ሚክያስ 7:2) ገሊኦም ሓቀኛ ብምዃንካ የባጭዉልካ ይዀኑ: ገሊኦም ግን የኽብሩኻ እዮም: በቲ ኣባኻ ዘለዎም እምነትን ኣኽብሮትን ኣቢሎም ድማ ዓስቢ ይህቡኻ። ሓያሎ ናይ የሆዋ መሰኻኽር ሓቀኛታት ምዃኖም ብገንዘባዊ መገዲ እውን ጠቒምዎም እዩ። ቀጠፍቲ ሰራሕተኛታት ኪስጐጉ ኸለዉ: ናይ የሆዋ መሰኻኽር ግን ስራሖም ኣይሰኣኑን: ወይ ሓቀኛታት ሰራሕተኛታት ኣመና ኣብ ዚድለዩሉ እዋናት ስራሕ ረኺቦም እዮም።
19. ብሓቀኛነት ምምልላስ ንሕልናኻን ምስ የሆዋ ንዘሎካ ርክብን ብኸመይ ኪጸልዎ ይኽእል፧
19 ከምዚ ኺግለጽ ዝጸንሐ የጋጥምካ ኣየጋጥምካ ብዘየገድስ: ሓቀኛነት ዝዓበየ በረኸት ኬምጽኣልካ እዩ። ሰናይ ሕልና ብምሓዝካ ኽትባረኽ ኢኻ። ጳውሎስ: “ሰናይ ሕሊና ኸም ዘሎና: ተረዲእናዮ አሎና” ኢሉ ጸሓፈ። (እብራውያን 13:18) ብተወሳኺ: እቲ ፈቃር ሰማያዊ ኣቦና እውን ነቲ ጽቡቕ ስምካ ብርግጽ ኬስተብህለሉ እዩ: ሓቀኛታት ሰባት እውን የፍቅር እዩ። (መዝሙር 15:1, 2፣ ምሳሌ 22:1) እወ: ሓቀኛ ምዃንካ ኣብ ፍቕሪ ኣምላኽ ንኽትጸንዕ ኪሕግዘካ እዩ: ካብዚ ዚዓቢ ኻልእ ዓስቢ ድማ ኣይንደልን ኢና። ኣብ እትቕጽል ምዕራፍ ምስዚ ዚዛመድ ጕዳይ: ማለት የሆዋ ብዛዕባ ስራሕ ዘለዎ ኣረኣእያ እስከ ንመርምር።
^ ሕ.ጽ. 9 ኣብ ጉባኤ ዀነ ኢልካ ብኽፍኣት ዚግበር ሓሶት: ማለት ብንጹር ንኻልኦት ንምጕዳእ ኢልካ ዚግበር ሓሶት እንተ ተዘሪቡ: ሽማግለታት ናይ ፍርዲ ስጕምቲ ኺወስዱ ይኽእሉ እዮም።
^ ሕ.ጽ. 15 ኪዕድጉ ኸለዉ ንመምዘኒ ዚኸውን ሓደ ጕጅለ ኣእማን ኪጥቀሙ ኸለዉ: ካልእ ጕጅለ ድማ ንምሻጥ ይጥቀሙሉ ነበሩ፣ በዚ ኸምዚ ብኽልተ መገዲ ይብለጹ ነበሩ። ንዓማዊሎም ኣብ ንግዳዊ ልውውጥ ምእንቲ ኼታልልዎም ኢሎም: ሓደ ሸነኹ ዝነውሐ ወይ ዝኸበደ ሚዛን እውን ይጥቀሙ ነይሮም ኪዀኑ ይኽእሉ እዮም።


text:
ቤት ትምህርቲ ሓፈሻዊ ሕክምና ኦሮታ 36 ሓካይም ኣመሪቑ
By The Editor
ኣብዚ ዝሓለፈ ሰሙን ቤት ትምህርቲ ሓፈሻዊ ሕክምና ኦሮታ 36 ሓካይም ብሓፈሻዊ ሕክምናዊ ስነ-ፍልጠት ን7ይ ግዚኡ ምምራቑ ብመራኸቢ ብዙሓን ክግለጽ ጸኒሑ ኣሎ። በዚ ኣጋጣሚ ንተመርቕቲ ተማሃሮ፣ ንስድራቤቶምን ቤት ትምህርቲ ሓፈሻዊ ሕክምና ኦሮታን ዮሃና ንብል።
ንኣስታት ሸሞንተ ዓመታት ብተኻታታሊ ኣብ ቤት ትምህርቲ ምንባር ቀሊል ኣይኮነን ጥራሕ ዘይኮነስ ወጻእታቱውን ከቢድ ኢዩ። ብዘይካ’ዚ ግን ን8 ዓመታት ብቐዳማይ ዲግሪ ሓፈሻዊ ሕክምና ምምሃር እቶምሃሮ ዝግባእ ሕክምናዊ ስነ ፍልጠት ሒዞም ይብገሱ ስለ ዘለዉ ተራኦም ኣዚዩ ዓቢዪ ክኸውን ከም ዝኽእል ዘጠራጥር ኣይኮነን። መንግስትን ቤት-ትምህርቲ ሓፈሻዊ ሕክምና ኦሮታን ብኽንድዚ ዝኣክል ዓመታት ኣህጉራዊ መለኽዕታት ሓሊፎም ኣብዚ ንኽበጽሑ ብምግባሮም ክተባብዑን ይግባእ።
ስክፍታ ‘ምፍሳስ-ኣእምሮ’ ወይ ድማ “brain-drain” ንምውጋድ ጻዕርታት ክግበር በዚ ኣጋጣሚ ኣስመራ-ኦንላይን ሓደራ ትብል። ምኽንያቱ ን8 ዓመታት ኣህጉራዊ መለክዕታት ብዝጠልቦ ደረጃ ኣሰልጢንካ ዝግባእ ናይ ‘ምፍሳስ-ኣእምሮ’ ምክልኻል ተበግሶታት እንተ ዘይተወሲዱ ክሳራታቱ ዓቢዪ ስለ ዝኾነ።


text:
ቃለ መጠይቕ | ኢሪን ሆፍ ሎራንሶ
ሓንቲ ኽኢላ መጥባሕቲ ዓጽሚ ብዛዕባ እምነታ ዝገለጸቶ
ዶክተር ኢሪን ሆፍ ሎራንሶ፡ ኣብ ስዊዘርላንድ እትነብር ክኢላ መጥባሕቲ ዓጽሚ እያ። ኣቐድም ኣቢሉ፡ ህልውና ኣምላኽ የጠራጥራ እኳ እንተ ነበረ፡ ቅድሚ ሒደት ዓመታት ግና፡ ኣምላኽ ከም ዘሎን ንህይወት ዝፈጠረ ንሱ ምዃኑን ደምደመት። ንቕሑ! ብዛዕባ ስራሓን ብዛዕባ እምነታን ሓቲታታ ኣላ።
ብዛዕባ ስነ ፍልጠት ከም እትግደሲ ዝገበረኪ እንታይ እዩ፧
ቈልዓ ኸለኹ፡ ተፈጥሮ ይስሕበኒ ነይሩ። ኣብታ ኣብ ገምገም ቀላይ ዙሪክ እትርከብ ሪኽተርስቪል እትብሃል ጽብቕቲ ቝሸት ስዊዘርላንድ እየ ዓብየ። ምስ ወለደይን ምስ ምዕባየይ ሓወይን ሓፍተይን ብእግሪ ኽንከይድ ከለና ድማ፡ ብዛዕባ እቲ ኣብ መገዲ እንርእዮ ዝነበርና ፍጥረታትን ኣትክልትን ይነግሩኒ ነይሮም።
ስለምንታይ ኢኺ መጥባሕቲ ዓጽሚ ኣጽኒዕኪ፧
ኣቦይ ንሓጺር እዋን ኣብ ሆስፒታል፡ ኣብ ክፍሊ መጥባሕቲ ኸም ሓጋዚ ኣላዪ ሕሙማት ኰይኑ ይሰርሕ ነይሩ። ብምኽንያት እቲ ኣብኡ ዚርእዮ ዝነበረ ነገራት ድማ፡ ብዛዕባ መጥባሕቲ ብዉዕዉዕ ስምዒት ይዛረብ ነይሩ። እቲ ስምዒቱ ንዓይ እውን ባህ ስለ ዘበለኒ፡ ክኢላ መጥባሕቲ ክኸውን መሪጸ። ነቲ ዓጽሚ ዚዓይየሉ መገዲ እፈትዎ ስለ ዝነበርኩ ድማ፡ ኣብ መጥባሕቲ ዓጽሚ ብምትኳር ምርምር ገበርኩ። ክኢላታት መጥባሕቲ ዓጽሚ፡ ነቲ ንኽንንቀሳቐስ ዚሕግዘና ኣዕጽምትን ጭዋዳታትን ጅማውትን ንምጽጋን፡ ልክዕ ከም ናይ መሃንድስ ዓይነት ኣተሓሳስባ ኺህልዎም ኣለዎ።
ልዕሊ ዅሉ ዜሐጕሰኒ ግና፡ ጥዕና ተሓከምቲ ኺመሓየሽ ከሎ ምርኣይ እዩ። ምስ ሰባት ተቐራሪብካ ምስራሕ ባህ እዩ ዚብለኒ።
ብዛዕባ ህልውና ኣምላኽ እተጠራጠርኪ ስለምንታይ ኢኺ፧
እዚ ገና ጐርዞ ኸለኹ እዩ ጀሚሩ፣ ብፍላይ ክልተ ነገራት ድማ እዩ ጸልዩኒ። ቀዳማይ፡ ገሊኦም መራሕቲ ሃይማኖት ብስነ ምግባር ርኹሳት እዮም ነይሮም፣ እዚ ኸኣ ኣመና ይርብሸኒ ነይሩ። ካልኣይ፡ ኣብ ቤት ትምህርቲ ኸለኹ፡ ገሊኦም ናይ ባዮሎጂ መምህራነይ ኣብ ፍልቀት ይኣምኑ ስለ ዝነበሩ፡ ኣነ እውን ናብ ዩኒቨርሲቲ ምስ ኣተኹ፡ ነቲ ትምህርቲ ተቐበልክዎ።
ስለምንታይ ኢኺ ንፍልቀት ተቐቢልክዮ ኔርኪ፧
ነቶም ዚምህሩኒ ዝነበሩ ፕሮፌሰራት እኣምኖም ስለ ዝነበርኩ እዩ። ኣብ ርእሲኡ ኸኣ፡ ኣብ መንጎ ገሊኦም እንስሳታት ዘሎ ናይ ስነ ቕርጺ ምምስሳል ምስ ረኣኹ፡ ሓደ ዓይነት መበቈል ዘለዎም መሰለኒ፣ ነቲ ሓድሽ ዓይነት ዓሌት ከም ዚፍጠር ይገብር እዩ ተባሂሉ ዚእመነሉ ጂናዊ ምዩቴሽን ዚድግፍ ኰይኑ ድማ ተሰምዓኒ።
ድሕሪ ግዜ ግና ኣረኣእያኺ ቐዪርኪ ኢኺ። ስለምንታይ፧
ሓደ ፈታውየይ፡ ናብ ኣኼባ ናይ የሆዋ መሰኻኽር ዓደመኒ። እቲ ኣብኡ ዝረኣኽዎ ዜሐጕስ ምሕዝነትን እቲ ዝሰማዕክዎ መሃሪ መደረታትን ድማ ማረኸኒ። ጸኒሑ፡ ሓንቲ ባህ እትብል ሰበይቲ፡ ክትበጽሓኒ መጸት፣ ኣነ ኸኣ፡ “መጽሓፍ ቅዱስ ሓቂ ምዃኑ ብኸመይ ከረጋግጽ እኽእል፧” ኢለ ሓተትክዋ።
ንሳ ድማ፡ ነቲ ብዛዕባ ኣብዚ ግዜና ዚፍጸም ዘሎ ፍጻመታት ዚገልጽ ሓያሎ ትንቢት መጽሓፍ ቅዱስ ኣርኣየትኒ። ሓደ ኻብኡ፡ እቲ የሱስ ብዛዕባ ዳሕሮት መዓልትታት እዛ ሕጂ ዘላ ዓለምና እተነበዮ፡ ዓለምለኻዊ ውግእን “ብርቱዕ ምንቅጥቃጥ ምድርን” መጠነ ሰፊሕ “ለበዳን ጥሜትን” ከም ዚህሉ ዚገልጽ ትንቢት እዩ ነይሩ። * ብዘይካዚ፡ ነቲ ብዛዕባ ማሕበራዊ ጸገማትን ምብዛሕ ስስዐን ካልእ ሕማቕ ባህርያትን ዚገልጽ ትንቢት እውን ኣርኣየትኒ፣ ነዚ ዅሉ ኸኣ ኣብዚ ግዜና ንርእዮ ኣሎና። * ነዊሕ ከይጸናሕኩ፡ ንመጽሓፍ ቅዱስ ብትግሃት ከጽንዖ ጀመርኩ፣ እቲ መጽሓፍ ቅዱስ እተነበዮ ነገራት ኵሉ ሳዕ ከም ዚፍጸም ድማ ተገንዘብኩ። ነቲ ብዛዕባ መበቈል ህይወት ዝነበረኒ ኣረኣእያ እውን እንደገና ኽሓስበሉ ጀመርኩ።
እቲ ዝገበርክዮ ሕክምናዊ ምርምር፡ ብዛዕባ መበቈል ህይወት ንኽትሓስቢ ሓጊዙኪዶ፧
እወ። መጽናዕቲ መጽሓፍ ቅዱስ ኣብ ዝጀመርኩሉ እዋን፡ ብዛዕባ መጥባሕቲ ብርኪ ምርምር እገብር ነይረ። ተመራመርቲ ስነ ፍልጠት ነቲ ብርኪ ዚዓይየሉ ሕልኽልኽ ዝበለ መስርሕ ብዝያዳ ኺርድእዎ ዝጀመሩ፡ ካብ መወዳእታ 1960ታት ኣትሒዞም እዮም። ብርክና ልክዕ ከም መፍሰል ወይ መላገቢ ናይ ማዕጾ፡ ናብ ሓደ ወገን ጥራይ ከም ዘይዘውር ድማ ፈለጡ። ብርክና ብቐሊሉ ናብ እተፈላለየ ሸነኽ ኪዘውር ስለ ዚኽእል፡ ብዘይ ጸገም ኪንቀሳቐስ ይኽእል እዩ፣ በዚ ምኽንያት እዚ ኢና ብእግርና ኽንከይድን ክንስዕስዕን ኣብ ልዕሊ በረድ ክንንሻተትን ካልእ ነገራት ክንገብርን እንኽእል።
ተመራመርቲ፡ ንኣስታት 40 ዓመት፡ ኣርቲፊሻል ብርኪ ኺሰርሑ ፈቲኖም እዮም። ብርኪ ሰብ ሕልኽልኽ ዝበለ ስለ ዝዀነ ግና፡ ንዕኡ ቐዲሕካ ኽትሰርሕ ኣጸጋሚ እዩ። ኣብ ርእሲኡ ኸኣ፡ እቲ ኣርቲፊሻል ብርኪ ምስቲ ባህርያዊ ብርኪ ኺወዳደር ከሎ፡ ብዙሕ ዕምሪ የብሉን። እቲ እቶም ነደፍቲ ብጽቡቕ ናውቲ ዚሰርሕዎ ኣርቲፊሻል ብርኪ፡ ን20 ዓመት እኳ እንተ ጸኒሑ ሕጉሳት እዮም። ብርክና ግና በቶም ብቐጻሊ ዚሕደሱ ህያዋን ዋህዮታት እተሃንጸ እዩ። እዚ ኸኣ፡ ብርክና፡ ብፍልቀት ኣቢሉ ብኣጋጣሚ ዝመጸ ዘይኰነስ፡ ብጥበብ ኣምላኽ እተሰርሐ ምዃኑ ኣእሚኑኒ እዩ።
እቲ ኣቐዲምኪ ዝጠቐስክዮ ምዩቴሽንን ኣብ መንጎ ገሊኦም እንስሳታት ዘሎ ናይ ስነ ቕርጺ ምምስሳልከ፧
እዚ እሞ ሓደ ነዳፊ ኸም ዘሎ ዜርኢ እዩ። ምዩቴሽን ድማ፡ ንጂን የበላሽዎ ደኣ እምበር፡ ንንድፊ ህያዋን ነገራት ብምምሕያሽ፡ ናብ ዝለዓለ ዓይነት እንስሳ ኸም ዚቕየሩ ኣይገብርን እዩ። ሓቂ እዩ፡ ሓድሓደ ግዜ ሓደጋ ጠቓሚ ኪኸውን ይኽእል እዩ፣ ንኣብነት፡ ሓንቲ ባቡር ምስ ድልድል ተጋጭያ ነቲ ድልድል እንተ ሰይራቶ፡ ሓንቲ ኸተማ ኻብ ወረራ ጸላኢ ትዕቈብ ትኸውን። ኰይኑ ግና፡ እቲ ሓደጋ ነታ ኸተማ ኣየመሓይሻን እዩ። ብተመሳሳሊ፡ ምዩቴሽን ንህያዋን ነገራት ኣየመሓይሾምን እዩ። ንኻልእ ክፋል ኣካላት ሰብ ሓዲግካ፡ ከም ብርኪ ዝኣመሰለ ዜደንቕ ንድፊ እውን እንተ ዀነ ኸም ዚስራሕ ኪገብር ኣይክእልን እዩ።
ምዩቴሽን፡ ከም ብርኪ ዝኣመሰለ ዜደንቕ ንድፊ ኸም ዚስራሕ ኪገብር ኣይክእልን እዩ
ስለምንታይ ኢኺ ናይ የሆዋ ምስክር ኴንኪ፧
ንስርዓታት መጽሓፍ ቅዱስ ኣብ ግብሪ ኸውዕሎ ምስ ጀመርኩ፡ ህይወተይ ኣዝዩ ተመሓዪሹ እዩ። ኣብ ርእሲኡ ኸኣ፡ ብ2003 ናብ እተገብረ ኣህጉራዊ ኣኼባ ናይ የሆዋ መሰኻኽር ምስ ከድኩ፡ ኣብ መንጎ እቶም ቅድሚኡ ተራኺቦም ዘይፈልጡ ኣኼበኛታት ከም ናይ ስድራ ቤት ዓይነት ሓድነት ረኣኹ። ነዚ ብግብሪ እተሰነየ ፍቕሪ ምስ ረኣኹ፡ ኣነ እውን ኣባል እቲ ስድራ ቤት ክኸውን ደለኹ።


text:
Top
Book Reviews/ገምጋም መጽሓፍ(ኣሕተምቲ ሕድሪ)
ጦብላሕታዊ ገምጋም መጽሓፍ፡ መግዛእቲ ሲኞራ
ደራሲ፡ ገብረእዚኣብሄር ገብረመስቀል
ኣሕታሚ፡ ኣሕተምቲ ሕድሪ
ቀዳማይ ሕታም፡ 1984 ሽወደን (ብኢድ ኣቶ ኣዲ ገብረ እተጻሕፈት)
ካልኣይ ሕታም፡ 2016፡ ኣሕተምቲ ሕድሪ፡ ኣስመራ፡ ኤርትራ
ኣቕራቢ፡ ግርማይ ኣብርሃም
መእተዊ
መግዛእቲ ሲኞራ፡ ዛንታ ናይ ሓደ ኣብ ሰማንያታት ናብ ዓዲ ጥልያን ዝተሰደደ ገብረእግዚኣብሄር ገብረመስቀል ዝተባህለ መንእሰይን ካልኦት ኣብቲ እዋን’ቲ ናይ ዝተሰዱ ኤርትራውያንንዘካተተት መጽሓፍ’ያ። መጽሓፍ መግዛእቲ ሲኞራ፡ጸሓፊን ካልኦት ደቂ ሃገሩን እንተስ ብሕሰም ናብራ፡ ብስርጸት ዕላላት ወይ’ውን ምረት መግዛእቲን ንሱ ዘስዓቦ ሓጎጽጎጽ ናብራን ናብ ስደት ድሕሪ ምምራሕ ይሓልምዎ ንዝነበሩን ዘጓነፎም ዘይሓሰብዎ ክውንነትን እናዛመደት፡ ብመልክዕ ዋዛን ቍምነገርን እተዘንቱ መጽሓፍ’ያ።
ጸሓፍን በዓል ውዕለት ዛንታ ስደትን ዝዀነ ገብረእግዚኣብሄር ገብረመስቀል፡ገና ካብ ካይሮ ክብገስ ከሎ ንዘጋጠሞ ፍጻመታት እናመዝገበ ክሳብ’ታ ካብ ዓዲ ጥልያን ወጺኡ ዕድሉ ከናዲ ዝሓሸ ናብ ዝበሎ ካልእ ገጽ ስደት ዘምርሕ ብዘይ ስክፍታ ኣስፊሩዎ ኣሎ።
ሕልሚ ደቀንስትዮን ክርከብ ይኽእል ኢሉ ንዝሓሰቦ ዘይተኣደነ ገንዘብን ኣብ ኣእምሮኡ እናመላለሰ፡ ጕዕዞ ናብ ሮማ ዝተተሓሓዞ ገብረእግዚኣብሄር፡ ገና ዘይነቐጸት ካምቻኡ ኣብ ዝባኑ ለቢሱ’ዩ ኣብ ነፋሪት ተሳፊሩ። ሽዑ’ዩ እምበኣር ኣብ ጕዳይ መንነቱ፡ ካብኡ ብዘይሕሹ፡ ናብራ እንተሰመረሎም ናብ ስደት የምርሑ ብዝነበሩ፡ ተፈጥሮ ብዝመጠወሎም ሕብሪ ቁርበቶም ጥራሕ ዝንየቱ፡ ዓሌታዊ ኣረኣእያ ብዝነበሮም ኣዕራብ መጓዕዝቱ ክብዳህ ዝጀመረ። ሮማ ምስ ኣተወ ኸኣ ዘይከም ትጽቢቱ፡ ኣብ ማእከል ጫውጫውታ ክጽምዎን ብጥሜት ክኹምተርንብቍሪ ክሕለብን ግዜ ኣይወሰደሉን። ዝልምኑ ጥልያን፡ ቀንጠመንጢ ኣቝሑ ዝሸጡ ቤላ ሮባ ምስ ረኣየ፡ ኣብ ሮማ ምህላዉን ዘይምህላዉን ንገዛእ ርእሱ ከጣይቓ’ዩ ጀሚሩ። ገዚፍ ሕልሚ ጸይሩ ናብ ዓዲ ጥልያን ዝኣተወ ገብረእግዚኣብሄር እምበኣር፡ ኣብ ኣእምሮኡ ዝሃነጾ ሓሳባዊ ዓለመ-ጥልያን በብቕሩብ ክፈርስ ተፈለጦ።
ከብዱ ከዐንግል፡ ማሚቑ ክድቅስ ስለ ዝነበሮ ስራሕ ከናዲ ነይሩዎ። እንተዀነ ቀሊል ብድሆ ኣይነበረን። ኣብታ ናይ ግሽነት ዓለሙ፡ ኣማዕድዩ ብሕብሪ ቆርበቶም ከለልዮም ንዝኽእል ደቂ ሃገሩ ጥራይ ከናዲ ነይሩዎ። ክሳብ ዝዀነ ዝኸውን ከኣ ንቫጎነ ከም መረባዓቱ ወሲዱ ኣብ ዝወዓለ ውዒሉ ኣብኣ ክሓድር ጀመረ። ኣብ ገጽ 22 ናይዛ መጽሓፍ ገብረእግዚኣብሄር፡ ከምዚ ክብል ኣስፊሩ ኣሎ፡
“ሕጂ ዓዲ ጥልያን ከም ዘለኹ ብሓቂ ኣመንኩ። እቲ ኣብ ዓዲ ኴንና ንሰምዖ ዝነበርና ኩሉ ከንቱ ምዃን ተረዲአ ስደት፡ ጥሜት፡ ጽምኢ፡ ዕርቂ፡ መከራ ምዃኑ ምሉእ ብምሉእ ተቐቢለ፡ ካብዚ ዝኸፍእ’ውን ክገጥመኒ ምዃኑ ብምጽባይ፡ ናብታ ባር ሓበሻ (ባር ዊስኪ) ተመለስኩ።”
ብሓቂ ኸኣ ብድሕሪኡ ጽቡቕ ዝበሃል ኣይገጠሞን። ኣርእስቲ ናይዛ መጽሓፍ ከም ዘመልክቶ’ውን፡ መግዛእቲ ስኞራ ጥራይ ዘይኰነስ መግዛእቲ ሲኞራታት ከም ሕሱም በዲሁዎ’ዩ። ገብረእግዚኣብሄር ብቐሊሉ ዘይጸዓድ፡ ደኒንካ ምኻድ ዘይናቱ ምስ ምንባሩ ግና መግዛእቲ ሲኞራታት ዝያዳ ፈቲኑዎ’ዩ።
ካብ ገዛ ናብ ገዛ እናቐያየረ፡ ኣብ ትሕቲ ዝተፈላለያ ሲኞራታት ድሕሪ ምኽዳም ከኣ፡ ዕድሉ ክፍትን ናበይ ከይሓበረ ስደቱ ከም ዝቐጸሉ የዘንቱ።
ሓፈሻዊ ጦብላሕታ
መጽሓፍ መግዛእቲ ሲኞራ፡ ብዘይ ታህዲድ እኳ ደኣ ብትሕትና፡ ሰመም ኣቢሉ ናብ ባሕሪ ከም ዝጽንብረካ ውሕጅ ሒዛትኒ ተመርቂፋ’ያ። ብግሩህን ጭርቃን ብዝተሓወሶን ኣገባብ ነጻ ኰይኑ ንዘጋጠሞ ጐፍታታት ህይወት ከም ዘለዎ፡ ብዘይ ክውልውል ስለ ዘቐመጦ ኸኣ፡ ደለይቲ ክቱር ጽባቐ ስነ-ጽሑፍ፡“ኣበይ ኣለኻ?” ኢሎም እንተዝሓትዎ፡ ከም ኣዳም ቈጽሊ ሽምጢጡ ሕፍረቱ ከይከወለ ብዙሕ ሰብ ንኽብሎ ትብዓት ንዘይብሉ ሓቂ ንጸሓይ ዘግሃደ ጻድቕ ስነ-ጽሑፍ ኰይኑ ምጸንሐ።
ሓደ ካብቲ ነዛ መጽሓፍ መሳጢትን ተኣማንነት ዘለዋን ዝገበራ ረቛሒ፡ ጸሓፊ ዛንታ ንገዛእ ርእሱ ከይተረፈ ዝጨርቀላን ብተግባራቱ ዝስሕቕን ሰብ ብምዃኑ’ዩ። በዚ ኸኣ ዋላ’ውን ብዛዕባ ካልኦት ክጽሕፍ ከሎ፡ ብዘይ ስክፍታ ዝተራእዮን ዝተሰምዖን ከም ዘለዎ ከንብሮ ትብዓት ኣውሂቡዎ’ዩ። ንሓያሎ ካባና ጽዩፍ ኰይኑ ዝስምዓና ቃላት ብዘይ ሕንኪ ኣቐሚጡዎ’ዩ። ነቲ ሓቀኛ ሰብኣዊ ባህርና ዝገልጽ ምስ ምዃኑ ኸኣ ነታ መጽሓፍ ተፈታዊትን ተነባቢትን ክትከውን ኣኽኢሉዋ’ዩ።
ብዙሕ ሰብ ግርህነት ኣይፈቱን’ዩ። እንታይ ይዕለል እንታይ’ከ ይምስጠር ስለ ዘይፈልጥ ከኣ ቍስሉ ሓቢኡ ዝነብር ብዙሕ’ዩ። ካልኦት ቍስሎም ሓቢኦም ክኸዱ ስለ ዘተባብዕ ድማ ቈሳላት ካብ ምብዛሕ ከይተናገፍካ ክትነብር ትኽእል ኢኻ። ኣብ ገጻት 60 ከምኡ’ውን 93 ናይዛ መጽሓፍ ከንብብ ከለኹ፡ ከምዛ ናይ ገብረእግዚኣብሄር፡ ነጻ ኰይኑ ብዛዕባ ዝሓጸቦ ወይ’ውን ዝሓጸበቶ ብቐልቀል ዝተጸያየቐ ግዕዘይ ኮስትሞታት ናይ ሲኞራታት ከዕልል ዝኽእል ክንደይ ክህሉ ይኽእል ኢለ ሓሲበ። እዚ ኪኖ’ቲ ጽላሎት ኬድካ ዝርከብ ክውንነት’ዩ።
ዓቢ ደራሲ በየነ ሃይለ ኣብ ድሕረ ዛንታ ናይዛ መጽሓፍ ምስ ካብ ጎቦታትት እምባትካላ ክወጽኡ ዝኽእሉ ኤርትራውያን ፈላስፋታት እናተኣሳሰረ ብዛዕባ በዓቲ ፕላቶ ጽሒፉ ኣሎ። ድሒረ ነታ ብallegory of the cave እትፍለጥ ዛንታ ምስ ኣንበብኩዋ፡ ገብረእግዚኣብሄር ማሕዩር በቲኹ፡ ብርሃን ምስ ረኣየ ነቶም ኣብ ጸልማት ዝነብሩ ጸልማቶም ከርኢ ብርዑ ዘዋደደ ሓላፍነታውን ነጻን ሰብ ኰይኑ ረኺበዮ። ብፍላይ’ኳ ከምዚ ዝኣመሰለ ታሪኽ ውልቀ-ስደተኛታት ኣብ ስደት ብዙሕ ዘይተጻሕፈ ምስ ምዃኑነዛ ቅድሚ 33 ዓመት ዝተጻሕፈት መጽሓፍ ክብሪ የውህባ’ዩ።
ገብረእግዚኣብሄር፡ ኣብ መቕድም መጽሓፉ ገሊጹዎ ከም ዘሎ፡ ዕላማኡ ኣብ መስርዕ ደረስቲ ክኣቱ ወይ ክኢላ ኰይኑ ንምርካብ ከም ዘይኰነ ጠቒሱ ኣሎ። ኪኖ’ዚ ዘይዕግበት ከይዱ እንተ ዝጽሕፍ’ከ ከመይ ዝበለ ጽሑፍ መበርከተልና ዘብል ሕቶ የለዓዕለልካ። ምኽንያቱ ጽባቐን መሳጥነትን ዛንታ መጽሓፍ መግዛእቲ ሲኞራ ፍጹም ክከሓድ ዘይከኣል’ዩ። እተቐምጦ ፍርዲ ወይ ግሁድ ስብከት ዓይነት ትምህርቲ የብላን። ጥበብ ብዝተሓወሶ መገዲ፡ ኣንበብቲ ብገዛእ ስእለ ኣእምሮኦም ገለ ከይሓዙ ዘይትሰድድ መጽሓፍ እያ።
ኣብዛ መጽሓፍ፡ ምረት ስደት ምስ ኩሉ ዘጋጥም ዓሌታዊ ኣድልዎ ዘለዎ ኣተሓሕዛ ስደተኛታት፡ ቍጠባዊ ጸገም፡ ብድሆ መሃይም ኴንካ ኣብ ስደት ምንባር፡ ባህሪ ምስሉይነት ደቂ ሰብ፡ ፍቕሪ ሓድሕድ ስደተኛታት፡ ጽልዋ መዛኑ ዝፈጥሮ ዘይገሃድ ሕልሚ፡ ድልያ ውልቃዊ ሓርነትን ካልእን ተጠቓሊሉ ይርከብ።
ከምቲ ልዕል ኢለ ዝገለጽኩዎ፡ ገብረእግዚኣብሄር ገና ኣብ ነፋሪት ከሎ’ዩ ናጽነቱ ኣብ ፈተነ ዝኣትው። እቶም መሳፍርቱ ኣዕራብ፡ ኤርትራዊ ምዃኑ ምስ ነገሮም ዓረባዊ ምዃኑ ከረድእዎ ህርድግ ምባሎምን መንነቱ ክውስኑሉ ክታረኽዎ ከለዉን ንርኢ። ኣብ እንዳ ሲኞራ ስራሕ ምስ ጀመረ ኸኣ፡ ሲኞራ ስሙ ገብረእግዚኣብሄር ገብረመስቀል ምዃኑ ይነግራ። ይትረፍ ስሙን ስም ኣቦኡን ስሙ’ኳ ዝኸበዳ ጥልያን፡ ሓድሽ ስም ብምጥማቕ ድሮ ኣብ ናጽነቱ ጣልቃ ክትኣቱ ንርኢ። እንተዀነ፡ ናብራ ደኣ ሓሲሙዎ’ምበር፡ ገብረእግዚኣብሄር ስሙ ናብ ገብሪኤለ ክትቅየር ፍጹም ተዋሒጥሉ ኣይፈልጥን’ዩ። ብዙሕ እዋን ከኣ በቲ ሓቀኛ ስሙ ክጽዋዕ ክደልን ክታረኽን ንርእዮ።
ደራሲ በየነ ሃይለ ብዛዕባ’ዚ ከምዚ ክብል ኣስፊሩ ኣሎ፡ “ገብረእግዚኣብሄር ብዙሕ ግዜ ብግጉይ ኣጸዋውዓን ኣዳምጻን ስሙ ከም ዝዀረየ እታ ምቅርቲ መጽሓፉ ተዘንቱ’ያ። ንመንነትና ዝፈታተን ናይ ጸልማት ሓይሊ፡ ብኣሰያይማ ሰብኣውነትና እዩ ዝጅምር፡” ይብል።
ኣብቲ ምውልዋል ገዛ፡ ምሕጻብ ሽቓቕ፡ ምስትራር፡ ምኽሻንን ካልእን ዝነበሮ ኣድካሚ ስራሕ ገዛ፡ ሓንቲ ዝነበረቶ ናጽነት፡ ምሕሳብ ጥራይ ነበረት። በቃ ይሓስብ ጥራይ! ንሓንሳብ ይደኪ፡ ንሓንሳብ ይህብትም፡ ንሓንሳብ ብዛዕባ ቤተሰብ ንሓንሳብ ብዛዕባ ዓዲ፡ በዋልድ ብገንዘብ ብኹሉ ይሓስብ። ኣብዛ ሕዛእቱ ክኣቱ ዝኽእል ከኣ ዋላ ሓደ ኣይነበረን።
ስደት ናብ ምዕቡል ዓለም ምስ ኣብዛ መጽሓፍ ሰፊሩ ዘሎ ዛንታ ኣተሓሕዛ ሲኞሪናታት ክትርእዮ ከለኻ፡ ምዕባለ እንታይ ማለት’ዩ ንዝብል ሰብኣዊ ሕቶ የለዓዕለልካ’ዩ። ሰባት ብቴክኖሎጂ ስለ ዝሰጐሙ፡ እግሮም ኣብ ወርሒ ስለ ዘንበሩ ማዕቢሎም ክበሃል ይከኣልዶ? ብፍላይ’ኳ እዚ ቅድሚ ሰላሳን ሰለስተን ዓመታት ዝተጻሕፈ ዛንታ ብዝበኣሰ መልክዑ ክቕጽል ክትርእዮ ከለኻ ዘየተሓሳስብ ኣይኰነን።
ብዘይካ’ቲ ኣብቲ መጽሓፍ ብንጹር ሰፊሩ ዝርከብ ግዝኣት ሲኞራታት፡ ንገዛእ ርእሰን ዝወረሰን ወይ ዝሰረጸን ገዛኢ ናይ ምዃን መንፈስ’ውን ግሁድ’ዩ። ካፖትካ ሰራሕተኛ ገዛ ካብ ዝባንካ ኣልዒሉ ክሰቕለልካ ምሕሳብ፡ ኮስትሞኻ ወዲ ተባዕታይ ሰራሕተኛ ክሓጽበልካ ምጽባይ፡ ጥዑያት ኣእዳው ከለካ ንኽትድቅስ ኮቦርታኻ ሰራሕተኛ ክግንጽለልካ ምድላይ፡ “ብዙሕ ጸላም ዘይኰነት ሰራሕተኛ ኣምጽኣለይ” ኢልካ ምሕታት ገለ ካብቶም መግዛእቲ ጥራይ ኢልካ ክትሓልፎም ዘጸግሙ ዘስደምሙ ትእዛዛት ሲኞራታት’ዩ። ልምዲ ገዛኢ ምዃን ክሳብ ክንደይ ከሻድነካን ክሳብ ክንደይ ብገዛእ ሃብትኻን ሓይልኻን ናብ ፍጹም ልምሰት ከእትወካ ይኽእልን ኣብዛ መጽሓፍ ተንጸባሪቑ ኣሎ።
ገለ ካብቲ መርመም ዝዀነ ትእዛዛትን ገብረእግዚኣብሄር ዝተማጐተላን ካብ ገጽ 72 ናይዛ መጽሓፍ ምስ እንርኢ፡
“ነዛ ኮፖት ምውጻእን ምእታውን ከይገብራ መደብኩ። ሲኞራ(ዓባይ) ከም ቀደማ ጭር ኣበለት’ሞ፡ ከፊተያ ናብ ክሽነ ገጸይ ከድኩ።
‘ስለምንታይ ካፖተይ ዘይትቕበለኒ?’ በለትኒ ደድሕረይ ስዒባ።
‘ሲኞራ፡ ክልተ ኢድ ኣሎኪ፣ ናይ ባርነት ግዜ ሓሊፉ’ዩ፡’ በልኩዋ ሕርቕ ኢለ።
‘ኣነ’ኮ ባርያ ኢኻ ኣይበልኩኻን፣ ንባርያ ደሞዝ ኣይትኸፍሎን ኢኻ።’
‘ዋላ ገንዘብ እከፈል’ምበር፡ እዚ ባርነት’ዩ።’
‘ዝዀነ ዀይኑ ኣነ ከም ባርነት ስለ ዘይሓስቦ፡ እንተገበርካዮ ይሕሸካ።’
‘ስምዒ ሲኞራ፡ በብቕሩብ ናብ ኣካላተይ ሕጸበኒ ከይትበጽሒ ፈሪሐ ኣለኹ። ደሓር ከኣ ከምዚ ዝርእዮ ዘለኹ ንሱ ጥራይ’ዩ ተሪፉኒ ዘሎ’ምበር ሞታንትኽስ እሓጽቦ ኣለኹ።’
ሲኞራ ከምዚ ምስ በልኩዋ በራዕራዕ እናበለት ናብ ክፍላ ኣተወት።”
ገብረእግዚኣብሄር ብሓቂ ተፈቲኑ ደኣ’ምበር ብባህሪኡ ቅንዕ ኢሉ ክኸይድ ዝደሊ፡ ምምስሳል ዘይፈቱ፡ ብዝተኻእለ መጠን ውልቃዊ ሓርነቱ ክሕሉ ዝቃለስ፡ ብድሆ ከጋጥሞ ከሎ ድማ፡ ንነገራት ከየኽበደ ብቐልዲን ጭርቃንን ክሕዞም ዝፍትን ቅኑዕ ጸሓፊ’ዩ። ነዚ ባህሪ’ዚ ኣብ ዝተፈላለየ እዋን ከንጸባርቖ ድማ ንርኢ። ብዙሕ እዋን ንሲኞሪናታት ገጽ ከይሃበ ኣፍ ኣፈን ከስምዐን ንርእዮ ኢና። ስራሕ ጽዒቑዎ ኣብ ረርእሲ ምስ ተደራረቦ፡ “ኣነ’ኳ ካብ ሓጺን ኣይኰንኩን ተሰሪሐ” እናበለ ክምጕት ከሎ ንሰምዖ። ብዘይካ’ዚ ምስ ክልተ ካልኦት ኤርትራውያን ሰራሕተኛታት ኣብ ባሕሪ ድሕሪ ዘጋጠሞም ካብ ኣፍ ሞት ዘውጽአ ምጥሓል፡ እታ ተስርሖም ዝነበረት ስኞራ፡ እዚ ኹሉ ኣጋይሽ ክመጽኡኒ እናተጸበኹ፡ እኳ ሓደ ከይተርፈለይሲ ሰለስቲኦም እናበለት ክትዛረብ ምስ ሰምዓ፡ ብቍጠዐ፡ ስራሕ ጠንጢኑ ክኸይድ ከም ዝወሰነ ክገልጸላ ከሎ፡ ከበዶም ዓርኩ፡ ከልቢን ድሙን ዓምኡ ከተዓርቕ ክብል ከልቢ ነኺሱዎቃንዛን ስቓይን ኰይኑ ከብቅዕ፡ ሲኞራ ናይ ከበዶም ቅጭጭ ከይበላ፡ ንድሙ ሕክምና ምውሳዳን ፊቕ ኢላ ምባካያን ከም ዘሕመሞ ክነግራ ከሎ ንርኢ።
ሓደ እዋን ከኣ ኣደይ ውነሽ ዝበሃላ ፈላጢቱ ስራሕ ኣማጺአናሉ። እታ ሲኞራ ስሙ ምስ ሓተተቶ፡ ገብረእግዚኣብሄር ገብረመስቀል ከም ዝበሃል ነገራ። ምትሓዝ ምስ ኣበያ፡ ኣብ ወረቐት ክጽሕፈላ ሓተተቶ። ኩሉ ሙሉ 17 ፊደላት ኰነ። “እዝስ ኮፍ ኢልካ ከተጽንዖ’ምበር፡ ብሓንሳእ ዝከኣል ኣይኰነን፡ ካልእ መጸውዒ ስም የብልካን?”ሓተተቶ።
“የብለይን።”
“እተን ቅድሚ ሕጂ ዘስርሓኻ ዝነበራ እንታይ ኢለን ይጽውዓኻ ነይረን?”
“ከምታ ጽሒፈልኪ ዘለኹ”
“ነዚ ኩሉ ነዊሕ ስም’ዚ ክኢለናኦ?”
“ስኞራ፡ ኣነ ብዓመትን መንፈቕን ጥልያን ክኢለስ፡ መግቢ ምስራሕ’ውን ክኢለ፡ ንሳተን ስመይ ምኽኣል ዝጽግመን እንተዀይኑ ሕሙማት ኽዀና ኣለወን፡” በላ።
ከምዚ ዝኣመስለ ኣፍካ ዘየኽድንን ቅኑዕ ምጕትን ዓይነት ዝርርባት ኣብታ መጽሓፍ መሊኡ’ዩ ዘሎ። ዝያዳ ተፈታዊት ከኣ ይገብራ።
ዋላ’ኳ ምከና ናይዚ ዛንታ ኣብ ዓዲ ጥልያን እንተዀነ፡ ዓማጺን ተዓማጺን፡ ገዛኢን ተገዛኢን ምዃን ዓሌትን መንነትን ዘይፈሊ ሰብኣዊ ባህሪ ምዃኑ ገብረእግዚኣብሄር ባዕሉ ከይበሎ ዛንታኡ ምስክር’ዩ።
ኣብ እዋን ሽግር ደቂ ሓንቲ ሃገር ንሓድሕዶም ክተሓጋገዙ ጽቡይ’ኳ እንተዀነ፡ ዝስዕረና ምሳና ዝዓቢ ሰብኣዊ ባህሪ’ውን ኣይሰኣንን’ዩ። ገብረእግዚኣብሄር ምስ መኮንን ብስእነት ስራሕን ጥሜትን ሞይቶም እናሃለዉ፡ ሓደ ዝፈልጦ ሰብ ረኺቡ 5000 ሊረ ይህቦ’ሞ፡ ኣብ ቫጎነ እናሓደርካ ሰሙን ምሉእ ከብድኻ ከዐንግላ ከም ዝኽእላ ብሓጐስ እናዕለሉ፡ ካልእ ንገብረእግዚኣብሄር ዝፈልጦ ሰብ መጺኡ ግድን ኣለቅሓኒ ድሕሪ ሰዓት ኣብዚኣ ክመጽኣካ’የ ኢሉ ብኡ ገይሩ ክሽረብ ንርእዮ።
ሒደትኣንስቲ ተኣኪበን፡ ብዛዕባ ሕሱም ኣተሓሕዛ ስኞራታት ኣብ ልዕሊኤን እናስካሕክሓ ከዕልላ ከለዋ፡ ሓንቲ ካብኣተን ምስ ኣብ ኣስመራ ዘሕለፈቶ ሕሱም ናብራ ክድምና እናዛመደት፡ ዝሓሸ ከም ዝዀነ ክትምጕተን ከላ የርእየና። “ካልእሲ ይትረፍ፡ ጥልያን ደኣ ኣብ መኣዶም ደኣ ኣየቕርቡኻን’ምበር፡ ተረፍ መኣዶም ኣይቅሩቡልናን’ዮም። ኣብ ዓድና ግን ንባዕሎም ደርሆ በሊዖም ሽሮ ፈለኽለኽ ኣቢሎም’ዮም ዝህቡኻ፡” እናበለት ኣፈን ከተትሕዘን ንርኢ። በዚ ኸኣ ኣንባቢ ካብ ዝጸንሖ ስምዒታዊ ኣናብባ፡ ሚዛናዊ ዝዀነ ኣረኣእያ ከጥሪ የኽእሎ ዝብል እምነት ኣለኒ።
ጸሓፊ ገብረእግዚኣብሄር ገብረመስቀል ድሕሪ’ታ ብጥሜት ሃለዋቱ ኣጥፊኡ ዝወደቐላ ዕለት፡ ካብቲ ተዓቚብሉ ዝነበረ ሆቴል ወጺኡ፡ ንሓደ “ሓውና” ዝበሎ፡ ብዛዕባ ናብራ ዓዲ ጥልያን ምስ ሓተቶ ከምዚ ዝስዕብ መልሲ ረኺቡ ነይሩ። “ንሲኞራ ባዕልኻ ርኢኻን ፈቲንካን ከምዚ’ያ ክትብል ደኣ’ምበር፡ ብዛዕባ ሲኞራ ዋላ’ቲ ንፉዕ ዛንታ ናይ ምንጋር ተውህቦ ዘለዎ ነጊሩ ከረድኣካ ዝኽእል ኣይመስለንን።”
ገብረእግዚኣብሄር ሽዑ መጽሓፍ ከሕትም ይሓስብ ነይሩ ኣይነበረን እንድዒ! ንፉዕ ነጋሪ ዛንታ ምዃኑ ግና በቲ ዘሕድረለይ ተምሳጥ ክምስክረሉ እኽእል’የ።
እዚ መጽሓፍ’ዚ ካብ መዝገብ ዕለታዊ ፍጻመታት ጸሓፊ ዝመንጨወ ሓቀኛ ዛንታ’ዩ። ከም ኣመጻጽኣ ፍጻመታቱ ዝትረኽ ምስ ምዃኑ ድማ ኣብ ቴክኒካዊ መዳዩ ኣቲኻ ህየሳ ክትገብረሉ ዘምሕር ኣይመስለንን። ሓይሊ ኣዘናትዋኡን ቋንቋኡን ግና ክትክሕዶ ዘይከኣል ድንቂ’ዩ!
ደራሲ ገብረእግዚኣብሄር ገብረመስቀል ከምዚ ዝኣመሰለ ሰፍሳፊ መጽሓፍ እንተ ዝደግመናን እንተ ዝስልስነና ክንደይ ጥዑም ምዀነ። ንኣበርክቶኡ ምስጋናይ ልዑል’ዩ!


text:
"አንቲ ውእቱ ታቦት ዘኖኅ"
ዓመታዊ ክብረ በዓል ኪዳነ ምሕረት ሎሚ ዓመት ብ16 የካቲት 2009 ዓ.ም. ኣብ ኵለን ኦርቶዳክሳውያን ተዋሕዶ ኣብያተ ክርስቲያን፡ ብፍላይ ከኣ ኣብ ሃገረ ስብከት ኣሥመራ፡ ኣብ ደብረ ገነት ኪዳነ ምሕረት ሰምበል፣ ኣብ ኤርፖርት ኪዳነ ምሕረትን፡ ኣብ ማይ ጻድቃን ኪዳነ ምሕረት ማይ ጭሆት ብድምቕ ዝበለ መንፈሳዊ ሥነ ሥርዓት ተኸቢሩ።
ኣብ ኤርፓርት ኪዳነ ምሕረት ብፁዕ ኣቡነ ባስልዮስ ዋና ኣማኃዳሪ መንበረ ፓትርያርክ፡ መዘምራን ሊቃውንት፡ ውሉደ ክህነትን ምእመናንን ምእመናትን በረከት ኪዳን ኣዴና ቅድስት ድንግል ማርያም ተሳተፍቲ ኮይኖም።
ኣከባብራ እቲ በዓል ከምቲ ልሙድ ውሉደ ክህነት መዘምራንን ካብ ዋዜማ ክሳዕ ዕለቱ ብጸሎትን ብማኅሌትን ምእማናን ከኣ ብጸሎትን ምህልላን ቃል እግዚአብሔር ብምስማዕን ምስ ኃደሩ፡ ብብፁዕ ኣቡነ ባስልዮስ ዝተመርሑ ቀዳስያን ጸሎተ ቅዳሴ ኣብጺሖም።
ድኅር ጸሎተ ቅዳሴ ታቦት ካብ መንበሩ ብዓቢይ ክብሪ ወፂኡ ሠለስተ ሳዕ ምስ ዖደ፡ ብሊቃውንት መዘምራን ነቲ በዓል ዝምልከት “አንቲ ውእቲ ተስፋሁ ለአዳም አመ ይሰደድ እም ገነት” ዝብል ጣዕመ ዜማ ኣስምዑ። ብመሪጌታ ስምዖን በየነ ሰባኪ ወንጌል ዘመንበረ ፓትርያርክ “አንቲ ውእቲ ታቦት ዘኖኅ በዘባቲ ድኅነ እም እኩይ አይኅ” ብዝብል ኣርእስቲ ትምህርቲ ተዋሂቡ። መሪጌታ ስምዖን ኣብ ትምህርቱ “ኖኅ መርከብ ሠሪሑ ካብቲ ዝተኣዘዘ ቍጥዐ እግዚአብሔር ከም ዝደኃነ፡ ኣብታ ኣማናዊት መርከብ ኖኅ ቅድስት ድንግል ማርያም ኣብ ቃል ኪዳናን ኣማላድነታን ዝጸንዐ ካብ መናፍቅነትን ካብ መከራ እዚ ዓለም እዚ ይድኅን ምስ በለ። እቶም ኣብ ውሽጥ መርከብ ተዓቝቦም ካብ ማይ ኣይኂ ዝደኃኑ በቶም ኣማላድነታን ኪዳናን ዝምሕጸኑን ዝኣምኑን ክምሰሉ ከለዉ፡ እቶም ብማይ ኣይኂ ዝጠፍኡ ድማ በቶም ብኣማላድነታን ኪዳናን ዘይኣይምኑ ይምሰሉ፡ ስለዚ ብሃይማኖትን ምግባርን ጸኒዕና ሰኣሊ ለነ እናበልና ክነብር ይግባእ።” ኢሉ ዓሚቕ ጥቅሚ ኪዳን ቅድስት ድንግል ማርያም ኣረዲኡ።
ቀጺሉ ኣብ ትምህርቱ “እዚ ዕለት እዚ በዓለ ዕረፍት ቅድስት ኤልሳቤጥ እዩ። ብምባል ሰፊሕ ታሪኽ ቅድስት ኤልሳቤጥ ምስ ገለጸ፣ “ቅድስት ኤልሳቤጥ ቃል ሰላምታ ኣዴና ቅድስት ድንግል ማርያም ምስ ሰምዐት መንፈስ ቅዱስ መሊእዋ ንቅድስት ድንግል ከተመስግን በቕዐት፡ ስለዚ ብኪዳና ዝእመንን ስለ ክብራ ዘመስግንን መንፈስ ቅዱስ ዝመልኦ እዩ” ብምባል ንልብ ዝምስጥ ኣስተምህሮ ሂቡ።
ኣብ መወዳእታ ብብፁዕ ኣቡነ ባስልዮስ ቃለ ብራኬ ምስ ተዋህበ ፡ “ሰላመ አብ” ተባሂሉ ናይቲ በዓል ፍጻመ ኮነ።


text:
ምዕራፍ 127
በቲ ዋዕላ ተመርመረ፡ ድሕሪኡ ናብ ጲላጦስ ተወስደ
ማቴዎስ 27:1-11 ማርቆስ 15:1 ሉቃስ 22:66–23:3 ዮሃንስ 18:28-35
ንግሆ ኣብ ቅድሚ እቲ ዋዕላ ተመርመረ
ይሁዳ ኣስቆሮታዊ ኪሕነቕ ፈተነ
የሱስ ኪፍረዶ ናብ ጲላጦስ ተወስደ
ጴጥሮስ ንየሱስ ሳልሳይ ሳዕ ኣብ ዝኸሓደሉ እዋን፡ ወጋሕታ ይቐርብ እዩ ነይሩ። ኣባላት እቲ ዋዕላ ኸኣ ነቲ ዘይግቡእ መስርሕ ፍርዲ ወዲኦም ተበተኑ። ዓርቢ ምስ ነግሀ፡ ነቲ ለይቲ ብዘይሕጋዊ መገዲ ዝገበርዎ መስርሕ ፍርዲ ሕጋውነት ንምልባስ ተኣከቡ። የሱስ ድማ ኣብ ቅድሚኦም ቀረበ።
ኣብቲ መጋባእያ ድማ፡ “ክርስቶስ እንተ ዄንካ፡ ንገረና” በልዎ። የሱስ ከኣ፡ “እንተ ነጊረኩም እኳ፡ ከቶ ኣይትኣምኑን ኢኹም። እንተ ሓቲተኩም ድማ፡ ከቶ ኣይትምልሱን ኢኹም” ኢሉ መለሰሎም። ይኹን እምበር፡ የሱስ ብትብዓት እቲ ኣብ ዳንኤል 7:13 ብትንቢት እተነግረሉ ምዃኑ ኺሕብሮም ከሎ፡ “ካብ ሕጂ ንደሓር ግና፡ ወዲ ሰብ ኣብ የማን ሓይሊ ኣምላኽ ኪቕመጥ እዩ” በሎም።—ሉቃስ 22:67-69፣ ማቴዎስ 26:63።
መሊሶም፡ “እምበኣር፡ ንስኻስ ወዲ ኣምላኽ ኢኻ፧” በልዎ። የሱስ ድማ፡ “ንስኻትኩም እኳ ትብሉ ኣለኹም” ኢሉ መለሰሎም። የሱስ ከምኡ ብምባሉ፡ ንኣምላኽ ጸሪፍካ ኢሎም ኪቐትልዎ እኹል መርትዖ ዝረኸቡ መሲሉ ተራእዮም። ስለዚ፡ “ደጊም ንምንታይ ምስክር የድልየና፧” በሉ። (ሉቃስ 22:70, 71፣ ማርቆስ 14:64) ንየሱስ ድማ ኣሲሮም ናብቲ ሮማዊ ሹም ጶንጥዮስ ጲላጦስ ወሰድዎ።
ይሁዳ ኣስቆሮታዊ ንየሱስ ናብ ጲላጦስ ኪወስድዎ ርእዩ ኪኸውን ኣለዎ። የሱስ ከም እተፈርዶ ምስ ረኣየ፡ እተወሰነ ጣዕሳ ተሰምዖ፡ ዓቕሉ እውን ጸበቦ። ግናኸ፡ ብሓቂ ተነሲሑ ናብ ኣምላኽ ኣብ ክንዲ ዚምለስ፡ ነቲ 30 ብሩር ኪመልስ ከደ። ነቶም ሊቃውንቲ ኻህናት ድማ፡ “ንጹህ ደም ኣሕሊፈ ብምሃበይ ሓጢአ” በሎም። ንሳቶም ግና ሕሱማት ስለ ዝነበሩ፡ “እንታይ ገዲሱና፧ ባዕልኻ ትፈልጥ!” በልዎ።—ማቴዎስ 27:4።
ይሁዳ ኸኣ ነቲ 30 ብሩር ኣብታ ቤተ መቕደስ ደርብዩ ኸደ፣ ርእሱ ኪቐትል ብምፍታን ድማ ነቲ ሓጢኣቱ ወሰኸሉ። ኪሕነቕ ምስ ፈተነ፡ እቲ ገመድ ዘንጠልጠለሉ ጨንፈር ተሰቢሩ ኪኸውን ኣለዎ። ናብቲ ኣብ ትሕቲኡ ዝነበረ ኣኻውሕ ምስ ወደቐ ድማ፡ ከብዱ ተተርተረ።—ግብሪ ሃዋርያት 1:17, 18።
የሱስ ናብ ቤተ መንግስቲ ጶንጥዮስ ጲላጦስ ኣብ እተወስደሉ እዋን፡ ገና ንግሆ እዩ ነይሩ። እቶም ናብኡ ዝወሰድዎ ኣይሁድ ግና ምእታው ኣበዩ። ምስ ኣህዛብ በዚ ኸምዚ ርክብ እንተ ገይሮም ዜርክሶም እዩ ዚመስሎም ነይሩ። እዚ ኸኣ ኣብ 15 ኒሳን ዚቐርብ መኣዲ ንምብላዕ ዘይብቑዓት ይገብሮም ነበረ፣ እታ በዓል ቅጫ ዚብዓለላ ቐዳመይቲ መዓልቲ እቲኣ ኽፋል ፋስጋ ጌርካ እያ እትርአ ዝነበረት።
ጲላጦስ ድማ ናባታቶም ናብ ወጻኢ ወጺኡ፡ “ኣብዚ ሰብ እዚ እንታይ ክሲ ኣሎኩም፧” በሎም። ንሳቶም ከኣ፡ “እዚ ገባር ክፉእ እንተ ዘይከውንሲ፡ ናባኻ ኣሕሊፍና ኣይምሃብናዮን” ኢሎም መለሱሉ። ጲላጦስ ጸቕጢ ኺገብሩሉ ይደልዩ ኸም ዘለዎ ስለ እተሰምዖ እዩ ዚኸውን፡ “ንስኻትኩም ውሰድዎ፡ ከም ሕግኹም እውን ፍረድዎ” በሎም። እቶም ኣይሁድ ከኣ፡ “ንሓደ እኳ ኽንቀትል ኣይተፈቕደልናን” ብምባል ኪቐትሉ ሓሊኖም ምንባሮም ገለጹ።—ዮሃንስ 18:29-31።
ንየሱስ ብበዓል ፋስጋ እንተ ዚቐትልዎ፡ ናዕቢ ምተላዕለ ነይሩ። ንሮማውያን ብፖለቲካዊ ኽሲ ኸም ዚቐትልዎ እንተ ገይሮም ግና፡—ሮማውያን ከኣ ከምኡ ንምግባር ስልጣን ነይርዎም እዩ፡—እቶም ህዝቢ ብሓላፍነት ኣይሓትትዎምን እዮም።
እቶም መራሕቲ ሃይማኖት ንጲላጦስ፡ ንየሱስ ንኣምላኽ ጸሪፉ ኢሎም ከም ዝፈረድዎ ኣይነገርዎን። የግዳስ፡ “እዚ [1] ንህዝብና ኼስድዖም፡ [2] ንቄሳር ግብሪ ኸይግብሩ ኪኽልክሎም፡ [3] ንሱ ባዕሉ ክርስቶስ ንጉስ ከም ዝዀነ ኸኣ ኪዛረብ ከሎ ረኺብናዮ” ኢሎም ካልእ ክስታት እዮም ኣቕሪቦምሉ።—ሉቃስ 23:2።
ጲላጦስ ወኪል ሮሜ ስለ ዝነበረ፡ እቲ የሱስ ንጉስ ከም ዝዀነ ተዛሪቡ ዚብል ክሲ ብዙሕ እዩ ዜተሓሳስቦ። ስለዚ፡ ጲላጦስ ናብ ቤተ መንግስቱ ኣተወ፣ ንየሱስ ጸዊዑ ድማ፡ “ንስኻዶ ንጉስ ኣይሁድ ኢኻ፧” ኢሉ ሓተቶ። ብኻልእ ኣዘራርባ፡ ‘ንቄሳር ዚጻረር ንጉስ ከም ዝዀንካ ብምዝራብ፡ ሕጊ እቲ ሃጸያዊ ግዝኣት ኣፍሪስካ ዲኻ፧’ ማለቱ እዩ ነይሩ። የሱስ ከኣ ጲላጦስ ብዛዕባኡ ኽንደይ ዚኣክል ከም ዝሰምዐ ኺፈልጥ ስለ ዝደለየ እዩ ዚኸውን፡ “ካብ ርእስኻ ዲኻ እዚ እትብል ዘለኻ፡ ወይስ ብዛዕባይ ካልኦት ነጊሮምኻ ኢኻ፧” ኢሉ ሓተቶ።—ዮሃንስ 18:33, 34።
ጲላጦስ ብዛዕባኡ ዋላ ሓንቲ ኸም ዘይፈልጥ፡ ግናኸ ኺፈልጥ ይደሊ ምንባሩ ንምሕባር፡ “ኣነዶ ኣይሁዳዊ እየ፧ ህዝብኻን ሊቃውንቲ ኻህናትን እዮም ናባይ ኣሕሊፎም ሂቦምኻ። እንታይ ኢኻ ጌርካ፧” ኢሉ መለሰሉ።—ዮሃንስ 18:35።
የሱስ ነቲ ብዛዕባ ንግስነቱ ዝቐረበ ኽሲ ሸፋፊኑ ኺሓልፎ ኣይደለየን። ንጲላጦስ እቲ ሹም ኣዝዩ ዘገረሞ መልሲ ድማ መለሰ።


text:
እቲ ካልእ መሓውር ዓፈና….ስለያ ምክልኻልን ግንባርን
ቀዳማይ ክፋል
ሓንቲ ሃገር ሉኣላዊነታ ንምውሓስ መሓውራት ወተሃደራዊ ስለያ ክህልዋ ናይ ግድን እዩ፡፡ ሃገርና ኤርትራ’ውን ከም ኣካል ምውሓስ ሃገራዊ ረብሓን ጸጥታን (National Interest & Security) ካብ ቃልሲ ንናጽነት ጀሚሩ ብእንዳ 72 ዝፍለጥ መሓውራት ወተሃደራዊ ስለያ ብምጥያስ ኣብ ምርግጋጽ ናጽነት መተካእታ ዘይብሉ ራህያ ቅያታት ሰሪሑ’ዩ፡፡ ድሕሪ ናጽነት እንዳ 72 ብስም ዳግማይ ውደባ ነቲ ብተወፋይነት ቅያን ጅግንነትን፡ ብልሕን መሃዝነትን፡ መስዋእቲ ከፊሉ፡ መዳርግቲ ኣልቦ ታሪኽ ዝሰርሐ ኣካል ስለያን ኣባላቱን ናብ ፖሊስ፡ ውሽጣዊ ጸጥታ፡ እንዳ ኮማንዶን ናብ ካልኦት ክፍልታትን ፋሕ ክብል ተገይሩ፡፡ ብፍላይ “ቶም ሕልናዊን ሓላፍነታዊን ስምዒት ሒዞም ኣብ ምምስሳል፡ ምውዳብ፡ ስልኳታት ኣብ ምክያድ፡ ብተወፋይነት ንጸላኢ ዘርዕድ ቅያ ዝሰርሑ ኣባላት እንዳ 72 ብዘይ ቅድመ ኩነት ናብ ዘየድምዕሉ ጽፍሕታት ብምምዳብ፡ ክበታተኑ፡ ክድስክሉ፡ ክእሰሩ፡ ክደሃሉ ደይ መደይ ተባሂሉ ተሰሪሒሉ’ዩ፡፡
ጠንቂ ምድኻም እንዳ 72 ማዕረ ኢሳይያስ ህቡባት ሓለፍቲ ስለዝበርዎን እቲ ረቂቕ መስርሕ ዝኽተል ኣሃዱ ከም ስግኣት ንዕምሪ ስልጣን ኢሳይያስ ተገይሩ ስለተወስደ “ኣንፈቶም ኣጥፊኦም” ብዝብል ምስምስ ክፈርስ ተገይሩ፡፡ ድሕሪ ምፍራስ እንዳ 72 ኣብ ሃገርና ዝቖማ መሓውራት ስለያ ሃገራዊ ረብሓን ጸጥታን ንውሓስ ዘይኮነ ብቀንዱ ንህዝብና ግዳይ ኣደራዕ፡ ስቓይ፡ መከራን ስደትን ብምግባር ዕምሪ ስልጣን ኢሳይያስ ንምንዋሕ ዝዓለማ’የን፡፡
ቀስብቀስ’ውን ብስም ጸጥታ (ወኪል ሃገራዊ ድሕነት) ኣብ ሃገርና ዝቖመ ኣካል፡ ህዝባዊ መትከላት ራሕሪሑ ናይ ምድንጋር ጨለታት ዘለውዎ ብምህዞን ሓሶትን ጠቐነን ስኽፍክፍ ከይበሉ ስልጣኖም ተጠቒሞም ዜጋታትና ዘጽነቱ፡ ታሪኽ ህዝቢ ኤርትራ ዝደብዩ፡ ናይ እንዳማቶም ታሪኽ ናይ ባዕሎም ኣምሲሎም ዝኳሓሕሉ መጋበርቲ ምልኪ ተመሊኡ፡፡
ካብ ሎሚ ጀሚረ ንዝተወሰኑ መዓልታት ብተኸታታሊ ብዛዕባ መንነት ላዕለዎት ሓለፍትን ክፋእ ተግባራትን ስለያ ምክልኻልን ግንባርን ከቕርብ’የ፡፡
1. ህልው ኩነታት ወተሃደራዊ ስለያ
ንዓመታት ብስማዊ ሓላፊ ብ/ጀነራል ከስተብርሃን ገብረሂወት መብራህቱ (ሻለቃ) ክምራሕ ዝጸንሐ ስለያ ምክልኻል፡ ክሳብ 2009 ኣብ 5 ዞባታት ዝተወደበ ቅርጺ ነይርዎ፡፡ እተን ዞባታት፡ ዞባ 01፡ 02፡ 03፡ 04፡ 05 ተባሂለን ይጽዋዓ፡፡ ከም መብዛሕትኦም ኣባላት ሓይልታት ምክልኻል ኣብ ስለያ ምክልኻልን ግንባርን ተወዚዖም ዝነጥፉ ዝነበሩ ካብ “ዋርሳይ” ክሳብ “ይከኣሎ” ዘለው ኣባላት ሃሞኦምን ቀልቦምን ወርተግ ነታ ዝፈትውዋ ሃገሮም ኤርትራ ገይሮም ሰላማ ንምውሓስ ብዓቕሊ ይነጥፉ ነይሮም፡፡ ድሕሪ ግዜ ግን እቲ ኣባል ብስም “ምውሓስ ጸጥታ ሃገር” ኣብ ልዕሊ ህዝቢ ዓፈናታትን ጭውያታትን ክፍጽም ይግደድ ስለዝነበረ ምስ ኩሉንትናዊ ባህርያትን ፖሊሲን ስርዓት ህግደፍ እናስተውዓለ ቀስብቀስ ክኹብልል፡ ክስደድ፡ ክብተን ጀመረ፡፡
ድሕሪ 2009 ስለያ ምክልኻል ኣብ ትሕቲ ወኪል ሃገራዊ ድሕነት ክጥርነፍ ምስተገብረ እተን 5 ዞባታት ናብ 3 ዞባታት (ዞባ 01፡03፡ 05) ተጨፍሊቐን፡፡ ኣብ ትሕቲ ሃገራዊ ድሕነት ምስተጠርነፈ’ውን እቲ ክፋእ ተግባራት ንምፍጻም ዝያዳ ክቕጽሎ ስለተቐሰበ ኣባል ስለያ ምክልኻል ኣሃድኡ እንዳራሕረሐ ምህዳም ቀጸለ፡፡ ኣብ 2009 ወርሒ 11 ኣብ ዝተሰርሐ ጸብጻብ እቲ ኣሃዱ፡ 63 ሰብ መዓርግ፡ 838 ብሓላፍነት ተመደቡ፡ 1627 ተራ ኣባላት፡ 43 ሲቪል ሰራሕተኛታት ብጠቕላላ 2,571 ኣባላት ነይሮሞ፡፡ ኣብዚ እዋን’ዚ ስለያ ምክልኻል ሙሩጻት ኣባላቱ ብመስተ ተጠላቕዮም፡ ብሕማም ብሞት ብምድስካል ተጀሊፎም፡ መትካላትን ብልጫታቱን ተዳኺሙ፡ ብዓቕሚ ሰብ ማህሚኑ ናይ ምግባር ዓቕሙ ባይታ ዘቢጡ ይትረፍ’ዶ ሃገር ክሕሉን ንጻላኢ ከማዕዱን ንባዕሉ’ውን ከም ኣካል ንኽቅጽል ኣብ ኣሰካፊ ደረጃ በጺሑ’ሎ፡፡ ኣብ 2015 ወርሒ 12 ዝተሰርሐ ጸብጻብ ከም ዝሕብሮ ጠቕላላ ዓቕሚ ሰቡ ናብ 716 ወሪዱ፡፡ እቲ ዝርካቡ ከኣ ነቲ ዝቖመሉ ቀንዲ ወተሃደራዊ ዕላማ ሓዲጉ ኣብ ተራ ስቪላዊ ምጽንጻናትን ውዲታትን ክሳተፍ እንዳተገደደ ከም ሃገሩ መናውሒ ዕድመ ምልኪ ኮይኑ ይርከብ፡፡ ስለዚ ነዚ ንሃገር ዘይኮነስ ንምንዋሕ ስቓይ ህዝብናን ዕድመ ምልክን ዘቖመ ኣካል እቲ ዲሞክራስያዊት ኤርትራ ዝምነ ደላይ ለውጢ ምእንቲ ክፈልጦ ንሎሚ ብዘዕባ ስለያ ምክልኻል ዝምልከት ሓበሬታ ክዝርግሕ ተገዲደ ኣለኹ፡፡
2. ቀንዲ ሓለፍቲ ስለያ ምክልኻልን ተግባራቶምን
ማእከላይ ቤ/ጽሕፈቱ ኣስመራ ቤት ገርግሽ ገይሩ ብኣስታት 11 ጨናፍር ዝቖመ ወ/ሃ/ድሕነት- ስለያ ምክልኻል: ብብር/ጀነራል ኣብርሃ ካሳ እንዳተመርሐ ኣብ ትሕቲኡ ከኣ ኮሎ ኣስመላሽ ገብረመስቀል (ወዲ ሓፍቲ) ሒዙ 3 ዞባታት ይጥርንፍ፡፡ ኣብ ትሕቲ ቤ/ጽ፡ ጨንፈር ምምሕዳር፡ ፋይናንስ፡ ምልክት፡ ጸረ ስለያ፡ ሕርሻ፡ ሕክምና፡ ታዕሊም፡ ካርታን ሓበሬታን፡ ተሃድሶን ክፍሊ ትምህርትን ይጥርነፋ፡፡
ብሚስጢር ካብ ዝተሓዝ ሰነዳት ሓደ ዝኾነ ንኡስ ኦርኒክ ሓለፍቲ ስለያ ምክልኻል ንሎሚ ብቀጥታ ይፍንወልኩም፡፡ እዚ ሰነድ ኣብ 2004 ዝተዳለወ ኮይኑ ክሳብ ሕጂ ዘይተመሓሸ ዝርዝር ኣብ 5ቲአን ዞባታት ተመዲቦም ዝነበሩ ሓለፍትን ኣባላትን ስለያ ምክልኻል ይገልጽ፡፡ ገለ ኣብዚ ሰነድ ዘለው ኣባላት በሞት፡ ብምድስካል፡ ብስግረ-ዶብ ዝተኣለዩ ኮይኖም ኣብ ባይታ ብዙሕ ምቅይያራት ተገይሩ’ዩ፡፡ ኣቕዲመ ከም ዝገለጽኩዎ ነዚ ሰነድ ዝዝርገሓሉ ምኽንያት ኣብ ሃገርና ዘለዋ መሓውራት ስለያ ንመስረታዊ ተልእኾአንን ዕላማአን ገዲፈን ኣብ ምንዋሕ ዕደመ ስልጣን ምልክን ስቓይ ህዝብናን ስለተዋፈራ’የን፡፡ ኣብዚ ክንርደኦ ዝግበኣና ጉዳይ ኣብቲ ሰነድ ተጠቒሱ ዘሎ ኩሉ ኣባል ገባሪ ክፉእ ማለት ኣይኮነን፡፡
ኣብ ቀጻሊ ክፋእ ተግባራት እዚ ስለያዊ መሓውር ክገልጸልኩም’የ፡፡ ኣቐዲመ ከምዝሓበርኩዎ ነዛ ፔጅ ንምዕጻው ዝካየድ ህግደፋዊ ውዲት ይቕጽል’ሎ፡፡ ዝሓለፈ ሰሙን ካብ ተምሃሮ ማይነፍሒ፡ ሰራሕተኛታት ኤሪማክ፡ ቤ/ጽ ፕረሲደንት፡ ሃገራዊ ድሕነትን ኣብ ደገ ዘለው ደገፍትን ሰዓብትን ወዲቦም ናብ ፌስቡክ ጥርዓናት ብምልኣኽ ንግዚኡ ናብ ጉሩፓት (Groups) SHARE ምግባር ተኣጊደ ኣለኹ፡፡ ኣብ ቀረባ ብዌብሳይት ምፍናው ክጅምር’የ፡፡ ክሳብ ሽዑ ግን ንኹሉ ደላይ ለውጢ ክባጻሕ SHARE ምግባር ኣይትሕመቑ፡፡
….ይቕጽል


text:
MONDAY, JULY 2, 2012
ትሕትና 3ይ ክፋል
በስመ አብ ወወልድ ወመንፈስ ቅዱስ አሃዱ አምላክ አሜን!
ትሕትና
ካብ ዝሓለፈ ዝቀጸለ 3ይ ክፋል
በደልካ ናብ ካልእ ዘይምድርባይ
ምሕረት እግዚአብሔር ክትጾረካ ሓጢኣት ሓውኻ ስተር።
ኮፍ ኢልካ ንሓውኻ ካብ ምጽላም ተጠንቀቕ። ምኽንያቱ ኩሉ ጽድቕኻ ከም ደበና ክበንን እዩ። ቂም ዘለዋ ጸሎት ከምቲ ኣብ ከውሒ ዝዘራእኻዮ ዘርኢ እዩ።
ቅኑዕ ሥነ-ምግባር
ኣባ ማር ይስሓቅ፡ “ከምታ የማነይቲ ኢድ እግዚአብሔር ትድግፈካ ዘላ ንዝደኸሙ ደግፍ፡ ብመንፈስ ንኣሽቱ ንዝኾኑ ድማ ተስፋ ሃብ”
“ምሕረት ኣብ ጸሎትካ ምእንቲ ክትረክብ ነቶም ዝሓዘኑ ብልብኻ ኣጸናንዓዮም። ”
“እግዚአብሔር ምእንቲ ክዋጋኣልካ ነቲ ኃይሊ ዘይብሉ ደግፎ። ንሓው ዝጭክነሉ እግዚአብሔር በረከቱ የጉድለሉ እዩ። ንሓው ዝጸረፈ ኣምላኽ ይንዕቆን የዋርዶን።
ንኹሉ ምኽባር
ኣባ ማር ይስሓቅ፡ “ንኹሉ ዘኽብር ካብ ልዑለ እግዚአብሔር ብዘይርአ በረኸትን ረድኤትን ይኸብር።”
ትሩፋትካ ብሕቡእ ምግባር
ኣባ ማር ይስሓቅ፡ “ብሥዉር ዝግበር ጽድቂ እግዚአብሔር ከምዝቕበሎ ምፍላጥ ኣገዳሲ እዩ።”
ቅዱስ ሙሴ ጸሊም፡ “እንተተወቒስና እቲ ድኻም ናትና ድኻም እዩ። ነፍሱ ዝወቕስ ሕስርቲ ነፍሲ ገይሩ ዝቖጽራ ብፍቓድ ኣምላኽ ዝመላለስ ዘሎ ቅኑዕ ሰብ እዩ።”
“እቲ ዝኸፍአ በደል ሓደ ሰብ ንነፍሱ ባዕሉ ጥበበኛ ምዃኑ ከእምና ከሎ እዩ”
“ነፍሱ ዝኽሕድ ሓጥያተኛ ምዃና ዝኣምን ሰላም ይርከብ”።
ንሓደ ቅዱስ ኣቦ ሓደ አኃው ፡ “ኣቦና ናብ ሓደ ቦታ ከይደ ኣብኡ ክነብር ደልየ እሞ እንታይ ክገብር ትመኽሩኒ፤ ኢሉ ሓተቶ። መልሲ እዞም ቅዱስ ኣቦ፡ “ኣብቲ እትኸዶ ስፍራ ስሙይ ከይትኸውን ተጠንቀቕ። ኣሕዋትካ ዝገበሩዎ ግበር እምበር ካብኦም ጸብለል ክትብል ኣይትፈትን። ትሕትና ዘለዎ ሕይወት ኩሉ ግዜ ዕረፍቲ ክህበካ እዩ። ኩሉ ግዜ ምስቶም ኣሕዋትካ ተመሳሰል። ምስኦም ክትኣቱ ክትወጽእ ሰባት ንዓኻ ብፍሉይ ኣይንክእዱኻን ወይ ኣይክነቕፉኻን እዮም።” ኢሎም መኸሩዎ።
ሓደ እዋን ሓንቲ ኣደ ኣብ ኣፍ ልባ መንሽሮ ዝነበራ ብዛዕባ ቅዱስ ለንጊኖስ ምስ ሰምዐት ናብኡ ከይዳ ካብቲ ሕማማ ክትሓዊ ሐለነት። ብዛዕብኡ እና ሓተተት ከላ ንቅዱስ ለንጊኖስ ረኸበቶ። ብኣካል ስለዘይትፈልጦ ዝነበረት፡ ቅዱስ ለንጊኖስ ኣበይ ከምዝርከብ ሓተተቶ። መልሲ ቅዱስ ለንጊኖስ “ካብቲ ሓሳዊ እንታይ ኢኺ ደሊኺ፤”። እታ ኣደ፡ “ሕማቕ ሕማም ስለዘለኒ በታ ንጽህቲ ጸሎቱ በረኸት ክወስድ ካብቲ ሕማመይ ከሕውየኒ መጺአ።” በለቶ። ቅዱስ ለንጊኖስ፡ “ናብቲ ሓሳዊ ኣምሰሉ ሰብኣይ ከይትኸዲ፡ እቲ ዘሕምመኪ እሞ ኣርእይኒ” በላ። እታ ኣደ ከኣ ንብዙሕ ዘመናት ዘሳቕያ ዝነበረ ክፋል ናይ ኣካላ ኣመልከተትሉ። ብትእምርተ መስቀል ኣመልኪቱ፡ “ብሰላም ኪዲ ‘ዛ ጓለይ ሰማያዊ ኣምላኽ ከሕውየኪ እዩ፡ ለንጊኖስ ግና ብዝኾነ ይኹን ኣይክጠቕመክን እዩ” በላ። ብቓል እቲ ቅዱስ ኣቦ ኣሚና ብኡ ንብኡ ድማ ካብቲ ኣሰቃቒ ሕማም መንሽሮ ሓወየት። እታ ኣደ እቲ ዘጋጠማ ኩሉ ንህዝቢ እታ ከተማ ምስ ኣዕለለቶም እቲ ዘጓነፋ ቅዱስ ኣቦ ምስ ሓበረቶም ለንጊኖስ ምዃኑ ፈለጡ። በረኸት ቅዱስ ለንጊኖስ ምስ ኩልና ይኹን። ኣሜን!
ቅዱስ ሶልያኖስ ዝነብረሉ ዝነበረ ገዳም ሓደ ዕሽው ዝበለ ዚምስል ዝነበረ መነኰሰ ነበረ። እዚ ኣቦ መነኰሳት አበው ክርእዩም ከሎ ኣዝዩ ይስሕቕ ነበረ። በዚ ከኣ ኩሉ ሰብ ሸለል ይብሎ ነበረ። ሓደ እዋን ሰለስተ ባሕታውያን ኣቦታት ናብቲ ገዳም ምስ መጹ ንቅዱስ ሶልያኖስ ምስ በጽሕዎ ንኹሎም ኣብታ ገዳም ዝነበሩ ኣቦታት ክርእዩ ለመኑዎ። ቅዱስ ሶልያኖስ ድማ ሓደ ካብቶም ኣገልገልቲ ኣቦታት ናብ ኩሎም ኣብ ዘለውዎ ክፍሊ ከብጽሖም ነገሮ። ናብቲ ብዕሽነቱ ሰብ ሸለል ዝበሎ ኣቦ ከየኾርዮም ከይትወስዶም ኢሉ መዓዶ። “ሕራይ” ኢሉ፡ ነቶም በጻሕቲ ኣቦታት መርሖም። እቶም ኣቦታት ከኣ ናብ ኩሎም ኣቦታት ክወስዶም ነቲ ኣገልጋሊ ኣቦ ሓደራ በሉዎ። ከምቲ ዝተባኅሎ ገይሩ ከኣ ናብ ቅዱስ ሶልያኖስ መለሶም። እቶም ኣቦታት፡ “ኩሎም ኣቦታት ዝራእናዮም ኣይመስለናን” ኢሎሞ። ቅዱስ ሶልያኖስ፡ ንኸረጋግጽ፡ “ኣይየብጻሕካዮም ዲኻ፤” እቶም ኣገልጋሊ ኣቦ፡ “ኣቦና ከምቲ ዝበልካኒ ገይረ” በሎ። እቶም ሰለስቶ ኣቦታት ድማ ክኸዱ ከለው ንቅዱስ ሶልያኖስ፡ “ነቲ ዝገብርካልና ብልቢ ነመስግነካ፡ ግና ገለ ካብ ኣቦታት ዘይራእናዮም ከይህልው” እናበሉ ከዱ። እዚ ዘረባ’ዚ ንቅዱስ ሶልያኖስ ብዙሕ ኣሕሰቦ። በትሩ ኣልዒሉ ድማ ናብቲ ብዕሽነት ዘምስል ኣቦ ማዕጾ ከይኳሕኮሐ ኣተወ። ኣብ መንጎ ክልተ ዘንቢል ድማ ኮፍ ኢሉ ረኸቦ። ሓደ ብየማኑ እቲ ካልኣይ ድማ ብጸጋሙ ነበረ። ንቅዱስ ሶልያኖስ ምስ ረኣዮ ድማ ከም ልማዱ ክስሕቕ ጀመረ። “ሕጂ’ሞ እዚ ዕሽነካ ግደፎ። ከመይ ኣለኻ፤” ኢሉ ከኣ ሓተቶ። ካልኣይ ጊዜ ሰሓቑ ቀጸለ። ኣባ ሶልያኖስ፡ “ብጀካ ቀዳምን ሰንበትን ካብ በዓተይ ከምዘይወጽእ ትፈልጥ ኢኻ። ሎሚ ግና ብትእዛዝ ጐይታይን መድኃኒየይን ኢየሱስ ክርስቶስ ኣብ መንጎ ሰሙን ክበጻሓካ መጻኹ።” እቲ ኣቦ ድማ በቲ ዝበሎ ተኪዙ፡ “ኣቦና ንዓይ ክትበጽሑ ዝመጻእኩም ኣነ መን ኰይነ። መሪር ብኽያት እናበኸየ ድማ ብፍቕሪ ክርስቶስ ይቕረ በሉለይ” በሎም። ቀጺሉ ድማ ከመይ ከም ዘሎ ሕይወቱ ክነግሮ ጀመረ። “ሕማቕ ሓሳብ ኣእምሮይ ከመጻኒ ከሎ ካብዚ ኣብ ቅድመይ ንዘሎ ጸጸር ወሲደ ሓንቲ ኣብ ጸጋመይ ንዘላ ዘንቢል ይቕምጣ። ጸቡቕ ሓሳብ እንተሓሲበ ድማ ናብታ ኣብ የማነይ ዘላ ዘንቢል የንብራ። ኣብ መወዳእታ ምስ ፈቐድኩወን፡ እተን ብየማን ዘለዋ ጸጸር እንተ በዝሓ መግበይ ይወስድ፡ ብጸጋም እንተ በዝሐ ድማ ከይበላዕኩ ይውዕል” ኢሉ ንቅዱስ ሶልያኖስ ነገሮም። “ንነፍሰይ ሕማቕ ሓሳብ ምስ ትሓስብ ከምዚ ኢለ ድማ የዋርዳ፡ እዚ ኩሉ ሕማቕ እናገበርኪ ክትበልዒ፤” ነዚ ዝሰምዐ ቅዱስ ሶልያኖስ ገሪሙዎም ከምዚ ድማ በሉ፡ “እዞም ሎሚ ዝመጹ ኣቦታት ናይ ብሓቒ ቅዱሳን ኣቦታት እዮም። ናይዚ ቅዱስ ኣቦ በረኸት ክንካፈል ድማ ገይሮምና”። በረኸት እዞም ቅዱሳን ኣቦታት ምስ ኩልና ይኹን። ኣሜን!
ናእዳ ሰባት
ቅዱስ ሙሴ ጸሊም፡ “ክትንኣድ ምስ ትደሊ ናይ ምፍላጥ ዓቕምኻ ይጠፍእ”
“ንሓጺን ምምራት ከምዝበልዖ ናእዳ ሰባት ንንጹኅ ልቢ የጥፍኦ። ከምቲ ሓረግ ንተኽሊ ዝቐትላ ብዙሕ ናእዳ መንፈሳዊ ዕብየት ይቐትል።”
ሓንቲ ካብ ቅዱሳን ኣደ ከምዚ በለት፡ “ከምቲ ሽምዓ ኣብ ቅድሚ ሓዊ ትመክኽ ከምኡ ድማ ነፍሲ ሰባት ኣብ ቅድሚ ናእዳ ኃይላ ይደክም”
“ንሓደ ሰብ ኣብ ቅድሚኡ እንተነኣድካዮ ናብ ጸላእቱ ብኢድካ ትወስዶ ።”
ቅዱስ እንጦንዮስ ንሓደ ሰብ ኣብ ቅድሚኡ ምስ ነኣዱዎ፡ ዘለፋ ይኽእል’ዶ ኢሉ ሕማቕ ተዛረቦ። እቲ ኣቦ ነቲ ዘረባ ክጻወሮ ኣይከኣለን ነቲ ናእዳ ግና ደስ ኢሉዎ ምስ ረኣዮ ከምዚ በሎ፡ “ንስኻ ከምታ ስልምቲ ከተማ ብደገኣ ዘግየጸት ብውሽጣ ግና ዝተዘምተት ኢኻ”።
ኣባ ዮናስ፡ “ኣቦታት ኮፍ ኢሎም እናኣገልገሎም ከሎ ይንእድዎ ነበሩ። ንሱ ግና ኣይምልሰሎምን ነበረ። ሓደ ካብ ኣቦታት ድማ “እናተዛረቡኻ ንምንታይ ዘይትምልሰሎም፤”። ኣባ ዮናስ ድማ፡ “እንተመሊሰሎም ንናእዳ ዝቕበል ከይመስሎም” ።
ናይ ትዕቢት ሓሳባት
ብሂል ሓደ ኣቦ፡ “ዝኾነ መንፈሳዊ ኵናት እንተዘይተዋጋእና፡ ትሑታት ክንከውን ይግባእ። ምኽንያቱ ኣምላኽ ኃያላን ድኻምና ኣጸቢቑ ስለዝፈልጥ ነቲ መንፈሳዊ ኵናት ካባና ኣልዓሎ። ብትዕቢት እንተተዋጠርና ግና ምሕረቱ ካባና የልዕል እሞ ናብ ጥፍኣት ነምርሕ።”
ሓደ ቅዱስ ኣቦ፡ “ብልብኻ ካብዚ ወይ ካብቲ ይሓይሽ ወይ ይፈልጥ ኣይትበል። ንጸጋ እግዚአብሔር ክትቕበል ትሕት በል። ብትዕቢት ምእንቲ ከይትመውት እቲ ዝሰራሕካዮ ከኣ ከም ትኪ ከይጠፍእ ተጠንቀቕ። ከምቲ ዝተባህለ “እቲ ደው ኢሉ ዘሎ ዚመስሎ ከይወድቕ ይጠንቀቕ” (1 ቆሮ 10፡12) ።
ሓደ እዋን ሓደ መነኮስ ኣብታ ናይ ጸሎት ክፍሉ ንብዙሕ ግዜ ተዓጸወ። ብዙሕ ሓሳባት ክመጾ ጀመረ። ናብ ሓደ ቅዱስ ኣቦ ከይዱ ምኽሪ ሓተተ። እቲ ምኽሪ፡ “ድኅነት ነፍስኻ ትደሊ እንተዀንካ ካብ ሰይጣናዊ ትዕቢት ህደም። ነፍስኻ ኣሕስር። ነቲ ኣባኻ ንዘሎ ትዕቢት ክትቀትሎ ኢኻ። ዝኾነ ከገልግለካ ኣይትድለ። ባዕልኻ ስራሕ፡ ካብ እግዚአብሔር ምሕረት ክትረክብ ኢኻ። ነቲ ናይ ኣፍደጌኻ ማዕጾ ዘይኮነ ክትዓጹ ዘለካ ልሳንካ ኢኻ ክትቆጻጸር ዝግበኣካ።”
ሓደ እዋን ኣቦና ቅዱስ መቓርዮስ ኣብቲ ናይ በዓቱ ከሎ ብትዕቢታዊ ሓሳብ ይሳቐ ነበረ። ካብቲ ዝጽልየሉ ዝነበረ ስፍራ ናብ ከተማ ሮሜ ዝጠቕም ነገር እንተገበረ ኢሉ ካብቲ ዝመላለሶ ዝነበረ ሓሳብ ክናገፍ ምእንቲ ወጸ። እቲ ሓሳብ ግና ኣይሓደጎን። ናብታ በዓቱ ከይዱ ኣብ ኣፍደገ ኮፍ በለ። እግሩ ድማ ንወጻኢ ገይሩ፡ “እንተኺእልኩም ካብዚ ክፍሊ እዚ ኣውጽኡኒ፡ ኣነ ግና ካብዚ ስፍራ ዕረፍተይ ኣይክወጽእን እየ።” ከምዚ እናበለ ኸኣ መሰየ። ሕጂ’ውን ካብቲ እከይ ሓሳባት ኣይተገላገለን። መመሊሱ’ኳ ደኣ እናበርተዖ ከደ። ዘንቢል ሓመድ መሊኡ ተሰኪሙዋ ናብ በረኻ ወፈረ። ኣብቲ በረኻ ድማ ቅዱስ ፍስጦስ ተራኸቡ፡ “ኣቦና እንታይ ደኣ ተሰኪምኩም፤ ክሕግዘኩም ሃቡኒ፤” በሎም። ቅዱስ መቓርዮስ ግና፡ “ኣይፋልካን ዝወደይ፡ እቲ ዘሳቕየኒ ዘሎ እየ ከሳቕዮ ዝኸይድ ዘለኹ። ዕረፍቲ ክረክብ ከለኹ እዩ ዘሳቕየኒ ዘሎ” በሎ። ንነዊሕ ምስ ተጓዕዙ ድማ ካብቲ እከይ ሓሳባት ተናገፉ። ንስም ኣምላኽ እናኣመስገኑ ድማ ናብታ ናይ ጸሎት በዓቶም ተመልሱ።
ሰለስተ መነኰሳን ናብ በረኻ ከይድና ናይ ኣምላኽ ሰብ ክንረክብ ኢና ኢሎም ተማኺሮም ወጹ። ድሕሪ ሰለስተ መዓልቲ ሓደ በዓቲ ርእዮም ኣብ ኣፍደገ ምስ በጽሑ፡ ነፍሲ ካብ ሥግኣ ወጺኣ ናብ ምዕራብ እናተጓዕዘት ረኣዩ። እናሓዘኑን እና ተከዙን ድማ ከምዚ ኢሎም ተዛረቡ፡ “ኦ ኣምላኽ ቅዱሳን፡ እዚስ ከመይ ኢሉ ይኸውን። ኣብዚ በረኻ’ዚ ዝነብር ሰብሲ ነፍሱ ንምዕራብ እትኸይድስ ከመይ ኢሉ ይኸውን፤” ከምዚ ዝብል ድምጺ ድማ ሰምዑ፡ “እዚ ሰብ’ዚ ን40 ዓመት ኣብዛ በዓቲ ይነብር ነበረ። ግና ብሓሳቡ ግና ከማይ ዝበለ ኃያል ሰብ ኣብዚ በረኻ ዝነብር የለን ይብል ነበረ። በዚ ምኽንያት እዩ ነፍሱ ናብ ምዕራብ ትውሰድ ዘላ።” እቶም ኣቦታት፡ “ብሓቂ ትዕቢት ንኹሉ ድኻምና ከንቱ ትገብሮ” ኢሎም ንኣምላኽ እና ኣመስገኑ ተመልሱ።
ምንጪ፡ (ትርጉም ካብ ዓረበኛ ልሳን ቡስታን ኣልሩህባን )
(http://katamars.avabishoy.com/saints/saints.htm)
(For those who do not have Geez, please visit this link) TIHTINA (3)
ወስብሐት ለእግዚኣብሔር፣
ወለወላዲቱ ድንግል፣
ወለመስቀሉ ክቡር።
አዘክሪ ድንግል at 7:48 AM
Share
‹
›
Home
View web version
ERITREAN ORTHODOX TEWAHIDO CHURCH
Kana Zegelila
አዘክሪ ድንግል
Powered by Blogger.


text:
Erena on Facebook
Welcome to Radio Erena!
የመን፣ ነፋሪት ውግእ ስዑዲ ዓረብ ወዲቓ፣ ክልተ ኣብረርታ ንስክላ ድሒኖም
Radio Erena: 09 Januray 2018
ኣብ ደቡባዊ የመን፣ ዞባ ሰዓዳ ደብዳብ እተካይድ ዝነበረት ነፋሪት ውግእ ስዑዲ ዓረብ ብሰንበት 7 ጥሪ ወዲቓ።
እታ ስርሓት ብሪጣንያ ዝኾነት ቶርኔዶ ዝዓይነታ ነፋሪት ውግእ፣ ብቴክኒካዊ ምኽንያት ከምዝወደቐት ኣዘዝቲ ሰራዊት ናይቲ ብስዑዲ ዓረብ ዝምራሕ ልፍንቲ እኳ እንተገለጹ፣ ሑቲ ግና ብጸረ ነፈርቲ ከምዝሃረማ'ዩ ዝገልጽ።
ሓይልታት ልፍንቲ ድሕሪ ምውዳቕ እታ ነፋሪት ብዘካየድዎ ናይ ሄሊኮፕተር ስርሒት፣ ንክልቲኦም ኣበርርታ ብህይወት ከድሕንዎም ከምዝኽኣለ ኣፈኛ እቶም ሓይልታት ገሊጹ።
ኣብ የመን፣ ኣብዚ ዝሓለፈ ሰለስተ ኣዋርሕ፣ ሰለስተ ነፈርቲ ውግእ ሓይልታት ልፍንቲ ወዲቐን ኣለዋ።
ብጠቕላሊ ሓለቓ ስታፍ ሰራዊት ዝምራሕ ላዕለዋይ ወትሃደራዊ ልኡኹ ሱዳን ናብ ኢትዮጵያ በጺሑ
Radio Erena: 08 January 2018
መንግስቲ ሱዳን ምስ ኤርትራ ዘዳውባ ከባቢታት ከምዝዓጸወ ብወግዒ ድሕሪ ምፍላጡ፣ ብጠቕላሊ ሓለቓ ስታፍ ሰራዊት ዝምራሕ ላዕለዋይ ወትሃደራዊ ልኡኹ ናብ ኣዲስ ኣበባ ከምዝሰደደ ማዕከናት ዜና ካብታ ከተማ ሓቢረን።
እቲ ብሌተናት ጀነራል ዒማድ ኣል ዲን ሙስጠፋ ዓዳዊ ዝምራሕ ላዕለዋይ ወትሃደራዊ ልኡኽ ሱዳን፣ ብሰኑይ 8 ጥሪ ኣዲስ ኣበባ ድሕሪ ምእታዉ ቀዳማይ ሚኒስተር ሃይለማርያም ደሳለኝ ምስ ዝርከቦም ዝተፈላለዩ ወትሃደራውያንን ናይ ጸጥታ ሰበ ስልጣንን መንግስቲ ኢትይጵያ ብምርኻብ ብዛዕባ ህሉው ምዕባለተት ሱዳን-ግብጺ-ኤርትራ ብዝምልከት ከምዝተዘራረበ ወትሃደራውያን ምንጭታት ሓቢሮም።
ምምሕድር ትራምፕ፣ ኤርትራ እትርከበን 10 ሃገራት ብምግሃስ መሰል ሃይማኖት ይወቅስ
Radio Erena: 08 January 2018
ምምሕዳር ትራምፕ ኤርትራ እትርከበን 10 ሃገራት መሰል ሃይማኖታት ብኸቢድ ይግህሳ ኣለዋ ክብል ወቒሱ።
ክፍሊ ጉዳያት ወጻኢ ኣመሪካ ብሓሙስ 4 ጥሪ ኣብ ዝዘርግሖ መግለጺ፣ እተን ብምግሃስ መሰል ሃይማኖታት መወዳድርቲ ዘይብለን 10 ሃገራት ኢሉ ዝረቑሐን ኤርትራ፣ ሱዳን፣ ስዑዲ ዓረብ፣ ኢራን፣ ቡርማ፣ ቻይና፣ ሰሜን ኮርያ፣ ታጂኪስታን፣ ቱርኪመንስታንን ኡዝበኪስታንን'የን።
መንግስቲ ኤርትራ፣ መራሕቲ ሃምኖታት ዝርከብዎም ኣማኢት ኣመንቲ ዝተፈላለየ እምነታት ንልዕሊ 15 ዓመታት ኣሲሩ ደሃዮም ከምዝጠፍኡ ጌሩ ኣሎ።
ርዋንዳን ኡጋንዳን፣ ካብ እስራኤል ንዝስጎጉ ሓተቲ ዑቕባ ንምቕባል ዝኾነ ስምምዕ ከምዘይከተማ ገሊጸን
Radio Erena: 08 January 2018
ርዋንዳ ካብ እስራኤል ንዝስጎጉ መብዛሕትም ዜጋታት ኤርትራ ዝርከብዎም ሓተቲ ዑቕባ ንኽትቅበል ምስ መንግስቲ እስራኤል ዝበጽሓቶ ስምምዕ ከምዘየለ ምክትል ሚኒስተር ጉዳያት ወጻኢ እታ ሃገር ኦሊቭየ ኑድሁንግርየ ገሊጹ።
ንሱ ንማዕከናት ዜና ኣብ ዝሃቦ መግለጺ፣ ኣብ መንጎ ሃገሩን እስራኤልን ቅድሚ ኣርባዕተ ዓመታት ኣቢሉ ዝተጀመረ ዝርርብ ከምዝነበረ ብምርግጋጽ፣ ኣብ ናይ መወዳእታ ስምምዕ ከምዘይተበጽሐ ግና ኣስሚርሉ።
ኣቐዲማ'ውን ኡጋንዳ ካብ እስራኤል ንዝስጎጉ ሓተቲ ዑቕባ ንምቕባል ምስ እስራኤል ዝበጽሓቶ ስኾነ ስምምዕ ከምዘየለ ምግላጻ ይዝከር።
ሱዳን ምስ ግብጺ ዘለዋ ወጥሪ ተጋድድ ኣላ ክብሉ ኣባላት ባይቶ እታ ሃገር ወቒሶም
Radio Erena: 08 January 2018
መንግስቲ ሱዳን ብጉዳይ ዶብ ሓላይብ ምስ ግብጺ ንዘለዎ ምስሕሓብ የጋድድ ኣሎ ክብሉ ኣባላት ባይቶ ግብጺ ንማዕከናት ዜና ዓረብ ኣብ ዝህብዎ ዘሎ መግለጺታት ወቒሶም።
እቶም ኣባላት ባይቶ ነዚ መግለጺታት ዝህቡ ዘለዉ፣ መንግስቲ ሱዳን ብሓሙስ 4 ጥሪ ኣብ ካይሮ ንዝነበረ ኣምባሳደሩ ድሕሪ ምስሓቡ'ዩ።
መንግስቲ ሱዳን ኣብ ግብጺ ዝርከብ ኣምባሳደሩ ናብ ካርቱም ዝጸውዖ፣ ተወሳኺ ምምኽኻር የድሊ ኣሎ ብዝብል ጉልባብ እኳ እንተኾነ፣ እቲ ስጉምቲ ኣብ መንጎ እዘን ክልተ ሃገራት ዝጸንሕ ልሕሉሕ ዝምድና ናብ ምብታኽ ገጹ የምርሕ ከምዘሎ ዝንፍት ምዃኑ ተንተንቲ ፖለቲካ የረድኡ።


text:
ኣብ ሽወደን ዝነብሩ ኤርትራዉያን ማሕበረሰብ ማሕበረሰብ ዓለም ኣብ ልዕሊ ዲክታተርያዊ ስርዓት ህግደፍ ጸቕጡ ከዛይድ ዝጽውዕ ሰፊሕ ሰላማዊ ሰልፊ ኣካይዶም።
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን
ኣብ ሽወደን ዝመደበሮም ሲቪላዊ ማሕበራትን ፖለቲካዊ ሓይልታትን ግዱሳት ዜጋታትን ብዝቖመ ሽወደናዊ ኤርትራዊ ሓባራዊ ጽላል ብዝተባህለ ማሕበር ዕስራ ዓመት ዘቁጸረ መሬታዊ ነጻነት ኤርትራ ነጻነት ኤርትራ ምኽንያት ብምግባር ህዝብናን ሃገርናን ኣብ ትሕቲ ምልካዊ ስርዓት ህግደፍ ዘሕለፎ ዝጸነሐን ዘሎን 20ዓመታት ናይ ዉርደትን መከራን መዋእል ንምዝካር፡ ከምኡ እዉን ኣቓልቦ ሕዝብን መንግስትን ሽወደንን ብኡ ኣቢልካ እዉን ማሕበረሰብ ዓለም ኣብ ጎድኒ ሕዝቢ ኤርትራ ደዉ ብምባል ጸቕጢ ኣብ ልዕሊ ዲክታቶርያዊ ስርዓት ህግደፍ ከዛይዱ ዝጽዉዕ ሰለማዊ ሰልፊ ብምድላዉ ብድሙቕ ኣገባብ ሎሚ 18 ግንቦት ኣማስይኡ ኣብ ኣፍደገ ሃገራዊ ባይቶ ሽወደን ተኻይዱ፡፡
ኣብ ኢትዮጵያ ኣብ መዓስከራት ስደተኛታት ማይ ዓይኒን ዓዲ ሓርሽን ተዓቝቦም ካብ ዝርከቡ ኤርትራውያን ልዕሊ 17000 በቲ ኣብ ማእከላይ ባሕሪ ዘጋጠመ ልዕሊ 400 ኤርትራዊ ትንፋስ ዘህለቐ ትራጀዲ ዝተሰምዖም
ክቡራት ተኸታተልቲ ኣሰና: ክቡር ቀዳማይ ሚኒስተር ኢትዮጵያ ኣቶ መለስ ዜናዊ፡ ምስ ኣሰናዳኢ ኣሰና ኣማኑኤል ኢያሱ ትማሊ ዓርቢ 25 ለካቲት ዝገበሮ ሰፊሕ ቃለመጠየቕ ብራድዮን ኦንላይን ቲቪን ብተኻታታሊ ከነቕርበልኩም ምዃና እናሓበርና ምክትታልኩም ንዕድም።
ንዕለት ሰንበት 17 ጥቅምቲ 2010 (October Sunday 17, 2010)
ክቡር አቶ መስፉን ሐጎስ ላዕላዋይ አባል መሰጋገሪ ፈጻሚ ቤት ጽሕፈት ሰልፊ ደሞክራሲ ህዝቢ ኤርትራ አብ ከተማ ሳን ድየጎ ሰፊሕ ህዝባዊ አኼባ ከካይድ ኢዩ።
ንዕለት ሰንበት 17 ጥቅምቲ 2010 (October Sunday 17, 2010)
ክቡር አቶ መስፉን ሐጎስ ላዕላዋይ አባል መሰጋገሪ ፈጻሚ ቤት ጽሕፈት ሰልፊ ደሞክራሲ ህዝቢ ኤርትራ አብ ከተማ ሳን ድየጎ ሰፊሕ ህዝባዊ አኼባ ከካይድ ኢዩ።
ኣብ ስያትል ብሓው ተስፋሚካኤል ዮሃንስ ኣባል ፈጻሚት ሽማግለ ሰልፊ ዲሞክራሲ ህዝቢ ኤርትራን ሓላፊ ክፍሊ ስርርዓዊ ጉዳያት ሰልፊ ንዕለት 9 ጥቅምቲ 2010(October9, 2010)
ህዝብና ካብ ታሪኽ ተጋድሎ ጸረ-ባዕዳዊ መግዛእቲ ኣትሒዙ ክሳብ መስርሕ ነጻን ልዑላዊትን ሃገር ምርግጋጽ ይኹን ድሕርኡ ናብ ከባቢ 19 ዓመታት ኣብ ትሕቲ ጸረ-ህዝቢ ዝዀነ ዲክታቶርያዊ ስርዓት ህግደፍ ወዲቑ ሓሳረ-መከርኡ ረኺቡ’ሎ፡፡
መጀመርያ ነዚ ሎሚ መዓልቲ ብስም ኤደኪን ብስም ሲቪካውያን ማሕበራት ዝተጸውዔ ሰፊሕ ሰላማዊ ሰልፊ ንምስታፍ ካብ ርሑቕን ቀረባን ብምምጻእ፡ ንኣብ ሕቖን ማእገርን ናይ ህዝብኹም ተጻዒኑ ዘሎ ጨካን ግፍዕን ጭቆናን ናይ ስርዓት ህግደፍን ውልቀ መላኺ ኢሰያስን ካብ ስሩ ንምምሓው እዩ። ስለቲ ተባዕን ቆራጽን ዝኾነ ህዝባዊ ሓላፍነትኩምን ተወፋይነትኩምን ድማ እንዳ ኣመስገና እንኳዕ ብደሓን መጻእኩም ንብል።
ስርዓት ህግደፍ ሎሚ ኣብ ኣስመራ ሰፊሕ ግፋ ኣካይዱ።
ብዲሞክራውያዊ ማሕበር መንእሰይ ኤርትራ ናይ ግንባር ሃገራዊ ድሕነት ኤርትራ ጨንፈር ጀርመን ብምትሕብባር ጨናፍር ውድብ ግ.ሃ.ድኤ ዞባ ኤውሮጳ ዝተዳለወ ሰፊሕ በዓል ኤርትራ (ፈስቲቫል ካስል) ካብ ዕለት 31/7 ክሳብ ዕለት 03/08/2008 ኣብ ከተማ ካስል ሃገረ ጀርመን ተኻይዱ ;
ሓደ መዓልቲ ድሕሪ ‘ቲ “መንግስቲ ኢትዮጵያ ኣብ ፈለማ ሰሙን ወርሒ ሕዳር ወራር ኣንጻር ኤርትራ ከካይድ ካብ ኣመሪካ ፍቓድ ረኺቡ ኣሎ” ክብል መንግስቲ ባዕሉ ብወግዒ ዘመሓላለፎ መግለጺ፡ ትማሊ ቐዳም 27 ጥቅምቲ ኣብ ኣስመራ ሰፊሕ ግፋ ከካይድ ከምዝወዓለ ምንጭታትና ካብ ኣስመራ ሓቢሮም።
መንግስቲ ሱዳን፡ ካብ ሓሙስ 12/07 ኣትሒዙ ኣብ ካርቱም መጠነ ሰፊሕ ግፋ ኤርትራውያን ስደተኛታት የካይድ ከምዘሎ ምንጭታትና ካብ ካርቱም ሓቢሮም።


text:
ብህድማ ላዕለዎትን ማእከሎትን ወተሃደራውያን ሓለፍቲ ተጣሪዑ ከምዘሎ ዝንገረሉ መንግስቲ ኤርትራ ፥ ወተሃደራውያን ሓለፍቲ ካብ ውሽጢ ሃገር ከይወጽኡ ሕክምናዊ እገልግሎታት ዝረኽብሉ ኣማራጺታት እብ ምንዳይ ከምዝርከብ ምንጭታት ድምጺ መድረኽ ሓቢሮም።
ነዚ ክዉን ንምግባር ፡ ካብ ሚኒስትሪታት ጥዕናን ጉዳያት ወጻኢን ከምኡ`ውን መኮነን ጥዕና ዝተዋጽአት 6 ዝእባላታ ኮሚቴ ብምስጢር ናብ ከተማ ካርቱም ከይዳ ምስ ዝተፈላለያ መንግስታውያን ብሕታውያን ትካላት ጥዕና እታ ሃገር ትዘራረብን ሱዳናውያን ሞያውያን ጥዕና እተን ትካላት ናብ ኤርትራ እትዮም ሕክምናዊ እገልግሎት ንወተሃደራውያን ሓለፍቲ ንኽህቡ እብ ዘክእሉ ስምዓት ንምብጻሕን ትጽዕትን ምህላዋ ክፍለጥ ተኻኢሉ እሎ።
እታ ኮሚቴ ካብ 18 ነሓሰ ጀሚራ ምስ ሰብ መዚ ሆስፒታላት ሮያል፣ ኢምፐርያልን ፊደልን ፡ ከምኡ ድማ ምስ ሚንስትሪ ጥዕና ሱዳን ቀጻሊ ዝርብ ተካይድ ከምዘላ ዘመልከቱ እቶም ምንጭታት ፥ እቲ ርክብ እብ ሮታና ሆቴል ናይ ከተማ ካርቱም ይካየድ ምህላዉ እነጺሮም።
ዝበዝሑ ካብቶም ንሱዳን ንሕክምና ዝኸዱ ሓለፍቲ መንግስቲ ኤርትራ ኣብቲ ኣብ ከባቢ ፊርዶስ ዝርከብ ብንግዳዊ ኮርፖሬሽን 09 ዝዉነን በዓል ክልተ ደርቢ ህንጻ ከምዘዕርፉ ዝግለጽ ኮይኑ ፡ እቶም ናብኡ ዝኣትዉ ሓለፍቲ ምስ ዝኾነ ሰብ ከይራኸቡ ዝከታተሉን ንርክባቶም ዝጸናጸኑን እባላት ስለያ መንግስቲ ኤርትራ ብልዑል ቊጽሪ ከምዝርከቡ እዮም እቶም ምንጭታት ዝሕብሩ።


text:
ኣብ ገሊኦም ከባቢታት ድማ ንቶም ወታደራት ብሓይልታት ፖሊስ ይትክእዎም ኣለው ኢሎም።
ክልቲአን ሱዳንን ደቡብ ሱዳንን ይግበአኒ ኣብ ዝብልኦ ኣሰሓሓቢ ዞባ ኣቢየ ዘሎ ፀጥታዊ ኩነታት ተዃሳሒ ከምዝኾነ ሓላፊ ዓቃቢ ሰላም ሕቡራት መንግስታት ኣፍሊጦም።ሀርቭ ላድሰውስ ትማሊ ሓሙስ ንቤት ምኽሪ ፀጥታ ኣብዘቕረብዎ ሪፖርት ሓይልታት ሱዳንን ደቡብ ሱዳንን ነቲ ዝሓለፈ ሰነ ዝፈረምዎ ስምምዕ ብምጥሓስ ሓይልታቶም ካብቲ ከባቢ ኣየውፅኡን ዘለው ኢሎም።
ላድሰውስ 15 ኣባልት ንዝሓቖፈ ቤት ምኽሪ ፀጥታ ከምዝተዛረብዎ ኣብ ገሊኦም ኣናእሽቱ ከተማታትን ሃገረ-ሰባትን ሕዚ’ውን ወታደራት ኣለው።ኣብ ገሊኦም ከባቢታት ድማ ንቶም ወታደራት ብሓይልታት ፖሊስ ይትክእዎም ኣለው ኢሎም።
ላድሰውስ ከምዝበልዎ ፖሊሳት ደቡብ ሱዳን ሕዚ’ውን ኣብቲ ቦታ ከምዘለውን ክልቲኦም ወገናት ወታደራዊ ሓይሎም ብፖሊስ መኮነናት ከምዝተክእዎምን እዚ ድማ ንመንፈስ እቲ ኣብ ዝሓለፈ ወርሒ ሰነ ዝተብፅሐ ስምምሕ ዝፃብእ እዩ ኢሎምዎ ኣለው።
ሱዳንን ምንቅስቓስ ግንባር ሓርነት ሱዳንን ነቲ ዘሰሓሕብ ከባቢ ካብ ወታደርዊ ምንቅስቓስ ነፃ ንምግባርን ወታደራት ኢትዮጵያ ነቲ ከባቢ ንኽቆፃፀርዎን ኣብ ኣዲስ ኣበባ ኣብ ወርሒ ሰነ ድሕሪ ምስምምዖም ቤት ምኽሪ ፀጥታ ሕ/መ 4,200 ወታደራት ኢትዮጵያ ናብ ኣብየ ንኽኣትው ፈቒዱ።ብናይ ኢንግሊዝኛ ኣህፅሮተ ቃል UNISFA ብዝብል ሽም ዝፅዋዕ ሓይሊ ዓቃቢ ሰላም ዛጊድ 70 ሚእታዊ ሓይሉ ናብቲ ከባቢ ኣግዒዙ’ሎ።


text:
-
እኩብ ማሕበረ ትምህርቲ
-
እኩብ ማሕበረ ትምህርቲ እቲ ዝዓበየ ቦታ መራኸቢ ምህሮን ባህልን እዮም ከምኡ’ውን ኣብ ሙሉእ ሽወደን ይርከቡ። ናብዚ ዝተፈላልየ ዝዕድመኦም ሰባት ብሃባር ምስ ካሎት ክመሃሩን ክምዕብሉን ይመጹ። ኩለን እኩባት ማሕበረ ትምህርቲ ክትሳተፎ እትኽእል ንጥፈታት፣ ንኣብነት ልምምድ ቇንቇ፣ ትምህርቲ ብኽቢ፣ ክፍሊታት ክምኡ’ውን ባህላዊ ንትፈታት የዳልዉ። ዓሰርተ እኩባት ማሕበረ ትምህርቲ ኣለዋ፣ ኩለን ዝተፈላለየ መስመርን ክልሰመበገሲ እለወን። ብዛዕባ ንጹል እኩብ ማሕበረ ትምህርቲ ዝያዳ ክትፈልጥ እንድሕር ደሊኻ ናብ መርበብ ሓሃበሬትኦም እትው። እብኡ እብን መንበሪኻ ከባቢ እንታይ ንጥፈታት ከምዘካይዱ እውን ትረክብ።
ኣራኽቦ ናብ መርበብ ሓበሬታ ናይ እኩባት ማሕበረ ትምህርቲ
ኣበአፍ
ፎልክኡኒቨርሺተት
ኢብን ሩሽድ
ኩልቱረንስ
መድቡርያርስኩላን
አንበቨ
ሰንሱስ እኩብ ማሕበረ ትምህርቲ
ስቱድየፍረምያንደት
እኩብ ማሕበረ ትምህርቲ ቢልዳ
እኩብ ማሕበረ ትምህርቲ ቩክሰንስኩላ
-
መአከቢ ሜዳ ኣብ ገጠራት
-
ኣብ ገጠራት ዝርከቡ ጎላጉል ንብዙሓት ናይ ተፈጥሮ መአከቢ ቦታታት እዮም። ቢግደጎርደን- ቢግደጎርድ፣ ቢስቱጋ፣ መድቦርያርሁስን ካልእን ተባሂሉ እውን ዝጽዋዕ ንኹሉ ክፉት ዝኾነ ህዝባዊ መአከቢ ኣዳራሽ እዩ። ንን ኣሽቱ፣ መንእሰያት፣ ዓበይቲ፣ ንስድራቤታት፣ ማሕበራት፣ ትካላትን ዲሞክራስያዊ መሰረት ዘለዎም ካልኦትን።
ኣብዚ ኣብ ቀረባኻ ዝርከብ መአከቢ ሜዳ ክትረክብ ትኽእል።
-
ፓራስፖርት ሽወደን
-
ፍፌደረሽን ፓራስፖርት ሽወደንን ኮሚቴ ፓራኦሊምፒክ ሽወደንን (ፓራስፖርት ሽወደን) ንስንኩላን፣ ዓይነ ስዉራንን ናይ ምዕባለ ጸገም ዘለዎም ኣብ ክሊ 18 ዝተፈላለዩ ዓይነታት ስፖርት ዝውድብ ናይ ስፖርት ማሕበር እዩ። እዚ ማሕበር ንናይ ምዕባለ ጸገም ዘለዎም ናይ ምንቅስቓስ ንጥፈታትን ሰፊሕ ዝኾነ ፍሉይ ኦሊምፒክ ይመርሕ።
-
ሮክስ፡ ሃገራዊ ማሕበር ተረኛታት ንኣገልግሎት ኣንስትን ኣዋልድን ኣብ ሽወደን
-
ROKS, ኣስታት 120 ናይ ተረኛ ኣገልግሎታት ዘሎዎ፤ ነቶም ብሰብኡት ዓመጽን መውቃዕትን ዘጋጥሞም ኣንስትን፡ ኣዋልድን ቆልዑን፤ ደገፍን ዑቕባን ዚህብ እዩ። ኣብ "ለስቢየን" ዝምድና ንዘሎዋ ውን ይሕግዝ'ዩ።
-
ሃገራዊ ማሕበር ኤርትራውያን ኣብ ሽወደን (Eritreanska Riksförbundet i Sverige)
-
እቲ ኤሪስ ዚብሃል ናይ ኤርትራውያን ማሕበር ኣብ ሽወደን፡ መኽሰብ ዘይደሊ ጽላላዊ ውድብን ካብ ፖለቲካዊ ሰልፍን ካብ ሃይማኖትን ናጻ ዝኾነን ኣብ 1987 እተመስረተ ማሕበር እዩ። ንሱ ኤርትራውያን ልክዕ ከምቶም ካልኦት ተቐማጦ መሰሎም ንኺሕለወሎም ይሰርሕ።
-
ኩላ ሃገር ሽወደን ክትነብር እያ (Hela Sverige ska leva)
-
ኩላ ሃገር ሽወደን ክትነብር እያ፡ ናይዘን ከባብያዊ ጉጅለታትን ናይተን ኣባላት ብምዃን ነቲ ስራሕ ኪድግፋኦ ዝመረጻ ኣስታት ሓምሳ ውድባትን ናይ ኣባላት ውድብ እያ። ተልእኾና ነተን ናይ ከባቢ ናይ ምምዕባል ጉጅላታት ምኽርን ደገፍን ምሃብን ንዕዉት ናይቲ ከባቢ ዕዮ ድማ መሳለጢ ምብርካትን እዩ። ንሕና ነቲ ንተቐማጦ ገጠር ኣገዳሲ ዝኾነ ሕቶታት ብምልዓል ጽልዋ እንገብር ውድብ ኢና።
-
ሃገራዊ ማሕበር ወለንታዊ ማሕበራዊ ዕዮ (Riksförbundet Frivilliga Samhällsarbetare)
-
ሃገራዊ ማሕበር ወለንታዊ ማሕበራዊ ዕዮ ብኣስታት 85 ዞባውያን ማሕበራት ዝቖመ እዩ። ንሳተን ከም ግዜኣዊ ሰራሕተኛን ሽርካን እሙን ሰብን ኣራኻቢ ኣራኻቢ ሰብን፡ ኣራኻቢ ስድራቤት፡ ደገፍ ስድራቤት፡ ደጋፊ ሰብ፡ ሞግዚት፡ ዘማሓድርን ቆልዑ ከዕቢ ሓላፍነት ዝተዋህቦን ኣብ ኣባይቲ ማእሰርትን መጻንሒ ማእከላትን በጻሕቲ ኮይነን ይሰርሓ። RFSንኹሎም እቶም ካብ ወለንታዊ ማሕበራዊ ኣገልጋሊ ኪረብሑ ዚደልዩ ተጠቐምትን ዓሚላትን ሕሙማትን ሓለፍትን ግሩም ውሕስነት ንኺህልዎም ይሰርሕ።
-
ናይ ሽወደን ኮምዩናትን ወረዳ ምምሕዳርን (Sveriges Kommuner och Landsting)
-
ናይ ሽወደን ኮምዩናትን ወረዳ ምምሕዳርን SKL, ንኹሉ ኮምዩናትን ወረዳዊ ምምሕዳርን ዞባታትን ሽወደን ወሃብ ስራሕን ናይ ረብሓ ውድብን እዩ። ናይ SKLተልእኾ ነቲ ናይ ኣባላትና ንጥፈታት ንኺምዕብል ንምድጋፍን ንምብርካትን እዩ። ንፍልጠት ምልውዋጥን ምውግጋንን ከም መርበብ ኴንና ንሰርሕ። ነቲ ናይ ኮምዩንን ወረዳን ዞባን ዘካይዱዎ ስራሓትን ጉዳያትን ናይ ኣገልግሎትን ሞያዊ ምኽርን ኣበርክቶ ንህብ።
-
መድረኽ ወለንታዊ ማሕበራዊ ዕዮ (Forum för frivilligt socialt arbete)
-
መድረኽ ወለንታዊ ማሕበራዊ ዕዮ ነተን ማሕበረሰብኣዊ ኣካይዳ ዘለወን ናይ ሲቪላዊ ማሕበረሰብ ውድባት ጽላላዊ ውድብ እዩ፡ ከምኡውን ንናይ ፍልጠት ምልውዋጥን ንናይ ምድንፋዕ ሓሳባትን መድረኽ እዩ። ናይቲ መድረኽ ኣባላት ብ 34 ሃገራውያን ውድባት ዝቖመ እዩ።
-
ሃገራዊ ማሕበር ሶማል ሽወደን (Somaliska Riksförbundet Sverige)
-
ሃገራዊማሕበርሶማልሽወደን (SRFS) ካብሰልፋዊፖለቲካንሃይማኖትንናጻዝኾነደሞክራስያዊማሕበርእዩ።ናይSRFS ቀንዲንጥፈትናብቶምሽወደን-ሶማልጉጀለታትሃገርሽወደንዝቐንዐእዩ። እቲማሕበርስለናይቶምሽወደናውያን-ሶማልደሞክራስያውንሰብኣዊመሰላትንይሰርሕ። እቲማሕበርነቶምሽወደናውያንሶማሊነቲ ብልጽግና ንምብርካት ግቡኦም ኪፍጽሙን ከም ውልቀሰባት ኪዓብዩን ኪምዕብሉን ተኽእሎ ንኺህልዎምን እውን ይነጥፍ እዩ።
-
ኣፍሮሽወደናውያን ሃገራዊ ማሕበር (Afrosvenskarnas Riksforbund)
-
ኣፍሮሽወደናውያን ሃገራዊ ማሕበር ናይ ግብረሰናይ፡ ባህልን ዘይመንግስታውን ውድብ እዩ። እቲ ብፖለቲካን ሃይማኖትን ዘይቅየድ ማሕበር ኣብዚ ግዜዚ ኣብ ማልመ፡ ዮተቦሪ፡ ስቶክሆልም፡ ዮንሾፒንግን ኡመዮን ሓሙሽተ ዞባውያን ክፍልታት ኣለዎ።
-
ማሕበር ሲቪላዊ ምክልኻል (Civilförsvarsförbundet)
-
ማሕበር ሲቪላዊ ምክልኻል ወለንታዊ ናይ ምክልኻል ውድብ እዩ። ዕላማኡ ድማ ኣብቲ ናይ ማሕበረሰብመዓልታዊ ጸጥታን ኣብ ናይ ሓደጋ ግዜን ውሕስነት ንምፍጣር እዩ። ማሕበር ሲቪላዊ ምክልኻል ናይ ህጹጽ ኩነታት ንቕሓትዘለዎን ውፉይን ሓላፍነት ዚስምዖን ዜጋ ይውድብን የሰልጥንን።
-
ህዝባውያን ማእከላትን መናፈሻታትን (Folkets Hus och Parker)
-
ህዝባውያን ማእከላትን መናፈሻታትን ኣስታት 600 ኣባላት ማሕበራት ዘለዎ ኣብ ኩላ ሃገር ንህዝባዊ ማእከልን መናፈሻታትን ፈስቲቫላትን ዘካይድ ህዝባዊ ምንቅስቓስ እዩ - ኩሉ ኣገዳስን ምሩጽን መራኸቢ ቦታታትን በዓል ያታን። እቲ ህዝባዊ ምንቅስቓስ ኣብ 17 ዞባዊ ዞናታት እተኸፋፈለ እዩ። ብመገዲ ናይተን ኣባላት ውድባቱ ድማ ኣብ ኩላ ሃገር 140 ሲነማታት ይውንን።
-
ማሕበር ወለንታዊ ምውግጋን (Frivilligsamordnarnas Förbund)
-
ማሕበር ወለንታዊ ምውግጋን መኽሰብ ዘይብሉ ማሕበር እዩ፡ ነቶም ኣብ ሃገር ሽወደን ብኮሙናውን ብብሕታውን መገዲ ንወለንታውያን ዚውድቡን ዚመርሑን ከኣ ናይ ሞያ ማሕበር እዩ።
-
ኣህጉራዊ ማሕበር ደቀንስትዮ (Internationella Kvinnoförbundet)
-
ኣህጉራዊ ማሕበር ደቀንስትዮ ንሰላምን ናጽነትን IKFF ናይቲ ውድብ-ሰላም ሽወደናዊ ክፋል እዩ። ንሱ ነቲ ናይ ደቀንስትዮ ኣብ ሰላምን ጉዳያት ፖለቲካዊ ጸጥታን ዘለወን ተራ ኣብ ምድንፋዕ የተኩር። እቲ ንጥፈታት ብዞባውን ኣህጉራውን መልክዕ ብፕሮጀክት እዩ ዚምራሕ።
-
ኩርዲስታዊ ሃገራዊ ማሕበር (Kurdiska Riksförbundet)
-
ኩርዲስታዊ ሃገራዊ ማሕበር ኣብ መላእ ሽወደን ኣባላት ማሕበራት ዘለዎ ብሰልፋዊ ፖለቲካን ሃይማኖትን ዘይቅየድ ማሕበር እዩ። ኣብቲ ኮምዩንካ ወይ ኣብቲ ከባቢኻ ኣብ ዚርከብ ተመሳሳሊ ማሕበር ኬድካ ኣባል ክትከውን ትኽእል። ናይ KRFንጥፈታት ኣብ ቋንቋዊ ፖለቲካ፡ መንነታዊ ፖለቲካን ባህላዊ ፖለቲካን ጉዳያት ዘተኮረ እዩ።
-
መጋን ግብረሰናይ ማሕበር (Magan Welfare Förening)
-
መጋን ግብረሰናይ ማሕበር መኽሰብ ዘይብሉ ኮይኑ ኣብተን ደሞክራሲ ዘይዝውተረለንን ህይወት ወድሰብ ሸለል ዚብሃለለን ሃገራት ንደሞክራሲ ምቅላስ ቀንዲ ዕላማኡ ዝኾነ ማሕበር እዩ። እቲ ማሕበር ብፍላይ ኣብ መሰላት ደቀንስትዮን መንእሰያትን የተኩር ንማዕርነትን ኣንጻር ወገንነትን ይቃለስ። ንሱ መደበሩ ኣብ ዮተቦሪ እዩ።
-
ፈደረሽን ስፖርት ሽወደን (Riksidrottsförbundet)
-
ፈደረሽን ስፖርት ሽወደን ናይ ሽወደን ስፖርት ኣካቢ ውድብ እዩ። ንሱ ይድግፍን ይውክልን ኣብ ሃገራውን ኣህጉራውን መዳያት ድማ ሓባራዊ ጉዳያት ይመርሕ።
-
ረዳ ቦርነን ሽወደን (Rädda Barnen Sverige)
-
ሬዳ ባርነን መሰል ኩሎም ህጻናት/ንኣሽቱ ኣቓልቦ ክወሃቦን ንመሰል ህጻናት ዝቃለስን ውድብ እዩ። ስራሓት ሬዳ ባርነን ኣብ ውዱብ ሕቡራት ሃገራት ውዕል ህጻናት ሰረት ዝገበረ እዩ።
-
ሽወደንኛ ምስ ቈልዓ (Svenska med baby)
-
ብመንገዲ ሽወደንኛ ምስ ቈልዓ ካልኦት ወለዲ ክትረኽብን ሽወደንና ክትለማመዲን ትኽእሊ።
-
ሽወደናዊ ሚስዮን ቤትክርስትያን (Svenska Missionskyrkan)
-
ባብቲስት ማሕበር፡ መቶዲስት ቤትክርስትያንን ሚስዮን ቤትክርስትያንን ብሓደ ኮይነን ሓድሽ ቤትክርስትያን ሰሪሐን። ንሱ ኤኩመንያ ቤትክርስትያን ይብሃል። ኣብቲ ምስግጋር እታ ናይ ሽወደን ቤትክርስትያን ልክዕ ከምቶም ክልተ ካልኦት ናታ ማሕበር ሃኒጻ። ኣብዚ ብፍላይ ንሽወደናዊ ሚስዮን ቤትክርስትያን ዚምልከት ሓበሬታ ኣሎ።
-
ሽወደናዊ ቀዪሕ መስቀል (Svenska Röda Korset)
-
ቀዪሕ መስቀል ናይ ዓለም ዝዓበየ ግብረሰናያዊ ውድብ እዩ። እቲ ምስ
ሽወደናዊ ቀዪሕ መስቀል ንምርኻብ ዚገበር ዝቐለለ መገዲ፡ ሓንቲ ካብተን ናይቲ ሃገር መራኸቢ ቦታታት ምብጻሕ እዩ። ኣብኡ ማሕበራዊ ንጥፈታት፡ ከም ካፈ፡
ረድኤት መጽናዕቲ፡ ምልምማድ ቋንቋ ሽወደን፡ ስልጠናን ኮርሳትን ይካየድ።
ናይ ውግእ ወይ ግፍዒ ግዳይ ምስ እትኸውን ኣብ ትሽዓተ እተፈላለየ ናይቲ ሃገር ቦታታት ናይ ቀዪሕ መስቀል ናይ ክንክን ማእከል ኣሎካ።
ቀዪሕ መስቀል ነቶም ወረቐት ዘይብሎም ሰባት ክንክን ንኪረኽቡን መሰሎም ንኺሕለወሎምን ይሰርሕ።
-
ክርስትያናዊ ቤትምኽሪ ሽወደን (Sveriges Kristna Råd)
-
ኣብቲ ክርስትያናዊ ቤትምኽሪ ሽወደን ኣባላት ኣብያተክርስትያን ኣብ ኣርባዕተ ቤትክርስትያናዊ ስድራቤት ተመቒለን ይራኸባ። ንሳተን ከኣ ሉተራን ቤትክርስትያን፡ ነጻ ኣብያተክርስትያን፡ ሮማዊ ካቶሊካዊ ቤትክርስትያንን ኦርቶዶክስ ቤትክርስትያንን እየ። ኣባታተን ኩሉ ክርስትያናዊ ባህልታት ኣሎ። እቲ ኣገዳሲ ተልእኾ ሽወደናዊ ክርስትያናዊ ቤትምኽሪ ነቲ ኣብ እተፈላለየ መዳያት ዘሎ ናይተን ኣባላት ኣብያተክርስትያን ስራሕ ንምትሕብባር እዩ። እዚ ድማ ካልእ ገዲፍካ፡ ንምልውዋጥ ሓሳባት መራኸቢ ቦታታት ብምድላው፡ መርበብ ብምፍጣርን ሓባራዊ ንጥፈታት ብምውግጋንን ይግበር።
-
ቱርካዊ ማሕበር ደቀንስትዮ (Turkiska Kvinnoförbundet)
-
Det finns ännu ingen information tillgänglig för den här organisationen.
-
ኡክረንይዊ ኪዳን ሽወደን (Ukrainska Alliansen Sverige)
-
ኡክረንይዊ ኪዳን ሽወደን ነቲ እተፈላለየ ንጥፈታት ዚካየደሉ ናይ ዮተቦርን ስቶክሆልምን ትረለቦሪን ብለኪነን የቭለን ጽላልዊ ማሕበር እዩ።
-
ኢራቃዊ ሃገራዊ ማሕበር IRS (Irakiska Riksförbundet, IRS)
-
ኢራቃዊ ሃገራዊ ማሕበር IRS ናይ ኢራቅን ሽወደንን ማሕበራት ጽላላዊ ማሕበር እዩ።
-
ካሪታስ ሽወደን (Caritas Sverige)
-
ካሪታስ ናይ ካቶሊክ ቤትክርስትያን ናይ ረድኤት ውድብ እዩ። ንሱ ምእንቲ ናይ ወድሰብ ክብርን መሰልን ይሰርሕ። ካሪታስ ኣብ ሽወደን ብናይ ከባቢ ደገፍ ናብ ኣረጋውያን ሕሙማትን ዝዓለመ ከምኡውን ንስደተኛታት ምኽሪ ኣብ ምሃብን ኣንጻር ናይ ሰብ ንግድን ኣብ ወለንታዊ ኣገልግሎት ይነጥፍ።ኣብ ዓለም ኣብቲ ተፈጥሮኣዊ ሓደጋታት ዘለዎ ቦታታት ረድኤት ነበርክት ከምኡውን ሃገራት ኣንጻር ድኽነትን ጸቕጥን ኣብ ዚገብራኦ ቃልሲ ንድግፈን። ንሕና ክፋል ናይቲ ካሪታስ ኢንተርናሲዮናሊስ ኢና፡ እዚ ድማ ኣብተን ልዕሊ 200 ሃገራት ዚርከባ ልዕሊ 160 ካቶሊካዊ ሃገራዊ ውድባት ረድኤት ዘተሓባብር ኮይኑ ሓደ ካብቶም ዝዓበዩ ናይ ዓለም ናይ ረድኤት መርበብ እዩ።
-
ማሕበር ኢጣልያውያን (FAIS-IR)
-
ማሕበር ኢጣልያውያን (Italienska riksförbundet)
-
ማሕበር ተኻረይቲ (Hyresgästföreningen)
-
ማሕበር ተኻረይቲ ናይቶም ንኹሉ ሰብ ጽቡቕ መንበሪ ብርትዓዊ ዋጋ ንኺረክብ ዚቃለሱ ናይ ተኻረይቲ ደሞክራስያዊ ኣባላዊ ውድብ እዩ። ኣብዚ ውድብዚ ልዕሊ ፍርቂ ሚልዮን ገዛውቲ ኣሎ። እዚ ማሕበርዚ ኹሉ ሰብ ጽቡቕ መንበሪ ብርትዓዊ ዋጋ ንኺረክብ ይቃለስ።
-
ቀስተደመና ሽወደን (Rainbow Sweden)
-
ቀስተደመና ሽወደን ወይ ረይንቦው ስዊድን ናይተን ንድራግን ገበንን ማሕበራዊ ተነጽሎን ንምንካይ ዚሰርሓ ናጻ ዝኾነ ዓሚላት ማሕበራት ኣካቢ እዩ።ናይቲ ማሕበር ንጥፈትን ኣገልግሎት ጥየሳን ኣብቲ ካብ ድራግ/ኣደንዛዚ ነገራት ናጻ ዝኾነ ማሕበረሰብ ንምፍጣርን ናይ ሰብ ፍሉይ ድልየት ንምርዋይን ዚብል መትከል እተመስረተ እዩ።
-
ሃገራዊ ትያትር (Riksteatern)
-
ሃገራዊ ትያትር ዝዘውር ሃገራዊ ምርኢት ዚውንን ህዝባዊ ንጥፈት እዩ። ልዕሊ 40,000 ኣባላትን፡ 230 ሃገራውያን ማሕበራት ትያትርን 21 ዞባውያን ማሕበራትን ኣብ መላእ ሽወደን 50 እተኣሳሰራ ውድባትን ክፋል ናይቲ ሃገራዊ ትያትር እየን። ንሱ ይውግንን፡ የካፍልን፡ የፍርን ናይ ምርኢት ጥበብ የማዕብልን።
-
ሮማዊት-ካቶሊካዊት ቤትክርስትያን (Romersk-katolska kyrkan)
-
ሮማዊት-ካቶሊካዊት ቤትክርስትያን
-
ማሕበራዊ ተልእኾ (Sociala Missionen)
-
ማሕበራዊ ተልእኾ ወይ ሚስዮን ማሕበራውን ድያቆንያውን ኣካይዳ ዘለዎ መኽሰብ ዘይብሉ ማሕበር እዩ። ኣብዚ እዋንዚ ዚካየዱ ንጥፈታት ከኣ ማሕበራዊ-ሕጋዊ ምኽሪ ምሃብን/ስነልቦናዊ ደገፍን ከምኡውን ናይ ስደተኛታት ጉዳይን እዩ።
-
ሽወደናዊት ቤትክርስትያን (Svenska Kyrkan)
-
ሽወደናዊት ቤትክርስትያን እታ ኣብ ሽወደን ዝዓበየት ናይ እምነት ማሕበር እያ። ንሳ ክፋል ናይቲ ናይ ዓለም ሉተራዊ ማሕበር እያ። ብከባብያዊ ደረጃ፡ ሽወደናዊት ቤትክርስትያን ኣብ ሰበኻታት ተኸፋፊላ ኣላ።
-
ሽወደናውያን ማሕበራት (Sveriges Föreningar)
-
ናይ ሽወደናውያን ማሕበራት ዕላማ ነተን ጽላላዊ ውድባት ኪድግፋን ከበርትዓን ከምኡን ኪጸልዋን ነቲ ናይ ከባቢ ማሕበራዊ ህይወት ዚምልከት ጉዳያት ከኣ ሃገራዊ ድምጺ ንኺኾናን እዩ።
-
ውልቃዊ ረድኤት IM (Individuell Människohjälp, IM)
-
IM ንድኽነት ምንጻልን ዚቃለስን ዘቃልዕን ሽወደናዊ ናይ ረድኤት ውድብ እዩ።IMንኣንስትን ሰብኡትን ኣዋልድን ኣወዳትን ኣብቲ ሕብረተሰብ ኪዋስኡን ኪካፈሉን ተኽእሎ ይህቦም።ነቲ ናይ ቋንቋን ባህልን መንደቅ ብምስባር፡ ስነልቦናዊ ደገፍ ዚህቡ መራኸቢ ቦታታትን ምይይጥን ይፈጥር፡ ንዝተነጸሉ ውልቀሰባትን ጉጅለን ድማ የበራትዕ። ብዛዕባ ናይIMንጥፈታትንምውህሃድ።
-
IOGT-NTO
-
IOGT-NTO ክፋል ናይ ዓለም-ለኸ ህዝባውን ስልጠናውን ምንቕስቓስ እዩ። ኣብ ትሕቲ ምንቅስቓስ IOGT-NTO እቶም ውልቃዊ ነፍሰ ምግታእ ዚኽተሉን ብሓደ ኮይኖም ድማ ንወድሰብ ዝሓሸ መነባብሮ ኪፈጥሩ ዚደዩን ይርከቡ።
-
LP-ንጥፈታት መኽሰብ ዘይብሉ ሃገራዊ ማሕበር (LP-verksamhetens Ideella Riksförening)
-
LP-ንጥፍፈታት በቲ ናይ ፐንተኮስት ምንቅስቓስ ዚካየድ ኮዩኑ ንድራግን ኣልኮልን ዝውተራ ብናይ መንእሰያት ንጥፈታትን ናይ ከባቢ ማእከልን ዚከላኸልን፡ መንፈሳውን ሕክምናውን ማሕበራውን ክንክን ዚህብን እዩ።
-
RFSL
-
ንመሰል ሕደኣውን ክልተኣውን ናይ ጾታ ለውጢ ዝገብሩን ሰባት ዚቃለስ ሽወደናዊ ሃገራዊ ፈደረሽን RFSL, ኣብ
መላእ ሃገር ዞባዊ ክፍልታት ኣለዎ። RFSL ነቶም ሕደኣውን ክልተኣውን ናይ ጾታ ለውጢ ዝገብሩን ካልኦት ናይ ጾታ ጸገም ዘለዎምን ከም ካልኦት ሰባት ማዕረ መሰለን ዕድላትን ንኺህልዎም ይሰርሕ። RFSLናይ
መንእሰያት ማሕበር RFSL Ungdom. እውን ኣለዎ።
-
RIFFI
-
ሃገራዊ ማሕበር ኣህጉራውያን ማሕበራት ንስደተኛታት ደቅስንትዮ RIFFI, ናይተን ኣብ መላእ ሃገር ዚርከባ ኣስታት 30 ዞባውያን ማሕበራት ጽላላዊ ውድብ እዩ። እዘን ዞባውያን ማሕበራት ነተን ኣብ ከባቢ ዘለዋን ምስ ምምሕዳርን መጽናዕቲ ማሕበራትን ኮይነን ንዝሓሸ ምውህሃድ ዚሰርሓ ደቀንስትዮ ኣገዳሲ መራኸቢ ቦታታት እየን። እተን ማሕበራት ናይ ቋንቋ ሽወደንን እንግሊዝን ካልእ ሳብጀትክን ከም ንኣብነት ጸላውን ደሞክራስያውን ጉዳያት፡ ኮርሳት ይህባ።
-
SIOS
-
ናይ ብሔራት ምትሕብባር ውድባት ሽወደን SIOS, መኽሰብ ዘይብሉ ማሕበር ኮይኑ ካብ ሰልፋዊ ፖለቲካን ሃይማኖትን ናጻ እዩ። SIOSብወለንታውያን ምትእስሳራት ፍሉጣትን ዘይፍሉጣትን ዝኾኑ ውሁዳን ዝቖመን ምስ ኩሉ ደሞክራስያዊ ሓይልታት ሽወደን ንሕብረ-ባህላዊ ሕብረተሰብ ዚሰርሕ ዕላማኡ ድማ ንኹሉ ኣባል ማዕረ ዝኾነ ናይ ቋንቋን ባህልን ስልጠናን ካልእ ናይ ውሁዳን ፖለቲካዊ ጉዳያትንንምምራሕእዩ።


text:
ብ24-26 መጋቢት 2017 ኣብ ፍራንክፈርት ዝተኻየደ ዋዕላ ሰልፊ ዲሞክራሲ ህዝቢ ኤርትራ ዞባ ኢውሮጳ፡ መሪሕነት ሰልፊ ሓቀኛ ጽላል ናይቶም ንደሞክራስያዊ ለውጢ ዝቃለሱ ዘለዉ ኤርትራዊ ሓይልታት ኣብ ምፍጣር ተበግሶ ንክወስድ መጸዋዕታ ኣቕሪቡ። ምስዚ ብዝተተሓሓዘ መሪሕነት ሰልፊ ምስ ጐረባብቲ ሃገራት ኣብ ምክብባር፡ ናይ ሓባር ተጠቃምነትን ኣብ ውሽጣዊ ጉዳያት ኢድ ዘይምትእትታውን ዘትከለ ዝምድና ንክፈጥር ጸዊዑ። ኣብ ርእሲ እዚ ኣቲ ዋዕላ መራሕቲ ኤርትራን ኢትዮጵያን እንደጋና ኣብ ውግእ ንዘይምእታው ሓላፍነት ንክወስዱ ምዒዱ።
እዚ ብፈጻሚ ሽማግለ ዝተወደበ ዋዕላ ዞባ ኤውሮጳ ኣብ ሰለስተ መጽናዕታዊ ጽሑፋት እዩ ተመያይጡ። እቲ መመያየጢ ጽሑፋት፡ 1) ደሞክራሲ፡ ሕጋዊ ምሕደራን ትካላዊ ኣሰራርሓን ኣብ ሰደህኤ፡ 2) መትከላትን ፖሊሲታትን ሰልፊ ኣብ ዝምድና ምስ ኤርትራዊ ደምበ ተቓውሞን ጐረባብቲ ሃገራትን፡ 3) ሰልፊ ንምሕዳስ እንታይ ንደሊ ኣንታይከ ክንገብር ንኽእል ዝብሉ እዮም። ነዚ ኣቐዲሙ ናብ ተሳተፍቲ ተዘርጊሑ ዝጸንሐ ጽሑፋት ኣብቲ ዞባዊ ዋዕላ ብኣካል ተረኺቦም ዘቕረቡን ዝርዝር መግለጽን መብርህን ዝሃቡን ኣባላት መሪሕነት ሰደህኤ፡ ኣቶ መንግስተኣብ ኣስመሮም ኣቦመንበር ሰልፊ፡ ኣቶ ወልደየሱስ ዓማር ሓላፊ ቤት ጽሕፈት ኣህጉራዊ ዝምድናታት፡ ኣቶ ረዘነ ተስፋጼን ሓላፊ ቤት ጽሕፈት ገንዘባዊ ጉዳያትን ኣቶ መድሃኔ ህብትዝጊ ሓላፊ ቤት ጽሕፈት ጉዳይ መንእሰያትን እዮም። እቲ ጽሑፋት ብዝርዝር ቀሪቡ ኣብ ዝተዘተየሉ ብተሳተፍቲ እውን ሃብቲሙ። እዚ ዝሃብተመ ጽሑፋት ናብ ኩሎም ኣባላት ሰልፊ ክዝርጋሕ ትጽቢት ኣሎ።ተሳተፍቲ ዋዕላ ኣብ ልዕሊ መሪሕነቶም ዘለዎ እምነት ምሉእ ብምሉእ ኣረጋጊጾም፡ ኩሉ ኣባል ሰልፊ ናይዚ ካብ ሃገሩ ወጻኢ ኮይኑ ዝቃለስ ዘሎ ሰልፊ ደሞክራሲያዊ መትከላት ከኽብርን ብሕግታቱ ክቕየድን’ሞ እቲ እንቃለሰሉ ዘለና ለውጢ ኣብ ሓጺር ግዜ ክረጋገጽ ጸዊዖም።
ኣብዚ ምሕዳስ ሰልፊ ካብ ሕጂ ክሳብ’ቲ ኣብ 2019 ዝግበር 3ይ ጉባአን ድሕሪኡን ብዝምልከት ዝተኻየደ ምይይጥ ህጹጽ ኣገዳስነት ተሳትፎ መንእሰያትን ደቂ ኣንስትዮን ብልዑል ተገዳስነት ተዘትይሉ።ጐኒንጐኒ’ዚ ተሳተፍቲ ዋዕላ ተወፋይነት ኣባላት ኣብ ጉዳይ ሰልፎም እውን ኣሕዲሰምዎ። በዚ መሰረት ምዑታት ተሳተፍቲ እቲ ዋዕላ ብዝወሰድዎ ተበግሶ ሽዑንሹ ልዕሊ 5.000-ኤውሮ (ሓሙሽተ ሺሕ ኤውሮ) ንሰልፎም ለጊሶም። ብዘይካ’ዚ ነዚ ወፈያ በቶም ዝወከልዎም ጨንፈራት ኣቢሎም ብዕጽፍታት ከዛይድዎ ቃል ኣትዮም።
እዚ ዋዕላ ሰደህኤ ዞባ ኤውሮጳ ኣብቲ ሳልሳይ መዓልቱ 26 መጋብቲ 2017 ብፍሉይ ተራኺቡ ናብ መሪሕነት ናይ ተግባር ለበዋታት ኣቕሪቡ ናይ ሓባር መግለጺ ብምውጻእ ተዛዚሙ።


text:
ምዕራፍ 45
ኣብ ልዕሊ ብዙሓት ኣጋንንቲ ስልጣን ነበሮ
ማቴዎስ 8:28-34 ማርቆስ 5:1-20 ሉቃስ 8:26-39
ንኣጋንንቲ ምስ ኣውጽኦም፡ ናብ ሓሰማታት ኣተዉ
እቶም ደቀ መዛሙርቲ ነቲ ኣብ ባሕሪ ዘጋጠሞም ዜፍርህ ነገር ሓሊፎም ኣብ ገምገም ምስ በጽሑ፡ ዜሰምብድ ነገር ኣጋጠሞም። ኣጋንንቲ ዝሓደርዎም ክልተ ኣዝዮም ሕሱማት ሰባት ካብቲ ኣብ ጥቓኡ ዝነበረ መቓብር ወጺኦም ናብ የሱስ ጐየዩ። እቲ ሓደ ኻብቲ ኻልኣዩ ዝያዳ ሕሱምን ንዝነውሐ ግዜ ብኣጋንንቲ እተታሕዘን ስለ ዝነበረ እዩ ኪኸውን ዚኽእል፡ እቲ ዛንታ ኣብኡ ኣተኰረ።
እዚ ዜሕዝን ሰብ እዚ ንነዊሕ እዋን ጥራዩ ነበረ። ለይትን መዓልትን፡ “ኣብ መቓብርን ኣብ ኣኽራንን ኰይኑ የእዊ፡ ስጋኡ ድማ ብጽንጽሕለ ይበጥሕ ነበረ።” (ማርቆስ 5:5) ኣዝዩ ጨካን ስለ ዝነበረ፡ በታ መገዲ እቲኣ ደፊሩ ዚሓልፍ ሓደ እኳ ኣይነበረን። ኪኣስርዎ እኳ እንተ ፈተኑ፡ ንሰንሰለት ይብጥሶ፡ ንኣእጋሩ ንዚኣስሩሉ መቝሕ ከኣ ይሰብሮ ነበረ። ኬሕምቖ ዝኸኣለ ድማ ሓደ እኳ ኣይነበረን።
እቲ ሰብ እቲ ናብ የሱስ ቀሪቡ ኣብ ኣእጋሩ ምስ ወደቐ፡ እቶም ተቘጻጺሮምዎ ዝነበሩ ኣጋንንቲ፡ “ኦ የሱስ ወዲ እቲ ልዑል ኣምላኽ፡ ምሳኻ እንታይ ኣሎኒ፧ ከይተሳቕየኒ ብኣምላኽ አምሕለካ ኣለኹ” ኢሉ ኸም ዚጭድር ገበርዎ። የሱስ ከኣ፡ “ኣታ ርኹስ መንፈስ፡ ካብዚ ሰብ እዚ ውጻእ” ኢሉ ብምእዛዝ ኣብ ልዕሊ ኣጋንንቲ ስልጣን ከም ዘለዎ ኣርኣየ።—ማርቆስ 5:7, 8።
ከም ሓቂ፡ ነቲ ሰብ እቲ ብዙሓት ኣጋንንቲ እዮም ሓዲሮምዎ ነይሮም። ስለዚ፡ የሱስ፡ “መን እዩ ስምካ፧” ኢሉ ምስ ሓተቶ፡ ንሱ፡ “ብዙሓት ኢና እሞ፡ ስመይ ለጌዎን እዩ” ኢሉ መለሰሉ። (ማርቆስ 5:9) ሓደ ለጌዎን ሮማውያን ብኣሽሓት ወተሃደራት እዩ ዚቐውም ነይሩ፣ ስለዚ፡ ብዙሓት ኣጋንንቲ ሓቢሮም ብስቓይ እቲ ሰብ ይሕጐሱ ነይሮም እዮም። ንሳቶም ድማ ንየሱስ፡ “ናብ መዓሙቝ ኪኸዱ ኸይእዝዞም” ለመንዎ። ምስቲ መራሒኦም ዝዀነ ሰይጣን ኣብ መወዳእታ ናብ መዓሙቝ ከም ዚድርበዩ ይፈልጡ ነይሮም እዮም።—ሉቃስ 8:31።
ኣብ ጥቓኡ 2,000 ኣቢለን ዝዀና ሓሰማታት ሳዕሪ ይበልዓ ነበራ፣ ሓሰማታት ብመሰረት ሕጊ ሙሴ ርኹሳት እየን ነይረን፡ ኣይሁድ ድማ ሓሰማ ኼጥርዩ ኣይነበሮምን። እቶም ኣጋንንቲ ኸኣ፡ “ናብተን ሓሰማታት ስደደና እሞ፡ ናብአን ክንኣቱ” በልዎ። (ማርቆስ 5:12) የሱስ ድማ ፈቐደሎም፣ ንሳቶም እውን ናብተን ሓሰማታት ኣተዉ። ድሕሪኡ፡ ብምሉአን እተን 2,000 ዚዀና ሓሰማታት ካብቲ ጸድፊ ነፊጸን ናብ ባሕሪ ኣተዋ።
እቶም ጓሶተን እዚ ምስ ረኣዩ፡ ኣብ ከተማን ኣብ ገጠርን ኬውርዩ ጐየዩ። ሰባት ድማ እቲ ዝዀነ ኺርእዩ መጹ። ምስ መጹ ኸኣ፡ እቲ ኣጋንንቲ ዝወጹሉ ሰብ ጥዕዩን ናብ ልቡ ተመሊሱን ረኣይዎ። ተኸዲኑን ኣብ እግሪ የሱስ ተቐሚጡን ድማ ነበረ።
እቶም ብዛዕባ እዚ ዝሰምዑ ወይ ነቲ ሰብ እቲ ዝረኣይዎ ሰባት፡ እዚ ንዓታቶም እንታይ ከም ዜስዕበሎም ስለ ዘይተረድኦም ፈርሁ። ንየሱስ ድማ ካብ ዞባኦም ኬልግስ ለመንዎ። የሱስ ናብ ጃልባ ኺድይብ ከሎ፡ እቲ ኣጋንንቲ ዝነበርዎ ሰብ ምስኡ ኪኸይድ ለመኖ። የሱስ ግና፡ “ናብ ቤትካ፡ ናብ ሰብካ ኺድ፡ ንዅሉ እቲ የሆዋ ዝገበረልካን ዝመሓረካን ንገሮም” በሎ።—ማርቆስ 5:19።
የሱስ፡ ሰባት በቲ ዚሰምዕዎ ስምዒታዊ ወረ ኣብ መደምደምታ ኺበጽሑ ይደሊ ስለ ዘይነበረ፡ መብዛሕትኡ ግዜ ነቶም ዜሕውዮም ንዋላ ሓደ ኸይነግሩ የጠንቅቖም ነይሩ እዩ። እቲ ኣጋንንቲ ዝነበርዎ ሰብ ግና ንሓይሊ የሱስ ዜርኢ ህያው መርትዖ እዩ ነይሩ፣ ነቶም የሱስ ብኣካል ኪረኽቦም ዘይክእል ሰባት ድማ ኪሰብኽ ኣጋጣሚ ነይርዎ እዩ። ምስክርነቱ ኸኣ ነቲ ብጥፍኣት እተን ሓሰማታት ኪልዓል ዚኽእል ዝዀነ ይኹን ሕማቕ ወረ ዜፍሽል ኪኸውን ይኽእል ነይሩ እዩ። ስለዚ፡ እቲ ሰብ እቲ ኸይዱ፡ እቲ የሱስ ዝገበረሉ፡ ኣብ ብዘሎ ደካጶሊስ ኬውሪ ጀመረ።


text:
ኣይትንፍዑ’ምበር ኣይትብዝሑስ መርገም ኣይኰነን!
ብቀለታ ኪዳነ (ብድምጺ ንምስማዕ ኣብዚ ጠውቕ)
ቅድሚ ሎሚ ብዛዕብኡ ማለት ብዛዕባ መንፍዓት ድዩ ስንፍና ህዝቢ ኤርትራ ገለ ተናኺፍና ምንባርና እናጠቐስና እቲ ንዓና ንኤርትራውያን ሎሚ ኣዝዩ ከቢዱና ዘሎ ፖለቲካዊ ምቅርራብን ምትሕድዳግን እሞ ህዝቢ ኣብ ምድሓንን ምህናጽን ምምዕባልን ሓድነትና ኣብ ምድልዳልን ዘተኰረ ጕድለት ስለዝዀነ እንተደጋገምናዮ እውን ዘኽፍእ ኣይመስለናን።
ሓደ ሽዱሽተ ሕማቓት ደቁ ዝነበሩዎ ኣቦ ነቶም ሽዱሽቲኦም ሕማቓት ደቁን ነቲ ሓደ ጥራሕ ዝነበረ ንፉዕ ወዲ ሓዉን ኣብ ዓንጠረኛ (ሰራሕ ወርቂ) ሒዙዎም ብምኻድ ነቲ ሰራሕ ወቂ በጃኻንዶ ነዞም ሽዱሽቲኦም ደቀይ ኣፍሊሕካ ሓደ ንፉዕ ከምዚ ወዲ ሓወይ ስርሓለይ ከም ዝበሎን ንታሪኽ ዝኸውን ምስላ ከም ዝገደፈን ክዝረብ ይስማዕ ኢዩ። ሎሚ እቶም ህዝቢ ክመርሑን ክምህሩን ኣብነት ክዀኑን ትጽበዮም ናይ ነዊሕ እዋን ተመክሮታት ኣለዎም ዝበሃሉ ኤርትራውያን ፖለቲከኛታት ህዝቢ መሪሖም ኣብ ክንዲ ንድሕነት ንጥፍኣት ገጾም ክጕዓዙ ክትርእዮም ከሎኻ ከኣ ነመጻኢ እዛ ሃገር እዚኣን እዚ ሓድሽ ወለዶን እንታይ ኮን ክኸውን ኢዩ ኢልካ ትስከፍ።
መሲልካ እንታይ ኣምጻእካ እንድዩ እሞ ኤርትራውያንከ ብኸመይ ኢና ንግለጽ? ኢልካ ምስ ትሓትት ገለ ኤርትራዊ ድኣ እንታይ ክትሓተሉ ጅግና ንሓያላት መንግስታት ዘሰክሔ ዘርዓደ ነቲ ብቕልጽሙን ብብዝሑን ዝምካሕ ዝነበረ ስርዓታት ኢትዮጵያ ሃይለስላሰ ኮነ መንግስቱ ዝሓምሸሸ ዝሰዓረ ዝሰጐጐ ክብሉ ከለዉ ገለ ከኣ ኤርትራዊ ፈራሕ ምሉኽ እዙዝ ጠላም ንነብሱን ንመሰሉን ዘይከላኸል ቀናእ ተበላጺ ነንብሰይ ጥራሕ ይጥዓመኒ ብሃሊ ስለዝብሉኻ ኣየናዩ እቲ ሓቂ ንምፍላዩ ኣዝዩ ዘጸግመካ ጊዜ ከም ዘጋጥም ኣሉ ዝበሃል ኣይኮነን። እቲ መብዛሕትኦም ዝሰማምዑሉ ግን ኤርትራውያን ናይ ኵናት እምበር ናይ ምሕደራ ክኢላታትን ምኩራትን ዘይምዃኖም ኢዩ።
እሞ እቲ ሕቶ ህዝቢ ኤርትራ ንፉዕን ተረዳዳኡን ተላዚቡን ዘይሰርሕ እንተዝኸውን ብኸመይ ክዕወትን ሃገሩ ካብ ጸላኢ ናጻ ክገብርን ክኢሉ? ዝብል ክኸውን ከሎ እቲ ካልኣይ ከኣ እዚ ህዝቢ’ዚ ስምምዕን ልዝብን እንተዝህልዎ ድሕሪ እቲ ሃገሩ ናጻ ምግባሩ ስለምንታይ ኣብ ምፍንጫላትን ምቅንጻላትን ወዲቑስ ህዝቢ ኣብ ከምዚ ዘለዎ ድኽነትን ስደትን ማእሰርትን ሞትን ብዘይ ቅዋምን ብዘይ ንቡር ትካላዊ ኣሰራርሓን ኣብዚ ኵሉ ዓለም ዘገረመ ጸገማት ወዲቑ ይርከብ ኣሎ? ዝብል ብምዃኑ እዚ ህዝቢ እዚ ሕማቕዩ ወይ ንፉዕዩ ኢልካ ፍርዲ ክትህበሉ ዘጸግም ኰይኑ ይርከብ ምህላዉ ዘትሓትት ኣይኮነን።
ኣብ ስሳታት ብረታዊ ሰውራ ኤርትራ ምስ ተፈጥረ ቅድሚ ብሓይልን ብብረትን ክድምስሶ ምፍታኑ ነቲ ሰውራ ብዕሸሉ ከሎ ንምቝጻይን ንምጥፋእን እሞ ብረታዊ ቃልሲ ህዝቢ ኤርትራ ንኸይዓቢን ከይሕይልን መንግስቲ ኢትዮጵያ ማልት (ንጉስ ሃይለስላሰ) ብዙሕዩ ጽዒሩ። ካብቲ ዘካየዶ ጻዕርታት ሓደ ከኣ ንፕረሲደንት ጀማል ዓብደልናስር ናይ ምስሪ መራሒ ዝነበረ ነቲ ዝጅምር ዝነበረ ሰውራ ኤርትራ ንምቝጻይ ክትሓባብሮን ክሕግዞን ብዙሕዩ ለሚኑዎ።
ፕረሲደንት ጀማል ግን ንሓልዮትን ረብሓን ህዝቢ ኤርትራ ጥራሕ ዘይኮነ ኢትዮጵያ ሰላምን ቅሳነትን እንድሕሪ ረኺባ ንፈልግ ኒል ብምትንኻፍን ኣብ ልምዓታዊ ስርሓት ሃገራ ብምውዓልን ማያት ከተጓድለልናን ረብሓ ሃገርናን ህዝብናን ክትተናኽፈልናን ትኽእል ኢያ ብማለት ረብሓ ሃገሩን ህዝቡን ብምቕዳም ዋላ ሓንቲ ክሕግዞ ከም ዘይክእል’ዩ ኣረጋጊጹሉ። ደጊሙ ደጋጊሙ ዝገበረሉ ልማኖታት ከኣ ኣቕቢጹዎ ኢዩ።
ቀጺሉ ኣብ ስሳታት ‘’ኣል ኣህራም’’ ዝተባህለ ናይ ምስሪ ጋዜጣ ኣብቲ እዋን’ቲ ከም ዝገለጾ ምኽርን ሓገዝን ንምርካብ ዝሓተቶም ንኽልተ ናይ እንግሊዝን እስራኤልን ዜጋታት ዝዀኑ ፈላጣትን ክኢላታትን እቲ ዞባ ኢዩ።
ኣብዚ ከኣ እቲ እንግሊዛዊ ክኢላ ዝሃቦ ምኽሪ ኤርትራውያን ምድርን ሰማይን እንተተጣበቐ ተሰማሚዖም ስልጣን ክማቐሉን ተረዳዲኦም ብሰላም ክሰርሑን ሃገር ዝኣክል ከካይዱን ኣይክእሉን ኢዮም። እቲ ኣብ ውሽጦም ዘሎ ኵነታት ከኣ ኣብ እዋን መግዛእቲ ጣልያን ኮነ እንግሊዝ ዝተረጋገጸ ኢዩ። ስለዚ ሕራይ ዓድኹም ክገድፈልኩምሲ ተሰማሚዕኩም ተረከቡኒ በሎም ዝብል ኰይኑ ንሶም ብሓባር ተሰማሚዖም ንሃገሮም ከካይዱ ስለዘይክእሉ ከኣ ነንሓድሕዶም ክመናቖሱ ከለዉ ንስኻ ብሰላም ክትገዝኦም ትኽእል ኢኻ። ካብኡ ንሕና ስለዘይንሰማማዕ ንስኻ ግዝኣና ኢሎም ባዕሎም ክልምኑኻ ምዃኖም እውን ርግጸኛ ኢየ ዝብል ኢዩ።
እዚ ክሳብ ክንደይ ሓቅነት ከም ዝነበሮ ከኣ ዋላ ሎሚ ድሕሪ ናጽነት እውን እቲ ኣብ ውሽጥና ዘሎ ዘይምትእምማን ነቲ ዝተባህለ ዘረጋግጽ’ዩ ኢሎም ዝኣምኑን ዝትንትኑን ደቂ ሃገር እውን ትሰምዕ ኢኻ።
ንንጉስ ሃይለስላሰ ብወገን እቲ እስራኤላዊ ክኢላ ዝቐረበሉ ምኽሪ ግን ህዝቢ ኩሉ ጊዜ ሓደ ጠባይ ጥራሕ ሒዙ ኣይነብርን ኢዩ። ወለዶ ክቕየር ከሎ ጠባይ ከኣ ይቕየር ኢዩ። ምናልባት እቶም ናይ ትማሊ ኤርትራውያን ዘይሰማምዑ እንተነበሩ እዞም ናይ ሎሚ ክሰማምዑ ይኽእሉ ኢዮም። ስለዚ እዚ ‘’ተሰማሚዕኩም እንተመጺእኩም’’ ዓድኹም ከረክበኩም እኽእልየ ምባል ባዕልኻ እንዳርኣኻ ኣብ ጌጋ ምውዳቕን ነቲ ዝደልዩዎ ዘለዉ ሕቶ ናጽነት ምቕባልን ኢዩ። እሞ ምናልባት እንተተሰማምዑኸ እንታይ ክግበር ኢዩ? ብማለት ነቲ ንጉስ መፈራርሒ ሓሳባት ኣቕረበሉ።
ቀጺሉ ብርእይቶይ እዚ ተጀሚሩ ዝበሃል ዘሎ ናይ ሸፋቱ ምንቅስቓስ (ገረብ ብሓኽላ) ማለት ካልኦት ብዙሕ ትምህርትን ምዕባሌን ዘይቀሰሙ ብሓይሎም ኮነ ብጕልበቶም ብቕዓት ዘለዎም ንመሬት ኤርትራ ኮነ ንጽምኡን ጥሜቱን ዝተለማመዱ ንዓኦም ነቶም ሸፋቱ ደቂ ሓወቦኦምን ኣሕዋቶምን ዝዀኑ ዓሊምካን ኣሰልጢንካን ክድምሰሱሉ ዘይከኣለሉ ምኽንያት የልቦን። ብኸምዚ ከኣ እቲኦም ይቕተሉ እቲኦም ይቀተሉ ኤርትራውያን ንሓድሕዶም ስለዝዀነ መንግስቲ ኢትዮጵያ ዝኸስሮ ነገር የልቦን። ብማለት ብእስራኤላውያን ዝስልጥኑ ኮማንዶ ክፈጥር ዝሓሸ ምዃኑ ምኽሩ ለገሰሉ።
ንጉስ ሃይለስላሰ ከኣ ነቲ በቲ እስራኤላዊ ክኢላ ዝቕረበ ምኽሪ ተቐቢሉ ካብ ገጠራት ኤርትራ ኤርትራውያን ሓረስቶትን ጓሶትን ዝነበሩ ኣጓብዝ ኮማንዶ ብምኽታብን ብምዕላምን ኣብ ልዕሊ ሰውራ ኤርትራ እንታይ ዓይነት ኵናት ከም ዘካየደ ታሪኽ ዘይርስዖ ኢዩ። እንተዀነ ግን ካብ እዋን ናብ እዋን እቶም ኮማንዶ እውን ኵነታት ሃገሮምን ህዝቦምን ኣብ ልዕሊ ወገናቶም ዝወርድ ዝነበረ ግፍዕን እናተረድኦም ምስ ከደ ንገዛኢ መንግስቲ ኢትዮጵያ ብምርሕራሕ በብቕሩብ ናብ ሰውራኦም ብምሕዋስ ኣብ ምምጻእ ናጽነት ኤርትራ ዓቢ ተራ ተጻዊቶም ኢዮም።
ህዝቢ ኤርትራ ብውሽጥን ብደገን ብሓድነት ተቓሊሱ ከኣ ኣብ ልዕሊ ገዛእቱን ጸላእቱን ከም ዝተዓወተን ናጽነቱ ብሓይሉን ቅልጽሙን ከም ዝጨበጠን ከኣ ዝዝንጋዕ ኣይኰነን።
ኣርእስትና ከም ዘመልክቶ ሎሚ እውን ፕረሲደንት ኢሳያስ ንሃገርናን ህዝብናን ብቕዋምን ብፍትሕን ብሰላምን ብሓድነትን ክመርሕ ስለዘይከኣለ ንዓና ወሲኽካ ብዙሓት ደቂ ሃገር ብጽሑፋትና ኮነ ብኻልእ ዜና ማዕከናትና ኣይፋልካን ይኣኽለካ፡ ክሳብ ሎሚ ዝተጋደልካዮ ኮነ ዘመሓደርካዮ ንታሪኽ ብምግዳፍ ቅዋም ኮነ ተመሳሳሊ ናይ ትካል ኣመሓዳድራ መንግስቲ ግበር፡ ታሪኽካን መወዳእታኻን ከይኽፋእካ ስልጣን ናይ ህዝቢ ስለዝዀነ ስልጣንካ ብሰላም ንህዝቢ ኤርትራ ኣረክብ፡ ዝብል ጸዋዒት ከነስምዕ ንርከብ ኣሎና።
ፕረሲደንት ኢሳያስ ብሃገራዊ ቅዋም መሰረት ብህዝቢ ዝተመርጸ መራሒ ስለዘይኮነ እቲ ኣበሃህላና ብቑዕ ምኽንያትን ክበሃል ዘለዎ ሕቶን ምዃኑ ዘጠራጥር ኣይኰነን። ይኹን እምበር ንሱ ክሰምዓና ኣይተረኽበን። ንሕና’ውን ደኺምና ካብ ቃልሲ ኣየዕረፍናን። ኣይከነዕርፍን ኢና’ውን። ውጽኢቱ ግን ንሃገርናን ህዝብናን ጕድኣት ኰይኑ እቲ ግፍዕን መከራን ዝነውሖን ዘሰልከዮን ህዝቢ ኤርትራ ሎሚ ዳርጋ መብዛሕትኡ ተቓውሞኡን ጽልኡን ብምርኣይ ጥራሕ ዘይኮነ እቲ ካብ ማእሰርትን መግረፍትን ዘምለጠ ፈንጂ እናረገጸን ብጥይት እናተሳሕተን ሃገር ኩቦ ደርብዩላ እግሩ ኣብ ዝመርሖን መህደሚ ኣብ ዝረኸበሉን ይስደድ ኣሎ።
ዝነብር ስለዘየልቦ ግን ዝጠፍኤ ጠፊኡ እቲ ለውጢ ይንዋሕ ይሕጸር ክመጽእ ምዃኑ ምንም ዘጠራጥር ኣይኮነን።
ሓቂ ንምዝራብ ከኣ እቶም ውረድ ሎምስ ይኣኽለካ ዝብል ሕቶ ዘቕርቡ ዘለዉ ዝበዝሑ ብዓል መንዮም? ዝብል ገዲፍና ሎሚ ኵሉ ህዝቢ ኤርትራ ለውጢ ይሓትትን ሕጋዊ ኣመራርሓ ይጠልብን ምህላዉ ኣሉ ዝበሃል ኣይኮነን። እቲ ካልእ ሕቶ ግን እቲ ንሃገርን ህዝብን ክመርሕ ቀሪብናዮ ዘሎና መተካእታኸ መንዩ? ዝብል ኢዩ።
ኣብዚ እምነትናን ኣትሓሳስባናን ከም ዝፈላለ ርግጽ ኢዩ። ከይተሰማማዕካን መተካእታ ከይሓዝካን ውረድ ውረድ ኢልካ ምጭራሕ ከኣ ህዝቢ ኮነ እቲ ስልጣን ሒዙ ዘሎ ክሰምዖን ክቕበሎን ኣይክእልን ኢዩ። ገና ኣብ ጥራሕ ጐልጐል ዘይተሰማማዕካን ዘይተላዘብካን ከኣ ኣብ ስልጣንን ረብሓን ምስ በጻሕካ ክትቀራረብን ክትሰማማዕን ከም ዘይትኽእል ርግጽ ኢዩ። እቲ መንግስቲ ይሰማማዕ ኣይሰማማዕ እቲ ናይ ሓባር ሃገራዊ ረብሓ ዘቐድም ህዝቢ ከሰማምዖ ዘይክእል እንታዩ? ብርእይቶና ለባማትን ረብሓኦም ዘይኮነ ረብሓ ሃገርን ህዝብን ዘቐድሙ ዉፉያትን ለባማትን መራሕቲ ምስኣን ኢዩ። ሓቂ ንምዝራብ ሃገርና ከምቶም ኣቦታትና ኣርሒቖም ዝሓስቡን ወራዙትን ለባማትን ክኢላታትን በቲኻ ኢያ።
ልዕሊ ኩሉ ግን ውረድ ውረድ ተባሂሉ ዝወርድ መንግስቲ የልቦን። ይኹን እምበር ብዝዀነ እንቶ ብኣምላኽ እንቶ ባዕሉ እንቶ ብሰብ ከኣ ወሪዱ ንበል። ብድሕሪኡኸ? እቶም ኵሎም ከይተሰማምዑን መሰጋገሪ መንግስቶም ከይሓንጸጹን
መራሕቶም ዘውደቑን ዝገምጠሉን ሃገራት ኣብ ምንታይ ኵነታት ኣለዉ? ንሕና ካብ ሊብያ፡ ዒራቕ፡ የመን፡ ሶርያ፡ ወዘተ ብዝያዳ ዝነፋዕናን ዝለበምናን ህዝቢ ኢና። ኣባና ናይ ስልጣን ውድድርን ባእስን ኵናት ሓድሕድን ክርከብ ማለት ዘይሕሰብዩ ኢልካ ንነብስኻ ምዕባይን ምጅሃርንከ ከዓውተና ዝኽእል ሓቂ ድዩ? ጥይት ኣይረኸብናን እምበር ሎሚኸ ንዋጋእ ኣየሎናን ዲና?
ብርእይቶና ጽባሕ ክንሰማማዕ ንኽእል እንተንኸውን ሎሚ ክንሰማምዓሉ ዘይንኽእል ኣይምሃለወን። ስለዚ ከኣዩ ዝበዝሕ ህዝቢ ትም መሪጹ ኣብ ጸሎት ጥራሕ ኣሚኑ ዝነብር ዘሎ። መንግስቲ ኤርትራ ነቲ ዘይምንምማዕናን ዘይምጥርናፍናን መዝሚዙ ሃገርን ህዝብን ለኪሙ ከምዚ ዝኸዶ ዘሎ ብዘይ ሕግን ብዘይ ትሓታትነትን ክነብር ግን ንማንም ንዕኡ ከይተረፈ ዘየርብሕ ዓገብ ኢዩ።
ከምዚ ዘሎናዮ ብዘይ ቅዋምን ብዘይ ፍትሕን ህዝቢ ብዛዕባ ናይ መጻኢ ሂወቱን ሂወት ደቁን ከይፈለጠ ክነብር ከኣ ዓቢ መርገም ኢዩ። እዚ ማለት ግን ይሕመቕ ይንፋዕ መንግስቲ ክቕየር ከሎ ክመጽእ ዝኽእል ሳዕቤናት ቀሊል ስለዘይኮነ ነቲ ምቕያር መንግስቲ እውን ስምምዕን ጥበብን ብልሓትን ክእለትን ከም ዘድልዮ ንምዝኽኻር ጥራሕ ኢዩ።
ብርእይቶና ከኣ ብህጹጽ መንግስቲ ክወርደልና ምሕታትን ምቅዋምን ጥራሕ ዘይኮነ ብኸመይ ንትክኦን ንህዝብናን ሃገርናን ዘድሕን ንሓድነትና ዘረጋግጽ መብዛሕትኡ ኣብ ውሽጢ ሃገርን ኣብ ደገን ዘሎ ህዝቢ ዝኣምኖን ዝቕበሎን መሰጋገሪ መሪሕነት ብኸመይ ንፈጥር ኣብ ዝብል ጊዜና እንተነጥፍኦ ምሓሸ ነሩ ዝብል ኢዩ።
ኵላትና ከም ንፈልጦ ዘይተወደበን ዘይተጠርነፈን ህዝቢ ኣብ ቃልሲ ኮነ ኣብ ምምራሕን ምርግጋእን ሃገር ከዓውትን ከድምዕን ከም ዘይክእል ርዱእ ኢዩ። ብኣዝዩ ጥንቁቕ ዝዀነ ኣዘራርባ ክገልጽ እንተዀይነ ከኣ እቶም ኣለዉና ዝበሃሉ መራሕቲ ውድባትን ጥርኑፋትን መብዛሕትኦም እቶም ንፈልጦም ኣብ ኣዲስ ኣበባ ኮነ ኣብ ስደት መደበሮም ብምግባር ዳርጋ መብዛሕትኡ እዋን ካብ ሃገርናን ህዝብናን ካብ ጕዳይናን ተፈልዮም ነንሓድሕዶም ክመናጨቱ ዝነብሩ ዘለዉ ዘይንፈልጦምን ዘይፈልጡናን መራሕቲ ውድባት ዝበሃሉ ኢዮም። እሞ እዚኦም ኵሎም ነንሓድሕዶም ርክብ ዘለዎምን ብዛዕባ መጻኢት ሃገርናን ህዝብናን ንዝግበር ህጹጽ ስራሕን ምርድዳእን ልዝባትን ምይይጣትን ከም ዘይብሎም ከኣ ኣዳዕዲዕና ንፈልጦ ኢዩ።
ንሓደ ጕዳይ በበይንኻ ሰሪሕካ ዝመጽእ ዓወት ስለዘየልቦ ከኣ ርክባትን ሓቢርካ ኣብ ሓደ መደብ ናይ ድሕነት ምብጻሕን ተጋቢእካ ንጊዜኡ ነቲ ኣብ ወጻኢ ዘሎ ህዝቢ ክመርሑ ዝኽእሉ ዉፉያት መራሕቲ ምልላይን ከኣ ብዙሕ ሽግር ዘለዎ ኣይመስለናን። እቲ ሽግር ኵልኻ መራሕቲ ክትከውን፡ ኵልኻ ረብሓ ክህልወካ፡ ኵልኻ ስልጣን ክትሕዝ ብምድላይ፡ ረብሓኻን ጠቕምኻን ቅድሚ ረብሓ ሃገርን ረብሓ ህዝብን ክትሰርዖ ከሎኻ ጥራሕ ኢዩ።
እቲ ለውጥን መፍትሕን ዝርከብ ካብቶም ኣብ ውሽጢ ሃገር ኰይኖም ንሃገሮም ዝከላኸሉን በቲ ኣብ ውሽጢ ሃገር ኰይኑ ብግፍዕን ብጭቆናን ዝሳቐ ዘሎ ዝበዝሔ ህዝቢን ምዃኑ ብዙሕ ጊዜ ከም ዝተዘራረብናሉን ዝተአማመንናሉን ኣሉ ዝበሃል ኣይኰነን። ንሱ ብጽኑዕ ሓለዋን ጭቆናን ስለያን ተታሒዙ ስለዘሎ ግን ክሳብ ናብ ውሽጢ ሃገር ምእታው ዝከኣል ምስቶም ኣብ ደገ ዘለዉ ውድባት ምግባእን ምልዛብን ምውዳብን ምጥርናፍን እንታይ ይኽልክል?
ብርእይቶና ምስዚ ገለ ብሃይማኖት ገለ ብብሔር፡ ገለ ብኣውራጃ ገለ ከኣ ብጽልዋ ጐረቤት ተመሪዙ ንኣንድነት ክጭርሕን ክጕስጕስን ገሊኡ’ውን ንቓልስን መስዋእትን ዘይኣምን ንሃገሩን ንህዝቡን ክሒዱ ናይ ጸላኣጢ መሳርሒ ኰይኑ ዝውዕል ዘሎ ውድባት ክትሰርሕን ክትጥርነፍን ክትትኣማመንን ኣዝዩ ኣጸጋሚ ኢዩ ዝብሉ ውሑዳት ኣይኮኑን።
እሞ እንታይ ድኣ ይገበር?
እቲ ጸገም ንሳቶም ባዕላቶም ንህዝብና ብዝውክልን መሰጋገሪ ክኸውን ብዝኽእልን ንህዝቢ ብዘተኣማምንን መንገዲ ብሓደ ሕንጻጽ ተሰማሚዖም ሓቢሮም ክሰርሑን ብሓደ ጊዜዊ መሪሕነት ክጥርነፉን ኣብ ውሳኔ ስለዘይበጽሑን ህዝቢ ክጽምበሮምን ክስዕቦምን ጸዋዒት ስለዘይገበሩን ንህዝቢ ከተኣማመኑዎ ስለዘይከኣሉን ጥራሕ ኢዩ ብሃልቲ ኢና።
ብዛዕባ ሃገር ንዛረብ ካብ ሃሎና ብርእይቶይ ኣይኰነዶ እቶም ንለውጥን ንፍትሕን ንድሕነትን ሃገር ንቃለስ ኣሎና ንብል ዋላ እቶም ምስቲ መንግስቲ ክሳብ ሎሚ ዘይበተኹ ለባማት ኣርሒቖም ክርእዩ ዝኽእሉ እንተልዮም እውን ነዚ ቅዱስ ሓድነትን ሓቢርካ ንሓልዮት ናይ መጻኢት ሓንቲ ሃገርን ህዝብን ጥራሕ ምስራሕን ክሕወሱዎ ክዕደሙን ክተባብዑን ኣለዎም ብሃልቲ ኢና። ኣቐዲምካ ግን ንG13 ኣብዩዎም፡ ንG 15 ኣሲሩዎም ኢልካ ተስፋ ምቝራጽ ዘይኮነ ነቲ ስልጣን ሒዙ ዘሎ መራሒ ፕረሲደንት ኢሳያስ እንደገና ደጊምካ ደጋጊምካ ኣይፋልካን ይኣኽለካ ሎሚኸ እንታይ ክትውስኽ ተባሂሉ ብሰላም ስልጣኑ ንህዝቢ ከረክብ ክስማዕ ብዝኽእል ድምጺ ህዝቢ ደጋጊምካ ክሕተት ኣለዎ።
ካልእ ከምቲ ኣብ ኣርእስትና ጠቒስናዮ ዘሎና ፕረሲደንት ኢሳያስ እውን ኣይለበመን እምበር ከምቲ ቅድሚ ሎሚ ካብ ክሳድ ንላዕሊ ‘’ኣነውን ኵርሲ ሓርኵኹኒ ኣሎ’’ ዝበሎ ካብዚ ሎሚ ኣጋጢሙዎ ዘሎ ናይ ህዝቢ ክስን ጽልእን እንታይ ከይተርፎ ኢዩ ነታ ተሪፋቶ ዘላ ንእሽቶ ዕድሚኡ ብሰላምን ብቕሳነትን ምስ ስድራኡ ከሕልፋ ስልጣኑ ብሰላም ንህዝቢ እንተረከበ? ንዝብል ሕቶ ካብቶም ተሪፎም ዘለዉ ውሑዳት ስዓብቱ ትረኽቦ መልሲ ነየናይ ኣበይ ዘሎ ዝተጠርነፈ ህዝቢ እሞ ኣሎና’ዩ? ዝብልዩ። እቲ ሓቂ ግን ዋላ እቲ ህግደፍ ጠርኒፉዎ ኣሎ ዝበሃል ህዝቢኸ ሕጋውን ፍትሓውን ምምሕዳር ክምስርት መንዶ ዝዓገቶን ዝኸልኮሎን ኣሎዩ?
እቲ ዝገደደ ከኣ ገለ ገለ ሰባት ፕረሲደንት ኢሳያስ ስልጣኑ ብሰላም ንኽገድፍ ዋላ እንተደለዮ ዘይከኣል ኢዩ ክብሉ ይስምዑ’ዮም። ምኽንያቱ ክትንትኑ ከለዉ ከኣ ኣብዚ ዝሓለፈ መሪሕነቱ ብዙሕ ዝተሓላልኸን ዘሕትትን ገበናት ስለዝፈጸመ ብዝገበረ ገሩ ክሳብ ዝመውት ኣብ ስልጣኑ ክጸንሕን ከም ዝዀነ ይእምቱ። ብሓይሊ ስልጣን ዘልቅቖ ክሳብ ዝረክብ ንሂወቱን ስልጣኑን እናተኸላኸለ ክነብር እንተዘይኰይኑ ባዕሉ ስልጣን ክገድፍ ኣየወጻጽኦን’ዩ እውን ይብሉ። ብርእይቶና ግን ብኸምዚ ዘለዎ ክቕጽል እንተዀይኑስ እንታይ ናብራዩ ክነብር? ሓቂ ንምዝራብ ኵላትና ዘሎናዮ ናብራ ሕማቕ ኢዩ። ንሱ ኣይጥዓሞ፡ ሕዝቢ ኣይጥዓሞ ተለኻኺምካ መፍቶ ጸላእቲ ምዃን ኢዩ።
ሰብ ኣብ ዓለም ዝፍጠር ንሓደ ጊዜ ጥራሕ ኢዩ። እሞ ብኸምዚ ዘለዎ እንተቐጸለኸ ፕረሲደንት ኢሳያስ ገበናት እንተልይዎ ገበናቱ ክስረዘሉን ሕድገታት ክግበረሉን እሞ ብድሕሪ ሕጂ ኣብ ሃገር ሰላምን ምርግጋእን ኣንጊሱ ከም መራሒ መጠን ብኽብረትን ብምስጋናን ክሳብ ዓዲ ዝውዕል ክቕጽልን ምስ ህዝቢ ኤርትራ ተማሳጊኑ ክመውትን ማለት ድዩ?
እሞ ኣስከ ናቱስ ባዕሉ ኣለዎ ናትና ንግበር። ከምቲ እንግሊዛዊ ንንጉስ ሃይለስላሰ ዝመኸሮ እቶም ተቓወምተይ ኰንኩም ዘሎኹም ደቂ ሃገር ካብ ጸላእኩምኒ በሉ ሕራይ ስልጣን ክገድፈልኩምሲ ተሰማሚዕኩም ንዑ ሎሚ ተረከቡኒ እንተዝብለናስ ኣብታ ሃገር መንግስቲ ኮነ ህዝቢ ዝመሓደረሉ ቅዋም ኮነ ባይቶ ከምኡ’ውን ናይ ምስግጋር መስርሕ ዝፈቅድ ሕጊ ስለዘየልቦ እንታይ ኮን ምገበርና? ብኸመይኮን ምተሰማማዕና? ወይሲ ከምቲ እንግሊዛዊ ዝበሎ ምተጣፋእና? ንኵላትና ዝተሓሳስብን ዘሰክፍን ጕዳይ ኢዩ። እዚ ክንብል ከሎና ግን ንዑ ስልጣን ተረከቡኒ ኢሉ ክዕድመናን ስልጣን ብሰላም ንህዝቢ ከረክበናን ትጽቢት ዘሎና ከይመስል ተስፋ ንገብር። እንታይ ድኣ ሰብ ስለዝዀነ ፈትዩ ጸሊኡ ብመዓልቱ ክኸይድ ኢዩ። ነቲ ጕዳይ ‘’እንተ’’ ኢልና ምልዓልና ግን ነቲ ብድሕሪኡ ክመጽእ ዝኽእል ሳዕቤን ክንገልጽን ንህዝቢ ከነጠንቅቕን ስለዝደለና ጥራሕ ኢዩ።
ኣብ ኤርትራ ከም ሎሚ ኣቢሉ ሰብ ብዝሰርሖ በደል ንህዝብና ዝኸፍኤ እዋን ብታሪኽ ኮነ ኣብ ዘርከብናሉ ኣጋጢሙ ኣይፈልጥን’ዩ። ኵሎም ሃገርናን ህዝብናን ንፈቱ ኢና ዝብሉ ደገፍቲ ኮነ ተቓወምቲ ኣብ ውሽጢ ይሃልዉ ኣብ ደገ ሎሚ ዘይለበሙን ብሃገሮምን ህዝቦምን ዘይተገደሱን ዘይሓዘኑን ኤርትራውያን ከኣ ኣምላኽ ፈጢሩዎም ከብቅዕ ሕልና ከይሃቦም ዝተረስዑ ጥራሕ ኢዮም እንተበልና ዘኽፍኣልና ኣይመስለናን።
ሃገር እምበር ህዝቢ ሓልፊ ከም ምዃኑ መጠን ከኣ ነዛ ብብዙሕ ስቓይን መስዋእትን ዝረኸብናያ ሃገር ከይትመልቆናን ህዝብና ከምዚ ዝስደዶን ዝጠፍኦን ዘሎ ፈጺምና ከይንጸንትን ከኣ ኵልና በብዘሎናዮ ክንሰርሕን ንድሕነትን ሓድነትን ህዝብናን ንሰላም ሃገርናን ክንሰርሕ ይግብኣና።
ኣብ መደምደምታ ከኣ ፕረሲደንት ኢሳያስ ሎሚ እውን እቲ ጕዳይ ንዓኡ ኮነ ንህዝቡ ካብዚ ዘለዎ ኣብ ዝገደደ ደረጃ ከይደየበ ከሎ መፍትሕ ሽግር ሃገሩን ህዝቡን ባዕሉ ምስ ዜጋታቱ ተመያይጡ ክፈትሖ ምሓሸ ዝብል ምኽርና ንልግሰሉ። በዚ ኰይኑ በቲ ግን ከምቲ ኤርትራውያን ኣብ ምድረበዳ ሲናይ ኰላሊቶም ተጠቢሑ ክሽየጥ ከሎ ‘’እዝውን ክሓልፍ ኢዩ።’’ ዝበሉዎ ዕድመን ጥዕናን ንዝሃቦ ዘይሓልፍ ነገራት የልቦን እሞ እዚ’ውን ክሓልፍ ኢዩ።
ዘለዓለማዊ ዝኽሪ ነቶም በበጃ ሃገሮምን ህዝቦምን ዝሓለፉ ጀጋኑ